

מדינת ישראל - משרד האוצר  
 אגף החשב הכללי - מינהל הרכש הממשלתי

מכרז מרכזי מס' 7-2022

לאספקת שירותים ומערכות בתחומי תשתיות טכנולוגיות למשרדי הממשלה

מסמכי מכרז המסגרת

גירסה 1 מיום 4.7.2022

**את מסמכי המכרז ניתן למצוא באתר האינטרנט של מינהל הרכש הממשלתי בכתובת:** [**www.mr.gov.il**](http://www.mr.gov.il) **תחת הכותרת – לרכישת שירותים ומערכות בתחומי תשתיות טכנולוגיות למשרדי הממשלה**

הקדמה

* מינהל הרכש הממשלתי באגף החשב הכללי, משרד האוצר (להלן: "**עורך המכרז**"), מפרסם מכרז מרכזי מספר 7-2022 לאספקת שירותים ומערכות בתחומי תשתיות טכנולוגיות למשרדי הממשלה ויחידות סמך (להלן: "**המכרז**"), וכן גופים נלווים המפורטים להלן בפרק 3 למסמכי המכרז (להלן: "**המזמינים**").
* מכרז זה הינו מכרז מסגרת בנושא אספקה של מערכות ושירותים בתחומי התשתיות הטכנולוגיות, וכן של כל מוצר או שירות נוסף אשר יידרש עבור מערכות ושירותים אלה, כפי שיקבע מעת לעת על ידי עורך המכרז באמצעות פרסום תיחורים בין הספקים אשר ייבחרו במכרז.
* מסמכי המכרז מחולקים לפרקים, כמפורט להלן:
  + **פרק 1** – הליך המכרז, תנאי ההשתתפות והתנאים לקביעת רשימת ספקי מסגרת.
  + **פרק 2** – ההצעה, אשר תוגש על ידי מציע המתמודד במכרז.
  + **פרק 3** – פירוט הליך ההתקשרות עם הספק הזוכה ותנאי ההתקשרות.
  + **פרק 4** – הסכם ההתקשרות עם הספק הזוכה.

תוכן עניינים

[הקדמה 2](#_Toc107395028)

[1.פרק 1 - הליך המכרז 5](#_Toc107395029)

[1.1. תיאור המכרז 6](#_Toc107395030)

[1.2. תנאי סף להשתתפות במכרז 6](#_Toc107395031)

[1.3. תיחור 8](#_Toc107395032)

[1.4. מועמד לספק מסגרת 8](#_Toc107395033)

[1.5. הכרזה על ספק זוכה במכרז המסגרת 9](#_Toc107395034)

[1.6. מופעים ומועדים במכרז 10](#_Toc107395035)

[1.7. כללי המכרז 13](#_Toc107395036)

[2.פרק 2 - ההצעה 18](#_Toc107395037)

[2.1.הגשת הצעה במכרז 19](#_Toc107395038)

[2.2.פרטי המציע 20](#_Toc107395039)

[2.3.הוכחת עמידה בתנאי הסף 20](#_Toc107395040)

[2.4.התחייבויות נוספות של המציע 22](#_Toc107395041)

[2.5.בקשה למתן העדפה 23](#_Toc107395042)

[2.6.בקשה לחיסיון 23](#_Toc107395043)

[2.7.רשימת נספחים שיש לצרף להצעה 25](#_Toc107395044)

[נספח 2 לחוברת ההצעה – תצהיר בדבר היעדר הרשאות בגין העסקת עובדים זרים ושכר מינימום 26](#_Toc107395045)

[נספח 3 לחוברת ההצעה – אישור רו"ח 27](#_Toc107395046)

[נספח 4 לחוברת ההצעה – הצהרות יצרן 30](#_Toc107395047)

[נספח 5 לחוברת ההצעה – הצהרת יבואן מורשה 32](#_Toc107395048)

[3.פרק 3 - מימוש ההתקשרות 33](#_Toc107395049)

[3.1.נושא המכרז 34](#_Toc107395050)

[3.2.כללי 35](#_Toc107395051)

[3.3.תקופת ההתקשרות 35](#_Toc107395052)

[3.4.המזמינים 36](#_Toc107395053)

[3.5.גורמים מעורבים 38](#_Toc107395054)

[3.6.הזמנה ואספקה של ציוד או שירותים 39](#_Toc107395055)

[3.7.התקנת הציוד 46](#_Toc107395056)

[3.8.אבטחת מידע 48](#_Toc107395057)

[3.9.תיעוד 49](#_Toc107395058)

[3.10.אחריות ותחזוקה 49](#_Toc107395059)

[3.11.אמנת שירות (SLA) ופיצויים מוסכמים 58](#_Toc107395060)

[3.12.דיווחים שוטפים 61](#_Toc107395061)

[3.13.הדרכה והטמעה 62](#_Toc107395062)

[נספח 1 לפרק 3 – אבטחת מידע והגנה בסייבר 63](#_Toc107395063)

[נספח 2 לפרק 3 – אופן ביצוע וכללים עבור הליכי התיחור 71](#_Toc107395064)

[4.פרק 4 – הסכם ההתקשרות 79](#_Toc107395065)

[נספח א' להסכם ההתקשרות – מסמכי המכרז 94](#_Toc107395066)

[נספח ב' –הצעת הספק 95](#_Toc107395067)

[נספח ג' להסכם ההתקשרות – כתב ערבות מסגרת / ביצוע (זוכה בתיחור) 96](#_Toc107395068)

[נספח ד'– דרישות ביטוח במכרז 101](#_Toc107395069)

[נספח ה' – התחייבות לסודיות והיעדר ניגוד עניינים 108](#_Toc107395070)

[נספח ו' – הצהרה על טכנאים מסווגים 109](#_Toc107395071)

1. פרק 1 - הליך המכרז
   1. תיאור המכרז
      1. עקרונות המכרז

מכרז זה הוא מכרז פומבי הנערך בהתאם לחוק חובת המכרזים, התשנ"ב-1992 (להלן: "חוק חובת המכרזים") ותקנותיו, ובכלל זה בהתאם לתקנות חובת המכרזים, התשנ"ג-1993 ("תקנות חובת המכרזים").

מכרז זה הינו מכרז מסגרת אשר נועד לצורך יצירת רשימת ספקי מסגרת, מהם ירכשו המזמינים מוצרים ושירותים הנדרשים להם בנושא המכרז.

מבין ספקי המסגרת יערוך עורך המכרז, מעת לעת, הליכים תחרותיים לצורך רכישת מוצרים ושירותים ("**תיחורים**") וזאת בהתאם לשיקול דעתו הבלעדי ובשים לב לצרכי המזמינים.

ספק אשר יבחר במסגרת תיחור יספק את המוצרים והשירותים המבוקשים בהתאם לתכולה, לאיזורי השירות לדרישות ולכללים, כפי שיוגדרו במסמכי התיחור.

במהלך תקופת המכרז, עורך המכרז רשאי לצאת למכרז משלים, או לפרסם את המכרז מחדש:

במסגרת מכרז משלים רשאי עורך המכרז להוסיף ספקים חדשים לרשימת הספקים.

במסגרת פרסום המכרז מחדש רשאי עורך המכרז לעשות כל שינוי בתנאי המכרז, ובכלל זאת להחליט כי על המציעים במכרז להגיש הצעה חדשה, בהתאם לשיקול דעתו הבלעדית.

* 1. תנאי סף להשתתפות במכרז
     1. כללי
        1. רשאי להשתתף במכרז מציע אשר, במועד האחרון להגשת ההצעות, עומד בתנאי הסף המפורטים להלן.

הוכחת העמידה בתנאי הסף, תתבצע בהתאם להוראות חוברת ההצעה (פרק 2).

* + 1. תנאי סף מנהליים:

ככל שחלה על המציע חובת רישום בישראל, המציע רשום כדין במרשם הרלוונטי (להמחשה: על מציע שהוא חברה ישראלית להיות רשום במרשם רשם החברות).

המציע מתחייב כי כלל הפריטים והשירותים שיוצעו על ידו במכרז ובתיחורים מכוחו עומדים בדרישות הרישוי והתקנים הנדרשים על פי דין לצורך אספקת הפריטים והשירותים.

המציע עומד בדרישות חוק עסקאות גופים ציבוריים, התשל"ו- 1976 (להלן: "חוק עסקאות גופים ציבוריים").

חובת שיתוף פעולה תעשייתי - המציע מתחייב לקיים שיתוף פעולה תעשייתי בהתאם לתקנות חובת המכרזים (חובת שיתוף פעולה תעשייתי), התשס"ז-2007 (להלן: "**תקנות שתפ"ת**"), ככל שהוראות תקנות אלו יחולו במסגרת התיחורים שיתבצעו מכוח המכרז.

* + 1. תנאי סף מקצועיים:
       1. תנאים ביחס לכל אחד מהיצרנים המוצעים על ידי המציע

על כל אחד מהיצרנים המוצעים לעמוד בדרישות להלן:

מי שמייצר את הציוד והמוצרים אשר יוצעו במסגרת המכרז והתיחורים מכוחו, והבעלים של סימן המסחר שלהם (להלן: "**היצרן**") הנו בעל היקף מכירות עולמי שנתי של 10 מיליון דולר לכל הפחות, ב-2 מתוך 3 השנים 2018, 2019 או 2020 – באחד (או יותר) מהתחומים האמורים בסעיף ‏3.1 למסמכי המכרז.

המציע הינו יבואן מורשה, מפיץ מורשה או משווק מורשה מטעם היצרן, או היצרן בעצמו.

המציע משמש כנציג רשמי של היצרן במדינת ישראל בהסמכה הגבוהה ביותר ומוסמך למכור, להתקין ולתת שירות בתחומי מדינת ישראל, לשירותים ומערכות בתחום תשתיות טכנולוגיות, כמורשה מטעם היצרן, לתקופה של לפחות שנה טרם המועד האחרון להגשת הצעות.

אין מניעה כי מציע יצהיר על יותר מיצרן אחד.

* + - 1. ניסיון והיקף פעילות של המציע

המציע מעסיק לפחות 6 טכנאי שירות בעלי הסמכה רשמית מטעם כל יצרן.

למציע היקף פעילות כמפורט להלן:

המציע סיפק ללקוחות עסקיים במהלך 3 מתוך 4 השנים 2017, 2018, 2019 ו-2020 (בין אם ישירות ובין אם באמצעות משווק מורשה), מוצרים ושירותים המבוקשים במכרז באחד (או יותר) מהתחומים האמורים בפרק 3 להלן, בהיקף כספי של לפחות 5 מיליון ₪ לפחות (ללא מע"מ) בכל שנה.

המציע סיפק ללקוחות עסקיים בישראל, במהלך שנת 2020, באופן ישיר (קרי, לא באמצעות קבלני משנה) שירותי אחריות או תחזוקה לכל הפחות ל-1,000 פריטים או מערכות המורכבות מהמוצרים והשירותים המבוקשים במכרז באחד (או יותר) מהתחומים האמורים בפרק 3 להלן או מערכות בתחום התשתיות הטכנולוגיות (או כל שילוב שלהם).

במקרה בו המציע, כאישיות משפטית עצמאית, אינו עומד בתנאי הסף המקצועיים המפורטים לעיל, ובעברו של המציע התרחש שינוי ארגוני (לדוג' רכישת פעילות, התאגדות כחברה, רה-ארגון או איחוד של חברות בדרך אחרת), באופן בו הפעילות הרלוונטית לצורך עמידה בתנאי הסף השתלבה אצל המציע. במקרה כאמור יוכל המציע לבקש מעורך המכרז לצרף לנתוניו את נתוני הגוף בו התקיימה הפעילות לפני השינוי הארגוני, לצורך עמידה בתנאי הסף. החלטה בדבר הכרה כאמור תהיה בכפוף לשיקול דעת עורך המכרז.

* 1. תיחור

לאחר סיום חלק א' של המכרז וקביעת רשימת הספקים הרשומים, עורך המכרז יקיים מעת לעת, ובהתאם לצרכי עורך המכרז והמזמינים, תיחורים עבור המוצרים והשירותים המבוקשים.

כללי התיחור הבסיסיים מפורטים בנספח 2 לפרק 3 למסמכי המכרז להלן.

במסגרת תיחור, עורך המכרז רשאי לבצע עדכונים ושינויים באילו מהדרישות האמורות לעיל בהתאם לשיקול דעתו הבלעדי של עורך המכרז וזאת, בין היתר, לצורך הוספת יצרן, יבואן מורשה, מפיץ מורשה או משווק מורשה מטעם היצרן בתיחור מסוים. בכלל זה, רשאי עורך המכרז לקבוע תנאים נוספים עבור תיחור מסוים, לגביו יצטרך המציע להוכיח את עמידתו בהם במסגרת שלב התיחור.

* 1. מועמד לספק מסגרת

מציע אשר עמד בתנאי הסף יוכרז כמועמד לזכיה לשלב המסגרת.

על המועמד לזכיה לבצע את הפעולות הבאות תוך פרק זמן שיוגדר על ידי עורך המכרז, טרם יוכרז כספק מסגרת:

**תאגיד רשום** – ככל שהזוכה הוא תאגיד, היעדר חובת אגרה שנתית לרשות התאגידים לשנים שקדמו לשנה בה מוגשת ההצעה, ושהוא אינו רשום כמפר חוק או בהתראה לפני רישום כמפר חוק. לצורך כך, נותן המועמד לזכיה הרשאה לעורך המכרז לעיון בנתוני רשות התאגידים.

ככל שהזוכה הוא עמותה חברה לתועלת הציבור, הקדש או אגודה עותמאנית - הגשת אישור ניהול תקין מאת רשם העמותות או רשם ההקדשות, לפי העניין, המעיד כי הגוף מקיים את דרישות חוק העמותות, התש"ם-1980, חוק החברות, התשנ"ט-1999 או חוק הנאמנות, התשל"ט-1979, לפי העניין, בדבר אופן ניהולו התקין לצורך קבלת האישור. זאת למעט החריגים הבאים, בהם ניתן יהיה להסתפק ב"אישור הגשת מסמכים" מאת הרשם הרלוונטי:

התקשרות עם עמותה, חל"צ, או הקדש, אשר טרם חלפו שנתיים מיום רישומם.

התקשרות עם אגודה עותמאנית.

**הסכם התקשרות** – הגשת הסכם ההתקשרות שבפרק ‏4, על כל נספחיו, בנוסחו המעודכן, כשהוא חתום על ידי מורשה החתימה של המציע וחותמת התאגיד (ככל שמדובר בתאגיד)

* + - 1. ערבות מסגרת:

המציע צרף להצעתו ערבות בסך של 150,000 ₪, שתהא בתוקף עד לתאריך בהתאם לנוסח המפורט בנספח ג' לפרק ‏4.

הערבות תהיה מבנק או מחברת ביטוח בהתאם להוראות המפורטות ב[הוראת תכ"ם 7.3.3 – ערבויות](https://takam.mof.gov.il/document/H.7.3.3).

הצהרה על מספר הטכנאים המסווגים שיספקו שירותים מכוח זכייתו של המציע, כמפורט בנספח ה' להסכם ההתקשרות.

ככל שמועמד לזכייה לא עמד בנדרש לעיל בסד הזמנים שהוגדר, רשאי עורך המכרז, בהתאם לשיקול דעתו הבלעדי, לתת לו ארכה לצורך עמידה בדרישות האמורות או לבטל את המועמדות לזכייה שלו.

* 1. הכרזה על ספק זוכה במכרז המסגרת

לאחר שימלא המועמד לזכייה את התנאים הנקובים לעיל, יכריז עליו עורך המכרז כספק מסגרת ומורשה החתימה מטעמו יוסיף את חתימתו על גבי ההסכם.

* 1. מופעים ומועדים במכרז
     1. מועדי המכרז

הליך המכרז כולל את המופעים המופרטים להלן, ויתבצע בהתאם ללוח הזמנים המפורט להלן:

|  |  |
| --- | --- |
| נושא | תאריך |
| כנס מציעים | תאריך יפורסם באתר מינהל הרכש הממשלתי |
| מועד אחרון להגשת שאלות הבהרה | לכל המאוחר עד ליום ‏18/07/2022 |
| מועד אחרון להגשת הצעות בתיבת המכרזים | ‏17/08/2022 בשעה 14:00 |

שינוי לוחות הזמנים יתבצע על ידי עורך המכרז בלבד, ובהתאם לשיקול דעתו הבלעדי.

כל שינוי במועדי המכרז או עדכונים הנוגעים להם יפורסמו באתר האינטרנט של מינהל הרכש הממשלתי בכתובת: [www.mr.gov.il](http://www.mr.gov.il) תחת שם המכרז – מכרז מרכזי 7-2022 לאספקת שירותים ומערכות בתחומי תשתיות טכנולוגיות ("דף המכרז").

* + 1. כנס מציעים

כנס מציעים יתקיים באופן פרונטלי במועד שיפורסם באתר מינהל הרכש הממשלתי. עורך המכרז שומר לעצמו את הזכות לקיים את הכנס באופן שונה. במקרה של שינוי אופן קיום הכנס, יודיע עורך המכרז על השינוי בדף המכרז באתר האינטרנט.

אין חובת ההשתתפות בכנס, יחד עם זאת במסגרת הכנס יוכלו המשתתפים להעלות הערות אודות המכרז, ועל כן מומלץ להשתתף בכנס.

יש להירשם מראש להשתתפות בכנס מציעים. על המציע להעביר לנציג עורך המכרז, מר דורון רותם (להלן: "נציג עורך המכרז") במייל [7.2022@mof.gov.il](mailto:7.2022@mof.gov.il) עד יום עבודה אחד לפני מועד הכנס את השמות, מספרי תעודות הזהות ומספרי טלפון נייד של הנציגים המיועדים להשתתף בכנס.

כל מציע רשאי כי ישתתפו מטעמו בכנס לא יותר מ-2 נציגים. באחריות המציע לוודא שפרטי הנציגים התקבלו אצל איש הקשר.

תשובות שיינתנו בכנס המציעים יחייבו את עורך המכרז רק אם ניתנו בכתב והועברו לכלל המציעים בהתאם למפורט להלן.

* + 1. שאלות הבהרה בנוגע למכרז

בכל מקרה של אי בהירות או הערות בנוגע למכרז, למועדיו או לתנאיו יש לפנות לעורך המכרז בשאלות הבהרה, באמצעות כתובת המייל המפורטת לעיל, וזאת עד למועד האחרון להגשת שאלות הבהרה. באחריות הפונה לוודא עם נציג עורך המכרז כי פנייתו נתקבלה בשלמותה.

יש לרשום בכותרת הפנייה: "מכרז מרכזי 7-2022 לאספקת שירותים ומערכות בתחומי תשתיות טכנולוגיות".

שאלות המציעים בנוגע למכרז יועברו אך ורק על גבי קובץ ה- Excel המפורסם באתר האינטרנט כחלק ממסמכי המכרז, ולצידו קובץ PDF נעול מפני עריכה או שינויים.

שאלות שיועברו לאחר המועד או שיופנו בעל פה או בטלפון או בפורמט אחר מהנדרש לא יחייבו מענה על ידי עורך המכרז.

לא ינתן מענה לשאלות שישלחו בעילום שם.

עורך המכרז רשאי לאפשר סבבים נוספים של שאלות הבהרה, בהודעה שתפורסם בדף המכרז באתר האינטרנט.

מציע שלא יפנה לעורך המכרז בשאלות הבהרה על המכרז, בהתאם לכללי המכרז, יהיה מנוע מלהעלות בעתיד כל טענה, דרישה או תביעה כנגד דרישות המכרז.

* + 1. מענה עורך המכרז לשאלות ההבהרה

תשובות והבהרות תינתנה בכתב בלבד, נוסחן הוא הנוסח המחייב והן יהיו חלק בלתי נפרד ממסמכי המכרז.

תשובות והבהרות של עורך המכרז, יפורסמו בדף המכרז שבאתר האינטרנט. באחריות מציע במכרז להתעדכן בתשובות עורך המכרז וכן בעדכונים שוטפים אשר יפורסמו כאמור בנוגע למכרז זה.

עורך המכרז רשאי לבצע כל שינוי במסמכי המכרז, וכן ליתן פרשנות או הבהרה להוראות מסמכי המכרז.

עורך המכרז אינו מחויב לנוסח שאלה שהוגשה, ובכלל זה רשאי עורך המכרז, בעת ניסוח מענה לשאלות ההבהרה, לקצר נוסח של שאלה או לנסחה מחדש.

תשובות עורך המכרז יפורסמו ללא שמות הפונים.

* + 1. הגשת הצעות במכרז

הגשת ההצעות למכרז תבוצע באופן מקוון, באמצעות מערכת הגשת ההצעות.

קישור למערכת הגשת ההצעות לצורך הגשת הצעות במכרז יפורסם בעמוד פרסום המכרז באתר מינהל הרכש הממשלתי. מציע המעוניין להגיש את הצעתו במכרז נדרש ללחוץ על הקישור "להגשת הצעה" בעמוד פרסום המכרז, אשר יעביר אותו למערכת הגשת ההצעות.

לצורך הגשת הצעתו יידרש המציע להזדהות באמצעות מערכת ההזדהות הממשלתית ולבצע רישום מוקדם למערכת הגשת ההצעות.

לאחר ביצוע ההזדהות יש לוודא כי מופיע במערכת להגשת ההצעות שם ומספר המכרז אליו אתם מעוניינים לבצע הגשה.

במסגרת הגשת ההצעה על המציע לפעול בהתאם להנחיות שיופיעו במערכת הגשת ההצעות, למלא את כלל השדות שנדרש באופן ברור ובהתאם להנחיות המערכת, ולעלות למערכת את הקבצים הנדרשים בהתאם להוראות המכרז.

לאחר השלמת הגשת ההצעה במערכת יופיע במסך ההגשה מספר אסמכתא. ככל שלא התקבל מספר אסמכתא ההצעה לא הוגשה.

לא ניתן יהיה להגיש הצעות במערכת לאחר המועד האחרון להגשת הצעות.

באפשרות המציע לבצע הגשה אחת בלבד! לאחר השלמת הגשת הצעה לא תתאפשר הגשה נוספת או עדכון הצעה.

ככל שתהיה תקלה טכנית ממושכת, אשר תמנע הגשות הצעות במכרז, יוכל המזמין בהודעה שתפורסם באתר האינטרנט לקבוע דרך הגשה אחרת במכרז.

* + - 1. תנאים נוספים לשימוש במערכת הגשת ההצעות:

המשקל המרבי לקובץ בהצעה הינו 10 MB ומקסימום 50 MB לכלל הקבצים באותה הצעה. על המציע לבדוק את משקל הקבצים הנשלחים על ידו ולוודא כי הצעתו עומדת במגבלות.

ניתן להעלות למערכת קבצים מסוג PDF/Word/Excel/Signed.

סיוע טכני: בסוגיות טכניות ובעזרה בתפעול המערכת ניתן לפנות למוקד התמיכה בימים א'-ה' בין השעות 8:00-17:00 באמצעות קישור זה: <https://merkava.mrp.gov.il/ccc/index.html>. יש לציין בפניה את שם המכרז, המועד האחרון להגשת ההצעות ובמידת הצורך לצרף צילומי מסך. זמן ההמתנה מרגע משלוח הפניה ועד לחזרת נציג שירות לא יעלה על 4 שעות בטווח שעות פעילות המוקד. במקרים חריגים בלבד ייתכן וזמן ההמתנה יחרוג מ-4 שעות. מוקד התמיכה אינו מתחייב לספק מענה לפניות אשר יתקבלו בזמן קצר מ-4 שעות מהמועד האחרון להגשת הצעות.

בחלוף 20 דקות ללא ביצוע פעולה, המערכת תתנתק וכל פעולה שבוצעה בה ולא נשמרה כטיוטה, לא תשמר. במקרה המתואר תידרש כניסה מחודשת למערכת.

להנחיות וחומרי הדרכה על אופן הגשת ההצעות בתיבת המכרזים הדיגיטלית ניתן להיכנס לקישור הבא: [https://portal.gpa.gov.il/supplier/tender](https://portal.gpa.gov.il/supplier/tender/).

על מציע במכרז האחריות הבלעדית להגיש את ההצעה לפני המועד האחרון להגשת הצעות. על המציע להביא בחשבון כי בסמוך למועד האחרון להגשת הצעות ייתכן עומס על מערכת ההגשה או תקלות טכניות אחרות אשר ימנעו מהמציע להגיש את הצעתו. על המציע להיערך לכך, ולהגיש את הצעתו מבעוד מועד. למציע לא תהיה כל טענה למזמין באשר לתקלה שהתגלתה במערכת הגשת ההצעות סמוך למועד האחרון להגשת הצעות, גם אם כתוצאה מכך הוא לא הצליח להגיש את הצעתו.

* 1. כללי המכרז
     1. בדיקת הצעות

עורך המכרז יבדוק כי המציע הגיש את ההצעה בהתאם להנחיות המכרז.

לצורך בדיקת ההצעות רשאי עורך המכרז לעשות שימוש בצוות מקצועי אשר יכול ויכלול גם יועצים חיצוניים.

עורך המכרז רשאי לבקש ממציע לבאר פרט מסוים מתוך הצעתו, להשלים פרט חסר מתוכה, או להמציא מסמך נוסף או חלופי המוכיח את עמידתו בתנאי המכרז ובתנאי הסף של המכרז, וזאת בתוך פרק זמן קצוב. אי מענה לפניה כאמור, או מענה שלא בפרק הזמן שהוגדר עלול לגרום לפסילת ההצעה.

לאחר שניתנה למציע הזדמנות להשלים ולתקן, עורך המכרז רשאי לפסול הצעה שעדיין אינה עונה על דרישות המכרז, או, בהתאם לשיקול דעתו, לבקש השלמה נוספת.

לצורך בדיקה ההצעות יעשה עורך המכרז שימוש במידע המפורט בהצעה שהגיש עורך המכרז וכן הוא רשאי לעשות שימוש במקורות מידע מהימנים אחרים וביניהם הידע המקצועי העומד לרשותו, בניסיון העבר של עורך המרכז או של אחד המזמינים עם המציע, ככל שקיים ניסיון כאמור, במידע ציבורי על המציע, בחוות דעת יועצים מקצועיים, וכיוצא באלה.

* + 1. פסילת הצעות

עורך המכרז יהיה רשאי לפסול הצעה שהוגשה במכרז, לפי שיקול דעתו, בין היתר, אם מתקיים אחד מהתנאים הבאים:

**פסילת הצעה חסרה או לא ברורה** – אם הצעה שהוגשה במכרז היא חסרה באופן אשר עורך המכרז אינו יכול להבין ממנה את מהות ההצעה, או לחילופין היא לוקה בחוסר בהירות, או חוסר סדר ניכר.

**פסילת הצעה הפסדית** – אם ההצעה הינה בלתי כלכלית למציע במידה המטילה בספק את יכולתו לעמוד בהתחייבויותיו היה ויזכה במכרז.

**פסילת הצעה תכסיסנית או המוגשת בחוסר תום לב** – אם הצעה הכוללת מחירים או הנחות חריגות, סבסוד צולב, dumping וכדו') הן ביחס להצעה עצמה, הן ביחס להצעות אחרות, והן ביחס למחירי השוק, הכוללת מידע מטעה וכל מקרה אחר שבה ההצעה נגועה בחוסר תום לב, ובכלל זה במקרה של פעולה או התנהגות של המציע, במסגרת המכרז, שלא בתום לב.

**פסילת מציע עקב התנהגות במכרזים ובהתקשרויות קודמות** – המציע, במסגרת מכרז או התקשרות קודמת של עורך המכרז או מזמין נהג בחוסר תום לב, בערמה, בתכסיסנות או בחוסר ניקיון כפיים, מסר מידע מטעה או מידע מהותי בלתי מדויק או התנהל בחוסר מקצועיות קיצונית, באופן שלדעת העורך המכרז מצדיק את פסילתו.

**פסילת הצעה עקב מצב כלכלי של המציע** – אם עקב מצבו הכלכלי הנוכחי או הצפוי של המציע, לרבות הליכי פשיטת רגל או פירוק או תביעות מהותיות הקיימות נגדו, קיים חשש בדבר יכולת עמידתו בהתחייבויות הכרוכות בזכייה במכרז.

**פסילת הצעה עקב ניגוד עניינים** – אם קיים ניגוד עניינים, ישיר או עקיף, או חשש לניגוד עניינים בין ענייני המציע, ההצעה שהוא הגיש, או בעלי העניין בו, לבין השתתפות וזכיה במכרז או ביצוע השירותים על ידי המציע באופן שלדעת עורך המכרז אינו ניתן לריפוי.

**פסילת הצעה בגין תיאום הצעות** – אם קיים חשד סביר לתיאום בין המציע להצעות אחרות במכרז, או בין המציע לבין מציע פוטנציאלי.

במקרים כאמור תינתן למציע זכות טיעון בכתב או בעל פה לפני מתן ההחלטה הסופית, וזאת בכפוף לשיקול דעתה הבלעדי של ועדת המכרזים.

* + 1. מיעוט הצעות

ככל שהוגשו במכרז המסגרת 3 הצעות או פחות, או שלאחר בדיקת ההצעות נותרו 3 הצעות או פחות לדיון בפני ועדת המכרזים, רשאי עורך המכרז בהתאם לשיקול דעתו הבלעדי:

לערוך מכרז משלים בהתאם להוראות סעיף ‏1.1.1.5 לעיל, בטרם ייערכו תיחורים במכרז זה;

להכריז על המציעים שנותרו כספקי מסגרת;

לבטל את המכרז ולצאת למכרז חדש.

* + 1. מינוי נציג מטעם המציע

לצורך המכרז ימנה המציע נציג מטעמו (כמפורט בפרק 3) אשר יהווה את הכתובת הבלעדית לכל פניה בנושא המכרז.

כל מענה והתייחסות שתישלח מנציג המציע לעורך המכרז, או מעורך המכרז לנציג המציע תחייב את המציע.

* + 1. תוקף הצעות

תוקף ההצעה הוא 90 ימים לאחר המועד האחרון להגשת הצעות. עורך המכרז רשאי להודיע על הארכת תוקף ההצעה לתקופה נוספת של עד 90 ימים, זאת לצורך סיום ההליך המכרזי.

מציע אינו רשאי לחזור בו מהצעתו בתקופה בה הצעתו בתוקף.

* + 1. ביטול או שינוי המכרז

עורך המכרז רשאי מיוזמתו ועל פי שיקול דעתו הבלעדי, לבטל את המכרז, לשנותו ולעדכנו, לרבות עדכוני מועדים הנקובים בו ופרסום הבהרות על האמור בו.

שינויים כאמור יפורסמו בדף המכרז באתר האינטרנט. על מציע האחריות להתעדכן באופן עצמאי בהודעות ועדכונים אשר יפורסמו כאמור בנוגע למכרז זה.

ככל שבתום ההליך המכרזי תיוותר הצעה יחידה, עורך המכרז, בהתאם לשיקול דעתו הבלעדי יהיה רשאי לבטל את המכרז, ולצאת למכרז חדש.

עורך המכרז לא יהיה חייב לפצות את המציעים במקרה של ביטול המכרז.

ההתקשרות עם הזוכה במכרז מותנית בקיומו של תקציב זמין. ככל שמסיבות תקציביות לא ניתן יהיה להתקשר עם הזוכה במכרז, רשאי עורך המכרז לבטל את המכרז.

* + 1. הוצאות

מציעים הבוחרים להגיש הצעה במכרז יישאו בכל עלות כספית הנדרשת לצורך השתתפותם במכרז, ולא יהיו זכאים להחזר כלשהו מעורך המכרז בגין עלויות אלו.

המציע לא יהיה זכאי להחזר הוצאות או לפיצוי כלשהו בקשר עם המכרז, לרבות במקרה של הפסקתו, עיכובו, שינוי תנאיו או ביטולו.

* + 1. סמכות השיפוט

סמכות השיפוט בכל הקשור לנושאים ועניינים הנוגעים למכרז, או בכל תביעה הנובעת מהליך ניהולו, תהיה אך ורק בבתי המשפט המוסמכים בירושלים.

* + 1. סודיות ההצעה וזכות העיון

בכפוף להוראות הדין, עורך המכרז מתחייב שלא לגלות תוכן הצעה לצד שלישי שאינו מעובדי עורך המכרז או יועציו לצורך המכרז, אשר גם עליהם תחול חובת הסודיות ואי השימוש בהצעה אלא לצורכי המכרז בלבד.

יחד עם זאת, בהתאם לתקנה 21(ה) לתקנות חוק המכרזים, מציעים שלא זכו במכרז רשאים לבקש לעיין בהצעה זוכה, וכן במסמכים נוספים הקשורים במכרז מלבד במסמכים שהם בגדר סוד מסחרי או מקצועי, או שעלולים לפגוע בביטחון המדינה, יחסי החוץ שלה, כלכלתה וביטחון הציבור.

אם ברצון מציע למנוע עיון בסעיפים נוספים של הצעתו בשל טענה לסוד מסחרי, סוד מקצועי, או כל טעם אחר המוזכר בתקנות חובת המכרזים עליו לציין זאת באופן מפורש בחוברת ההצעה, בצירוף הנימוקים לכך. מובהר כי לא יהא בעצם הבקשה כדי למנוע עיון בסעיפים הרלוונטיים, והחלטה בנושא תתקבל על ידי ועדת המכרזים של עורך המכרז. למציע לא תהיה כל טענה, דרישה או תביעה כנגד ועדת המכרזים או עורך המכרז או מי מטעמם בקשר לכך.

מציע שטען שחלק מסוים מהצעתו היא סוד מסחרי או מקצועי, או סודית מכל טעם אחר המוזכר בתקנות חובת המכרזים יהיה מנוע מלדרוש לעיין בחלק זה של ההצעה הזוכה במכרז.

מציע אשר לא מילא את הטבלה בחוברת ההצעה כאמור, הצעתו תיחשב כהצעה ללא סוד מסחרי, סוד מקצועי או סודית מכל טעם אחר, וניתן יהיה לעיין בה באופן מלא בכפוף לכל דין.

במקרה בו ועדת המכרזים של עורך המכרז תדחה את טענת המציע הזוכה בדבר היות חלקים מהצעתו סוד מסחרי או מקצועי, עורך המכרז יודיע לו על כך לפחות 5 ימי עבודה טרם מימוש זכות העיון בפועל.

בכפוף לאמור לעיל, בהשתתפותו במכרז מסכים המציע, כי במידה והוא יוכרז כזוכה במכרז הצעתו תועמד לעיונם של יתר המציעים במכרז בהתאם להוראות הדין ותקנות חובת המכרזים.

1. פרק 2 - ההצעה
   1. הגשת הצעה במכרז
      1. כללים למילוי חוברת ההצעה

פרק זה מהווה את מענה המציע למכרז, אין צורך במתן מענה לכל חלק אחר במכרז, או לצרף מסמך שאינו נדרש בפרק זה.

יש לעקוב באופן מדוקדק אחר ההנחיות המופיעות בפרק זה על מנת שההצעה תוכל להיבחן ולהיות מוערכת כראוי. אין להוסיף להתנות או לשנות אף תנאי מתנאי המכרז, או את ההנחיות המופיעות להלן.

בכל מקרה של שאלות או אי-בהירות במסמכי המכרז על המציע לפנות למזמין בשאלה לצורך הבהרה, כמפורט ב[**פרק 1**](#פרק_1) למסמכי המכרז.

ניתן לצרף כל מסמך או קובץ הרלוונטי לצורך פירוט והמחשה למפורט בהצעה. יודגש כי בדיקת ההצעה, תתבסס על הפירוט שיינתן בחוברת ההצעה.

חוסר פירוט בהצעה, או פירוט מיותר שאינו עונה לדרישת המכרז, עלולים להביא לניקוד נמוך של ההצעה או פסילתה בהתאם לשיקול דעתו הבלעדי של המזמין.

* + 1. רשימת מסמכים להגשה

מענה לחוברת ההצעה המפורטת בפרק ‎2 כולל נספחיו בקובץ PDF סרוק, מלא וחתום כנדרש על ידי מורשי החתימה של המציע.

מענה מלא לחוברת ההצעה כולל נספחיו בקובץ Word דיגיטלי (לא מסמך סרוק).

כל מסמך נוסף שלדעת המציע רלוונטי להצעה, גם כקובץ מקור (Word, Excel וכו') וגם סרוק כ-PDF וחתום על ידי מורשה החתימה מטעם המציע. אם פרסם עורך המכרז מהדורה מעודכנת של המכרז בעקבות הבהרות שניתנו על ידו, או מכל סיבה אחרת, על המציע להקפיד על הגשת המענה על פי הנוסח המעודכן.

* + 1. הנחיות נוספות להגשה

אם לא תהיה זהות בין תוכן המסמכים הסרוקים לבין המסמכים בפורמט הדיגיטלי, יהיה רשאי עורך המכרז לקבוע על פי מיטב הבנתו ושיקול דעתו הבלעדי איזה קובץ יחייב את המציע.

יובהר כי יש להגיש את פרק ‎2 בלבד וכי אין צורך להגיש את חוברת המכרז או את מענה עורך המכרז לשאלות ההבהרה למכרז.

בהגשת הצעות דיגיטלית אין צורך להגיש עותק פיזי של ההצעה.

יודגש, כי חוסר תשובה, תשובה שאיננה עונה לדרישה, חוסר מענה לדרישה, או תשובה לא ברורה ולא חד משמעית, עלולים להביא לפסילתה של ההצעה או לניקוד נמוך של ההצעה והכל בהתאם לשיקול דעתו הבלעדי של עורך המכרז.

אם פרסם עורך המכרז מהדורה מעודכנת של נוהל המכרז או נספחים אלה בעקבות הבהרות שניתנו על ידו, על המציע להקפיד על הגשת המענה על-פי הנוסח המעודכן.

* 1. פרטי המציע

| שם המציע |  |
| --- | --- |
| סוג מציע  (תאגיד/שותפות/עוסק מורשה וכדו') |  |
| תאריך הרישום במרשם (אם רלוונטי) |  |
| מספר מזהה (לדוג' ח"פ) |  |
| איש הקשר מטעם המציע לצורך המכרז | שם: |
| טלפון: |
| דוא"ל: |

* 1. הוכחת עמידה בתנאי הסף

בהתאם לאמור בפרק זה המציע יפרט את עמידתו בתנאי הסף שפורטו במכרז. רק מציע אשר עומד בכל תנאי הסף המפורטים להלן יוכל להתמודד במכרז.

בהגשת הצעתו למכרז, המציע מצהיר ומתחייב כי הוא עומד בכלל תנאי הסף המפורטים בפרק א' של מסמכי המכרז, כמפורט להלן:

* + 1. תנאי סף מנהליים

המציע הינו תאגיד הרשום בישראל כדין. מובהר כי היה והמציע הינו שותפות, על השותפות להיות רשומה כדין.

המציע מתחייב כי כלל הפריטים והשירותים המוצעים על ידו עומדים בדרישות הרישוי והתקנים הנדרשים על פי דין לצורך אספקת הפריטים והשירותים.

המציע עומד בהוראות חוק עסקאות גופים ציבוריים:

הוא מנהל את פנקסי החשבונות והרשומות שעליו לנהל על פי פקודת מס הכנסה, וחוק מס ערך מוסף, התשל"ו-1975 (להלן: "חוק מס ערך מוסף"), או שהוא פטור מלנהלם.

הוא מדווח לפקיד השומה על הכנסותיו ומדווח למנהל על עסקאות שמוטל עליהן מס לפי חוק מס ערף מוסף.

הוא ו"בעל זיקה" אליו (כהגדרתו בס' 2ב לחוק עסקאות גופים ציבוריים לא הורשעו עד למועד הגשת ההצעה ביותר משתי עבירות לפי חוק עובדים זרים התשנ"א - 1991 (להלן: "**חוק עובדים זרים**") או לפי חוק שכר מינימום, התשמ"ז – 1987 (להלן: "**חוק שכר מינימום**") מטעם המציע במכרז, או שהורשעו כאמור אך כבר חלפה שנה אחת לפחות ממועד ההרשעה האחרונה ועד למועד הגשת ההצעה.

הוא עומד בדרישות ס' 2ב1 לחוק עסקאות גופים ציבוריים, בעניין ייצוג הולם לאנשים עם מוגבלות, באופן הבא: (יש לסמן X במשבצת המתאימה):

🞐 הוראות סעיף 9 לחוק שוויון זכויות לאנשים עם מוגבלות, התשנ"ח-1998 (להלן: "**חוק שוויון זכויות**") לא חלות על המציע.

🞐 הוראות סעיף 9 לחוק שוויון זכויות חלות על המציע והוא מקיים אותן.

במקרה שהוראות סעיף 9 לחוק שוויון זכויות חלות על המציע נדרש לסמן x במשבצת המתאימה:

🞐 המציע מעסיק פחות מ-100 עובדים.

🞐 המציע מעסיק 100 עובדים או יותר.

במקרה שהמציע מעסיק 100 עובדים או יותר נדרש לסמןX במשבצת המתאימה:

🞐 המציע מתחייב כי ככל שיזכה במכרז יפנה למנהל הכללי של משרד העבודה והרווחה והשירותים החברתיים לשם בחינת יישום חובותיו לפי סעיף 9 לחוק שוויון זכויות, ובמקרה הצורך – לשם קבלת הנחיות בקשר ליישומן.

🞐 המציע פנה בעבר למנהל הכללי של משרד העבודה והרווחה והשירותים החברתיים לשם בחינת יישום חובותיו לפי סעיף 9 לחוק שוויון זכויות, ואם קיבל הנחיות ליישום חובותיו פעל ליישומן.

**חובת שיתוף פעולה תעשייתי** - המציע מתחייב לקיים שיתוף פעולה תעשייתי בהתאם לתקנות שתפ"ת, ככל שהוראות תקנות אלו יחולו במסגרת התיחורים שיתבצעו מכוח המכרז.

**רישוי ותקנים** – המציע מתחייב כי הוא יעמוד בכל דרישות הרישוי והתקנים הנדרשים על פי דין לצורך אספקת המוצרים והשירותים המבוקשים, ככל שיהיו קיימים במסגרת התיחורים שיתבצעו מכוח המכרז.

* + 1. בהגשת חוברת הצעה זו מצהיר המציע כי הוא עומד בתנאי הסף המפורטים בסעיף ‏1.2 לעיל.
  1. התחייבויות נוספות של המציע
     1. כשירות להתמודדות במכרז

המציע קרא בעיון רב את מסמכי המכרז על כל פרקיו, נספחיו, תנאיו וחלקיו, לרבות כל ההבהרות שפורסמו על ידי המזמין, הוא הבין את כל האמור בהם, ומסכים להם.

המציע קרא בעיון רב את תנאי ההתקשרות עם הספק הזוכה, ובכלל זה את חוזה ההתקשרות על נספחיו, הוא הבין את האמור בהם, ומסכים להם.

המציע אינו מצוי בהליכי פשיטת רגל או פירוק ולא מתנהלות נגד המציע תביעות מהותיות, שעלולים לפגוע בתפקודו ככל שיזכה במכרז.

אין מניעה לפי כל דין להשתתפות המציע במכרז.

אין בהגשת הצעה במכרז או בביצוע ההתקשרות נושא המכרז, על ידי המציע, כדי ליצור ניגוד עניינים, בין במישרין ובין בעקיפין, בין המציע למזמין.

המציע מתחייב לעדכן בכתב את עורך המכרז, ללא דיחוי, בכל שינוי מהותי אשר חל במידע שמסר במסגרת הצעתו המכרז.

* + 1. אי תיאום הצעות מכרז

הפרטים המופיעים בהצעה זו הוחלטו על ידי המציע באופן עצמאי, ללא התייעצות, הסדר או קשר עם מציע אחר.

פרטי ההצעה לא הוצגו או יוצגו בפני כל אדם או תאגיד אשר מציע הצעות במכרז זה.

המציע לא היה מעורב בניסיון להניא מתחרה אחר מלהגיש הצעות במכרז זה, ולא היה מעורב בדרך כלשהי בהצעה שהוגשה על ידי מציע אחר.

המציע לא היה, ולא מתכוון להיות מעורב בניסיון לגרום למתחרה אחר להגיש הצעה גבוהה או נמוכה יותר מהצעתו זו.

המציע לא היה מעורב בניסיון לגרום למתחרה להגיש הצעה בלתי תחרותית מכל סוג שהוא.

הצעה זו מוגשת בתום לב.

* + 1. עצמאות המציע

המציע אינו מחזיק או מוחזק על ידי מציע אחר במכרז (החזקה לעניין זה – החזקה במישרין או בעקיפין ב-25% או יותר מאמצעי שליטה, כהגדרתו בחוק ניירות ערך, התשכ"ח-1968(.

גורם אחד אינו מחזיק ב-25% יותר מאמצעי שליטה בו ובמציע נוסף במכרז.

המציע אינו קבלן משנה של מציע אחר במכרז, בקשר עם ביצוע השירותים במכרז זה.

* 1. בקשה למתן העדפה
     1. עסק בשליטת אישה

מציע שהוא "עסק בשליטת אישה" ומעונין שתינתן לו העדפה בשל כך יצרף להצעתו אישור ותצהיר, הכל בהתאם להוראות סעיף 2ב לחוק חובת המכרזים.

* 1. בקשה לחיסיון
     1. יש לסמן X בסעיף המתאים:

🞏 בסימון X בסעיף ‏2.6.1.1 זה, המציע מצהיר כי **אין** בהצעתו חלקים אותם הוא מבקש להותיר חסויים.

🞏 בסימון X בסעיף ‏2.6.1.2זה, המציע מצהיר כי יש בהצעתו חלקים אותם הוא מבקש להותיר חסויים.

בהתאם למפורט [ב**פרק 1**](#פרק_1)למסמכי המכרז, להלן העמודים, הסעיפים או המסמכים הכלולים בהצעה אשר המציע מבקש למנוע ממציעים אחרים במכרז לעיין בהם (בטענה לחשיפת סוד מסחרי או סוד מקצועי או כל נימוק אחר המופיע בתקנה 21(ה) לתקנות חובת המכרזים) .

| **מספר עמוד/סעיף** | **נושא הסעיף** | **נימוק למניעת החשיפה** |
| --- | --- | --- |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

* + 1. בחתימתנו אנו מאשרים כי

קראנו את כל הוראות המכרז, כי כל סעיף במכרז מובן ומקובל עלינו, וכי המציע יהיה מנוע ומושתק מלעלות טענות כנגד תנאי המכרז מרגע הגשת הצעה זו.

הפרטים המופיעים בהצעה זו על נספחיה, הם אמת, וכי המציע מסוגל ומתכוון לעמוד בכל פרט מהצעתו ובהוראת המכרז.

הצעתנו מוגשת בהתאם לתנאי המכרז, והיא עומדת בתנאי ודרישות המכרז.

אנו מוסמכים לחתום ולהתחייב על הצעה זו בשם המציע.

|  |  |  |  |  |
| --- | --- | --- | --- | --- |
|  |  |  |  |  |
| תאריך |  | שם |  | חתימה וחותמת מורשה חתימה |
|  |  |  |  |  |
| תאריך |  | שם |  | חתימה וחותמת מורשה חתימה |
|  |  |  |  |  |
| תאריך |  | שם |  | חתימה וחותמת מורשה חתימה |

* 1. רשימת נספחים שיש לצרף להצעה

| **מס' נספח** | **שם נספח** | **תיאור נספח** |
| --- | --- | --- |
| **נספח 1** | **אישור "פקיד מורשה"**  (לא קיים נוסח במסמכי המכרז, יש להפיק עצמאית) | על המציע לצרף אישור תקף מרואה חשבון או מיועץ מס על ניהול פנקסי חשבונות, ודיווח לרשויות המס כנדרש בחוק עסקאות גופים ציבוריים, או אישור על פטור מחובה זו.  לצורך כך יש להפיק את האישורים באמצעות הקישור הבא:  [https://www.misim.gov.il/gmishurim/‌frmInputMekabel.aspx?cur=0](https://www.misim.gov.il/gmishurim/frmInputMekabel.aspx?cur=0) |
| **נספח 2** | **תצהיר בדבר היעדר הרשעות בגין העסקת עובדים זרים ושכר מינימוםב התאם לחוק עסקאות גופים ציבוריים** | על המציע לצרף תצהיר עו"ד בהתאם למפורט בנספח 2 להלן |
| **נספח 3** | **אישור רו"ח** | אישור רו"ח מבקר, בדבר היקף הפעילות של המציע, כנדרש בתנאי הסף, בהתאם לנוסח המפורט בנספח להלן |
| **נספח 4 ונספח 5** | **הצהרות יצרן (נספח 4) או הצהרות יבואן מורשה (נספח 5)** | הצהרה עבור התחומים הבאים מאת היצרן או נציגיו, המאמת את הדרישות הכספיות עבור היצרן או נציגיו. |

נספח 2 לחוברת ההצעה – תצהיר בדבר היעדר הרשאות בגין העסקת עובדים זרים ושכר מינימום

אני הח"מ \_\_\_\_\_\_\_\_\_\_\_\_\_\_\_ ת.ז. \_\_\_\_\_\_\_\_\_\_\_\_\_\_\_ לאחר שהוזהרתי כי עלי לומר את האמת וכי אהיה צפוי/ה לעונשים הקבועים בחוק אם לא אעשה כן, מצהיר/ה בזה כדלקמן:

1. הנני נותן/ת תצהיר זה בשם \_\_\_\_\_\_\_\_\_\_\_\_\_\_\_\_\_\_\_ שהוא המציע (להלן: "**המציע**"), המבקש להתקשר עם עורך מכרז מספר 7-2022 לאספקת שירותים ומערכות בתחומי תשתיות טכנולוגיות עבור משרדי הממשלה. אני מצהיר/ה כי הנני מוסמך/ת לתת תצהיר זה בשם המציע.
2. בתצהירי זה, משמעותו של המונח "בעל זיקה" כהגדרתו בחוק עסקאות גופים ציבוריים התשל"ו-1976 (להלן: "**חוק עסקאות גופים ציבוריים**"). אני מאשר/ת כי הוסברה לי משמעותו של מונח זה וכי אני מבין/ה אותו.
3. משמעותו של המונח "עבירה" – עבירה לפי חוק עובדים זרים (איסור העסקה שלא כדין והבטחת תנאים הוגנים), התשנ"א-1991 או לפי חוק שכר מינימום התשמ"ז-1987, ולעניין עסקאות לקבלת שירות כהגדרתו בסעיף 2 לחוק להגברת האכיפה של דיני העבודה, התשע"ב-2011, גם עבירה על הוראות החיקוקים המנויות בתוספת השלישית לאותו חוק.
4. המציע הינו תאגיד הרשום בישראל.

**(סמן X במשבצת המתאימה)**

☐ המציע ובעל זיקה אליו לא הורשעו ביותר משתי עבירות עד למועד האחרון להגשת ההצעות (להלן: "**מועד ההגשה**") מטעם המציע, מכרז מרכזי מספר 7-2022 לאספקת שירותים ומערכות בתחומי תשתיות טכנולוגיות למשרדי הממשלה.

☐ המציע או בעל זיקה אליו הורשעו בפסק דין ביותר משתי עבירות וחלפה שנה אחת לפחות ממועד ההרשעה האחרונה ועד למועד ההגשה.

☐ המציע או בעל זיקה אליו הורשעו בפסק דין ביותר משתי עבירות ולא חלפה שנה אחת לפחות ממועד ההרשעה האחרונה ועד למועד ההגשה.

1. זה שמי, להלן חתימתי ותוכן תצהירי דלעיל אמת.

|  |  |  |  |  |
| --- | --- | --- | --- | --- |
|  |  |  |  |  |
| תאריך |  | שם |  | חתימה וחותמת |

1. **אישור עורך הדין**

אני הח"מ \_\_\_\_\_\_\_\_\_\_\_\_\_\_\_\_\_\_\_\_\_, עו"ד, מאשר/ת כי ביום \_\_\_\_\_\_\_\_\_\_\_\_ הופיע/ה בפני במשרדי, אשר ברחוב \_\_\_\_\_\_\_\_\_\_\_\_ בישוב/עיר \_\_\_\_\_\_\_\_\_\_\_\_, מר/גב' \_\_\_\_\_\_\_\_\_\_\_\_\_\_ שזיהה/תה עצמו/ה על ידי ת.ז. \_\_\_\_\_\_\_\_\_\_\_\_, או המוכר/ת לי באופן אישי, ואחרי שהזהרתיו/ה כי עליו/ה להצהיר אמת וכי יהיה/תהיה צפוי/ה לעונשים הקבועים בחוק אם לא יעשה/תעשה כן, חתם/ה בפני על התצהיר דלעיל.

|  |  |  |  |  |
| --- | --- | --- | --- | --- |
|  |  |  |  |  |
| תאריך |  | מס' רישיון |  | חתימה וחותמת |

נספח 3 לחוברת ההצעה – אישור רו"ח

**יודפס על נייר לוגו של רואה החשבון**

|  |
| --- |
| תאריך: \_\_\_\_\_\_\_\_\_\_\_\_\_ |
| לכבוד:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ [שם המציע] |

1. הנדון: אישור רואה חשבון אודות נתונים מהדוחות הכספיים (או כל מידע אחר המופיע בדוחות הכספיים[[1]](#footnote-2)) ל-3 שנים מתוך השנים המסתיימות ביום 31.12.2017 עד 31.12.2020

לבקשתכם וכרואי החשבון של \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (להלן: "המציע") הרינו לאשר כדלקמן:

1. הננו משמשים כרואי החשבון של המציע משנת \_\_\_\_\_\_\_\_\_.
2. יש למחוק את המיותר מבין סעיפים 2.1 ו 2.2:
   1. הדוחות הכספיים המבוקרים / סקורים [מחק את המיותר] של המציע ליום / לימים \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ בוקרו / נסקרו (בהתאמה) על ידי משרדנו. דוח רואי החשבון המבקרים נחתם ביום / בימים \_\_\_\_\_\_\_.
   2. הדוחות הכספיים המבוקרים / סקורים [מחק את המיותר] של המציע ליום / ימים \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ בוקרו / נסקרו (בהתאמה) על ידי רואי חשבון אחרים. דוח רואי החשבון המבקרים האחרים נחתם/ו ביום / בימים \_\_\_\_\_\_\_\_.
3. יש למחוק את המיותר מבין סעיפים 3.1 ו 3.2:
   1. דוח רואי החשבון המבקרים ליום \_\_\_\_\_\_\_\_\_ אינו כולל הסתייגות ו/או הפניית תשומת הלב להערת עסק חי, או כל סטייה אחרת מהנוסח האחיד.
   2. דוח רואי החשבון המבקרים ליום \_\_\_\_\_\_\_\_\_ כולל סטייה מהנוסח האחיד, אולם אין לסטייה זו השלכה על המידע המפורט בסעיף ‏4 להלן.
4. בהתאם לדוחות הכספיים האמורים לעיל, המציע עומד בתנאים הנדרשים במכרז בסעיף ‏1.2.3.2.2.

|  |
| --- |
| בכבוד רב, |
|  |
| רואי החשבון |

**יודפס על נייר לוגו של רואה החשבון**

|  |
| --- |
| תאריך: \_\_\_\_\_\_\_\_\_\_\_\_\_ |
| לכבוד:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ [שם המציע] |

1. הנדון: חוות דעת רואה חשבון על הצהרת מנהלי מציע במכרז, אודות מידע ממערכת הכספים של המציע[[2]](#footnote-3)
2. ביקרנו את הנתונים הכספיים בהצהרה של \_\_\_\_\_\_\_\_\_\_\_\_\_\_\_\_\_\_\_\_ (להלן: "**המציע**"), בדבר עמידה בתנאים המופיעים בסעיף ‏1.2.3.2.2 למכרז, המצורפת לחוות דעת זו ומסומנת בחותמתנו לשם זיהוי בלבד. הצהרה זו היא באחריות הנהלת המציע. אחריותנו היא לחוות דעה על הנתונים הכספיים בהצהרה הנ"ל, בהתבסס על ביקורתנו.
3. ערכנו את ביקורתנו בהתאם לתקני ביקורת מקובלים בישראל. על פי תקנים אלה נדרש מאיתנו לתכנן את הביקורת ולבצעה, במטרה להשיג מידה סבירה של ביטחון שאין בהצהרה הנ"ל הצגה מוטעית מהותית. הביקורת כוללת בדיקה מדגמית של ראיות התומכות בסכומים ובמידע שבהצהרה. אנו סבורים שביקורתנו מספקת בסיס נאות לחוות דעתנו.
4. לדעתנו, הנתונים הכספיים בהצהרה הנ"ל משקפים באופן נאות, מכל הבחינות המהותיות, את האמור בהצהרת המציע, בהתאם לרשומות עליהן התבסס.

|  |
| --- |
| בכבוד רב, |
|  |
| רואי החשבון |

**יודפס על נייר לוגו של המציע**

1. הנדון: חוות דעת רואה חשבון על הצהרת מנהלי מציע במכרז, אודות מידע ממערכת הכספים של המציע
2. אני הח"מ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ת.ז. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ לאחר שהוזהרתי כי עלי לומר את האמת וכי אהיה צפוי לעונשים הקבועים בחוק אם לא אעשה כן, מצהיר/ה בזה כדלקמן:
   1. הנני נותן תצהיר זה בשם \_\_\_\_\_\_\_\_\_\_\_\_\_\_\_\_\_\_\_ שהוא מציע במכרז מרכזי7-2022 לאספקת שירותים ומערכות בתחומי תשתיות טכנולוגיות למשרדי הממשלה (להלן: "**המכרז**"), המבקש להתקשר עם עורך המכרז (להלן: "**המציע**").
   2. תפקידי במציע: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
   3. אני מצהיר/ה כי הנני מוסמך/ת לתת תצהיר זה בשם המציע.
   4. האמור בתצהיר זה בלשון רבים נאמר בשמי ובשם המציע:
      1. המציע סיפק ללקוחות עסקיים בישראל, במהלך שנת 2020, באופן ישיר (קרי, לא באמצעות קבלני משנה) שירותי אחריות או תחזוקה לכל הפחות ל-1,000 פריטים או מערכות המורכבות מהמוצרים והשירותים המבוקשים במכרז באחד (או יותר) מהתחומים האמורים בפרק 3 להלן או מערכות בתחום התשתיות הטכנולוגיות (או כל שילוב שלהם).
3. זה שמי, להלן חתימתי ותוכן תצהירי דלעיל אמת:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| שם מלא |  | תפקידי במציע |  | תאריך |  | חתימה וחותמת מורשה החתימה |
|  |  |  |  |  |  |  |
| שם מלא |  | תפקידי במציע |  | תאריך |  | חתימה וחותמת מורשה החתימה |

נספח 4 לחוברת ההצעה – הצהרות יצרן

ניתן לחתום על הצהרה זו בעברית או באנגלית

הצהרת יצרן

לכבוד

מינהל הרכש הממשלתי, החשב הכללי משרד האוצר

הנדון: מכרז מרכזי מס' 7-2022 לאספקת שירותים ומערכות בתחומי תשתיות טכנולוגיות למשרדי הממשלה (להלן: "המכרז")

1. אני, הח"מ\_\_\_\_\_\_\_\_\_\_\_\_\_\_\_\_\_, ת.ז. \_\_\_\_\_\_\_\_\_\_\_\_\_\_ מחברת \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, אשר הינה יצרן הציוד, המוצרים והשירותים אשר יוצעו במסגרת המכרז והתיחורים מכוחו, והבעלים של סימן המסחר שלהם (להלן: "היצרן") על ידי המציע \_\_\_\_\_\_\_\_\_\_\_\_\_\_\_\_\_\_\_\_\_\_\_ (להלן: "המציע"), מצהיר/ה בזה כדלקמן:
   1. המציע, אשר מציע מוצרים ושירותים מתוצרתנו למכרז, מוסמך עעל ידי היצרן למכור, להתקין ולתת שירות למוצרים ושירותים בתחום המכרז בישראל, כמורשה מטעם היצרן, לתקופה של לפחות שנה טרם המועד האחרון להגשת הצעות.
   2. המציע הינו (יש לסמן את אחת האפשרויות):

|  |  |  |  |
| --- | --- | --- | --- |
|  | יבואן מורשה, מפיץ מורשה או משווק מורשה שלנו בישראל עבור המוצרים והשירותים המוצעים |  | חברתנו (היצרן) או חברה-בת שלנו בישראל |

* 1. המציע מחזיק בהסמכה הגבוהה ביותר של היצרן בתחום האמור.

1. היצרן מאשר כי הוא מכיר את תנאי המכרז.
2. היצרן בעל היקף מכירות עולמי שנתי של 10 מיליון דולר לכל הפחות, ב-2 מתוך 3 השנים 2018, 2019 או 2020 – באחד (או יותר) מהתחומים האמורים בסעיף ‏3.1 למסמכי המכרז.
3. היצרן מתחייב:
   1. כי למיטב ידיעתו אין כל מניעה כי המציע במכרז יספק את המוצרים ו/או השירותים של היצרן בתנאים הנדרשים במכרז למשך כל תקופת המכרז, לרבות תקופות האופציה הכלולות בו.
   2. לתת את מלוא הגיבוי למציע בארץ, לספק ולהעמיד לרשות המציע במכרז את השירותים ו/או מוצרי היצרן על מנת שהוא יעמוד בתנאים הנדרשים במכרז, ובכלל זה לספק ולהעמיד כוח אדם מומחה ומיומן, לספק חלקי חילוף ועדכוני תוכנה והקמת מנגנון אסקלציה מהספק אליו, ולסייע בשמירת הרציפות במתן האחריות למוצרים מתוצרתו, כל זאת למשך כל תקופת ההתקשרות עם המציע.
   3. במקרה בו יבצר מהמציע להמשיך לתת את השירותים, יהיה היצרן או נציגו מחויב לסייע במעבר לאספקת המוצרים והשירותים ע"י ספק חדש שיקבע עורך המכרז.
   4. לעדכן את המציע ועורך המכרז באופן מיידי בדבר פריטים אשר קיימת היתכנות להפסקת ייצורם, שיווקם או התמיכה בהם (End Of Life, End Of Sale או End Of Support) או שכבר הוכרזו ככאלה.

|  |
| --- |
| שם היצרן: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| תפקיד החותם אצל היצרן: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| תאריך: \_\_\_\_\_\_\_\_\_\_\_\_\_\_\_\_ חתימה וחותמת: \_\_\_\_\_\_\_\_\_\_\_\_\_\_\_\_ |

| **To:**  **Israel Government Procurement Administration (IGPA), Accountant General, Ministry of Finance** | |
| --- | --- |
| **Re: Central Tender 7-2022 for the Provision Of Services And Systems In The Fields Of Technology Infrastructure for the Government Ministeries** (hereinafter: the "**Tender**"). | |
| 1. I the undersigned, \_\_\_\_\_\_\_\_\_\_\_\_\_\_\_\_, ID number \_\_\_\_\_\_\_\_\_\_\_\_, of the company \_\_\_\_\_\_\_\_\_\_\_\_\_\_, which is the manufacturer of the products and services offered in the Tender (hereinafter: the "**Manufacturer**") by the bidder \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (hereinafter: the "**Bidder**"), having been advised that I must tell the truth and that I will be subject to the penalties stipulated by law if I fail to do so, hereby declare that: | |
| * 1. The Bidder, offering the products and services manufactured by us in the Tender, is certified by us for the sale, supply, install and service of our products and services in the Tender's field in Israel for at least one year before the date of bid submission.   2. The Bidder is *[check appropriate box]:* | |
| A licensed Importerqsupplier/authorized reseller of the Manufacturer for the services and products offered.  The manufacturer or a subsidiary of the Manufacturer in Israel. | |
| * 1. The Bidder is certified by us, the Manufacturer, at the highest certification level available for the offered product line.  1. The Manufacturer confirms it is familiar with the Tender and all of its terms. 2. The Manufacturer has an Annual Global Sales Volume of no less than 10 million USD during two of the three years 2018, 2019 and 2020 – In one (or more) of the Technology infrastructure fields referred to in section 3.1 of the Tender documents. 3. The Manufacturer undertakes a commitment to:    1. That To the best of the Manufacturer's knowledge, there is impediment preventing the Bidder from supplying the products and/or services from the Manufacturer, in accordance to the terms and conditions of the Tender for the entire duration of the procurement and service periods, including the optional periods.    2. Provide full support to the Bidder in Israel, to supply the Bidder with products and services needed to fulfill the Tender, including providing support of skilled and experienced personnel, spare parts, software updates and continuous Warranty for the products and services manufactured by it, and establishing an escalation process from the Bidder to it, for the entire Procurement and Services Period.    3. In the event that the Bidder will not be able to continue to supply the products and/or services, The Manufacturer or his representative are obligated to cooperate with the transfer of sales and warranty for the products and/or services to another supplier which will be determined by the IGPA.    4. Immediately inform the Bidder and the IGPA about products and services which are at the end of production, sale or service and support cycle (End Of Life, End Of Sale or End Of Support). | |
| ***[All terms – as defined in the Tender]*** | |
| Name of Manufacturer: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |
| Position with Manufacturer: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |
| Signature and seal: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Date:\_\_\_\_\_\_\_\_\_\_\_\_\_\_\_\_\_\_\_ |

נספח 5 לחוברת ההצעה – הצהרת יבואן מורשה

**לכבוד**

**מינהל הרכש הממשלתי, החשב הכללי משרד האוצר**

הנדון: מכרז מרכזי מס' 7-2022 לאספקת שירותים ומערכות בתחומי תשתיות טכנולוגיות למשרדי הממשלה (להלן: "המכרז")

אני, הח"מ\_\_\_\_\_\_\_\_\_\_\_\_\_\_\_\_\_, ת.ז. \_\_\_\_\_\_\_\_\_\_\_\_\_\_ מחברת \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ אשר הינה (*יש לסמן את אחת האפשרויות)*:

|  |  |
| --- | --- |
| יבואן מורשה | מפיץ מורשה |

מטעם יצרן הציוד \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, המוצע במכרז (להלן: "**היצרן**") על ידי המציע \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (להלן: "**המציע**") במכרז, מצהיר/ה בזה כדלקמן:

1. חברתנו מורשית על ידי היצרן לייבא ולהפיץ דרך משווקי משנה את הציוד, המוצרים והשירותים אשר מיוצרים על ידי היצרן בתחום נשוא המכרז. **רצ"ב אישור מטעם היצרן כנספח לתצהירי זה.**
2. המציע, אשר מציע ציוד, מוצרים ושירותים מתוצרת היצרן המצוין לעיל למכרז, מוסמך מוסמך עעל ידי היצרן למכור, להתקין ולתת שירות למוצרים ושירותים בתחום המכרז בישראל, כמורשה מטעמנו או מטעם היצרן, לתקופה של לפחות שנה טרם המועד האחרון להגשת הצעות.
3. היצרן בעל היקף מכירות עולמי שנתי של 10 מיליון דולר לכל הפחות, ב-2 מתוך 3 השנים 2018, 2019 או 2020 – באחד (או יותר) מהתחומים האמורים בסעיף ‏3.1 למסמכי המכרז.
4. היבואן המורשה / המפיץ המורשה מתחייב:
   1. כי למיטב ידיעתו אין כל מניעה כי המציע במכרז יספק את המוצרים ו/או השירותים של היצרן בתנאים הנדרשים במכרז למשך כל תקופת המכרז, לרבות תקופות האופציה הכלולות בו.
   2. לתת את מלוא הגיבוי למציע בארץ, לספק ולהעמיד לרשות המציע במכרז את השירותים ו/או מוצרי היצרן על מנת שהוא יעמוד בתנאים הנדרשים במכרז, ובכלל זה לספק ולהעמיד כוח אדם מומחה ומיומן, לספק חלקי חילוף ועדכוני תוכנה והקמת מנגנון אסקלציה מול היצרן, ולסייע בשמירת הרציפות במתן האחריות למוצרים מתוצרת היצרן, כל זאת למשך כל תקופת ההתקשרות עם המציע.
   3. במקרה בו יבצר מהמציע להמשיך לתת את השירותים – אהיה מחויב לסייע במעבר לאספקת המוצרים והשירותים ע"י ספק חדש שיקבע עורך המכרז.
   4. לעדכן את המציע ועורך המכרז באופן מידי בדבר פריטים אשר קיימת התכנות להפסקת ייצורם, שיווקם או התמיכה בהם (End Of Life, End Of Sale או End Of Support) או שכבר הוכרזו ככאלה.

|  |
| --- |
| ***יש לצרף אישור מטעם היצרן על היותו של המצהיר יבואן מורשה או מפיץ מורשה*** |
| שם היבואן המורשה / המפיץ המורשה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| תפקיד החותם אצל היבואן / המפיץ המורשה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| תאריך: \_\_\_\_\_\_\_\_\_\_\_\_\_\_\_\_\_\_\_\_\_ חתימה וחותמת: \_\_\_\_\_\_\_\_\_\_\_\_\_\_\_\_\_\_\_\_\_ |

1. פרק 3 - מימוש ההתקשרות
   1. נושא המכרז

מכרז זה הינו מכרז מסגרת **בנושא** אספקה של מערכות ושירותים בתחומי התשתיות הטכנולוגיות, וכן של כל מוצר או שירות נוסף אשר יידרש עבור מערכות ושירותים אלה, כפי שיקבע מעת לעת על ידי עורך המכרז באמצעות פרסום תיחורים בין הספקים אשר ייבחרו במכרז. המוצרים והשירותים המבוקשים בתיחורים אלו מפורטים בפרק 3 להלן יכללו, בין היתר, את המערכות והשירותים בנושאים הבאים:

חמרת מחשוב ואחסון נתונים, כגון שרתים מסוגים שונים, מערכות אחסון נתונים, מצעי ומערכות גיבוי וכו'.

תשתיות תקשורת נתונים בתחומי ה LAN, ה WAN כגון מתגים, נתבים, מערכות SD-WAN, מערכות ושירותי SASE (Secure access service edge) וכו'.

תכנה ושירותים תשתיתיים כגון מערכות וירטואליזציה, תשתיות Software Defined Storage, תשתיות Hyper Converged, Micro Services וכו'.

תשתיות תכנה כגון מערכות הפעלה, מערכי נתונים, תוכנות גיבוי ושרידות, מערכות ניהול פיתוח וכו'.

שירותים בתחומי התשתית הטכנולוגית כפי שיוגדרו על ידי עורך המכרז.

פתרונות נוספים בתחום זה כפי שיוגדרו במסגרת מסמכי התיחור.

המערכות והשירותים המבוקשים יופעלו בתשתיות הארגון הפנימיות (On premises), בענן הציבורי או בשימוש משולב (Hybrid) בהתאם להגדרת עורך המכרז בכל תיחור.

בהתאם לשיקול דעת עורך המכרז, התיחורים במסגרת מכרז זה עתידים להחליף התקשרויות מרכזיות קיימות בתחומי התשתיות הטכנולוגיות כמפורט בפרק 3 להלן כגון:

מכרז 2-2014 לאספקת שרתים ומערכות אחסון , סלים 1, 3, 4, 5;

מכרז 15-2015 לאספקת ציוד תקשורת אקטיבית;

מכרז 7-2019 לאספקת שירותי תחזוקה ואינטגרציה למערכות תקשורת נתונים;

מכרז 12-2019 לאספקת שרתי Rack;

הסכמי מחירים מרכזיים ל-VMWare ו-Citrix.

יובהר, כי ההתקשרויות הקיימות שיפורטו להלן, ימשיכו להתנהל בהתאם לתנאיהם עד לסיום תקופות הרכש בהן, והחלפתם בתיחורים מכוח מכרז זה, יעשה בהתאם לשיקול דעת עורך המכרז, באופן מדורג ובהתאם לצרכי הממשלה ולתקופת ההתקשרות מכוח המכרזים הקיימים.

בהתאם לאמור במסמכי כל אחד מהמכרזים המרכזיים הקיימים, עורך המכרז יהיה רשאי לבצע תיחור במסגרת מכרז זה למערכות מקבילות או משלימות, בהתאם לשיקול דעתו הבלעדי. עוד יובהר, כי עורך המכרז שומר על זכותו לערוך תיחורים נוספים מכוח המכרז שעניינם תשתיות טכנולוגיות נוספות אשר נכון להיום לא נרכשות באופן מרכזי.

* 1. כללי

פרק זה מפרט את השירותים המבוקשים, ואת אופן אספקתם. כל ממשקי הפעילות בין מזמין כהגדרתו להלן, ובין הספק הזוכה יבוצעו בהתאם לדרישות המפורטות בפרק זה ובמסמכי המכרז. בהתבסס על פרק זה עורך המכרז יפרסם למזמינים הודעת מכרז מרכזי שתרכז את עיקרי המכרז, אשר ינחה את המזמינים בביצוע הרכש מספקי המסגרת באמצעות פניות פרטניות מכוח מכרז זה.

אופן ההתקשרות והמפרטים הטכניים לכל תצורה, יוגדרו במסמכי התיחור לתצורות השונות, אשר יפורסמו לספקים הרשומים במסגרת התיחור.

יובהר, כי אין עורך המכרז מתחייב להיקפים כלשהם במהלך תקופת ההתקשרות (בין אם להיקף כספי או כמות פרויקטים או ציוד שיוזמנו). בהתאם לכך עורך המכרז או המזמינים רשאים לבצע הזמנות מכוח המכרז בכל היקף שהוא, ובהתאם לדרישותיהם הכספיות או הכמותיות.

עורך המכרז רשאי לפרסם מכרזים נוספים לרכש ציוד טכנולוגי תשתיתי ושירותים עבורו, הנכללים במכרז זה ובלבד שבמסגרת מכרזים אלו הציוד והשירותים לא יהווה את ליבת המכרז או את עיקר ההתקשרות וירכשו בשילוב עם פריט נוסף שאינו כלול במכרז זה. במידה שתתעורר מחלוקת בין עורך המכרז לזוכה בשאלה במסגרת איזה מכרז יירכשו ציוד או שירות מסוים, עמדת עורך המכרז היא זו שתכריע.

בכל מקרה של חילוקי דעות לגבי אופן ביצוע ההתקשרות, לרבות בתחום שירותי האחריות והתחזוקה, סמכות ההחלטה הסופית תהיה של עורך המכרז.

* 1. תקופת ההתקשרות
     1. כללי

תקופת ההתקשרות עם ספקי המסגרת תעמוד על 36 חודשים החל מהודעת עורך המכרז לספקי המסגרת הזוכים, ולעורך המכרז תהיה אופציה להארכת ההתקשרות לתקופה של עד 24 חודשים נוספים (סה"כ 60 חודשים), הכל בהתאם למפורט במסמכי המכרז.

ככל שעורך המכרז לא יודיע אחרת, תקופת ההתקשרות תתחדש באופן אוטומטי לתקופת אופציה של 12 חודשים בכל פעם, וזאת עד למקסימום של 2 תקופות אופציה, אלא אם כן עורך המכרז הודיע אחרת לפחות 30 ימים לפני תום תקופת ההתקשרות או תום כל אופציה, לפני העניין. החלטת עורך המכרז על מימוש אופציה אינה מותנית בהחלטתו על המשך ההתקשרות עם ספקים רשומים אחרים.

* + 1. תקופות תיחורים

עורך המכרז יהיה רשאי לפרסם תיחורים מכח מכרז המסגרת במהלך כל תקופת ההתקשרות. עורך המכרז יהיה רשאי לקבוע במסמכי התיחור כי תקופת התיחור תמשך מעבר לתקופת ההתקשרות במכרז המסגרת.

עורך המכרז יהיה רשאי לקבוע במסמכי התיחור תקופת התארגנות לספק זוכה בתיחור, אשר במהלכה הוא יידרש להיערך לקראת אספקת הציוד והשירותים בהם זכה. תקופת ההתארגנות תחול גם במקרה של החלפת מוצר עקב סיום ייצורו, או הוספת מוצרים חדשים לרשימת הפריטים הכלולה בתיחור.

* 1. המזמינים

הגופים המנויים להלן יחשבו מזמינים לצורך המכרז, וירכשו את הציוד, המוצרים והשירותים נשוא המכרז מהספק הזוכה עבור עצמם או עבור מזמינים אחרים:

* + - 1. משרדי ממשלה ויחידות סמך:

ככל שבתקופת ההתקשרות יוקמו משרדי ממשלה חדשים או יחידות סמך נוספות, או שיפוצלו משרדי ממשלה או יחידות סמך, יחול המכרז גם על משרדי הממשלה החדשים או יחידות הסמך החדשות.

למרות האמור לעיל, משרד הביטחון ויחידות הסמך שלו אינם מחויבים לרכוש ציוד, מוצרים ושירותים בהתאם למכרז כאמור.

* + - 1. גופים נלווים:

רשימת הגופים הנלווים שחוק חובת המכרזים חל עליהם, ואושרו מראש על ידי עורך המכרז, כמזמינים לצורך מכרז זה, הם:

שרות התעסוקה הישראלי.

קרן לביטוח נזקי טבע בחקלאות (קנ"ט).

דירה להשכיר – החברה הממשלתית לדיור והשכרה.

הרשות הלאומית לבטיחות בדרכים (רלב"ד).

ענבל חברה לביטוח בע"מ.

במהלך תקופת ההתקשרות, עורך המכרז רשאי לגרוע גופים נלווים מרשימה זו או להוסיף לה גופים נוספים שחוק חובת המכרזים חל עליהם, ואשר ייחשבו מזמינים במכרז זה. עורך המכרז יודיע לספק על החלטתו כאמור, אשר תחייב את הספק.

* + - 1. ספק מיקור חוץ של מזמין:

באישור המזמין, ולצורך ביצוע שירותים עבורו, ספק מיקור חוץ של מזמין רשאי לבצע רכש של ציוד, מוצרים ושירותים, בהתאם לתנאי המכרז וייחשב כמזמין לעניין התנאים המפורטים במכרז זה.

התמורה לספק הזוכה תשולם על ידי המזמין או ספק מיקור החוץ, בהתאם להחלטת המזמין. הספק מחויב לספק את הציוד, מוצרים או שירותים לספק מיקור חוץ של מזמין, ולא תהיה התנגדות לאספקתם, כאמור בסעיף זה, ללא קשר לזהות ספק מיקור החוץ.

כלל מחויבויות המזמין במסגרת מכרז זה, יחולו על ספק מיקור החוץ והן על המזמין עבורו פועל ספק מיקור החוץ.

* + 1. מזמינים אשר אינם מחויבים לבצע רכש באמצעות המכרז:

למרות האמור לעיל, במקרים הבאים מזמינים לא יהיו חייבים לבצע רכש בהתאם להוראות המכרז, או בתיחור מסוים:

מזמינים אשר עד למועד פרסום המכרז או תיחור מסוים התקשרו עם ספק שאינו הזוכה לרכישת ציוד אשר כלול בתכולת המכרז יוכלו להמשיך בהתקשרות זו, כולל מימוש אופציה, בכפוף להוראות תקנה 14ב לתקנות חובת המכרזים;

רכישה מכוח מכרזים והתקשרויות קודמות של עורך המכרז.

באישור פרטני של עורך המכרז ובאמצעות פניה לוועדת הפטור במשרד האוצר, יוכלו המזמינים לרכוש ציוד מוצרים או שירותים שלא דרך המכרז. אישור כאמור יינתן בהתאם להוראות תקנה 14ב לתקנות חובת המכרזים.

בנוסף לאמור לעיל, ככל שרשות ציבורית פונה לספק להתקשר עימו בפטור ממכרז בגלל זכייתו במכרז זה (למשל חברות ממשלתיות, בהתאם לת' 34 לתקנות חובת המכרזים, תאגידים, בהתאם לת' 37 לתקנות חובת המכרזים, קופות חולים, בהתאם לת' 40א לתקנות חובת המכרזים, מוסדות להשכלה גבוהה, כהגדרתן בתקנות חובת המכרזים (התקשרויות של מוסד להשכלה גבוהה), התש"ע-2010, או כל גוף רלוונטי אחר) ובכוונת הספק להסכים להתקשרות כאמור, יחולו התנאים הבאים:

התקשרות עם גופים כאמור היא התקשרות עצמאית, שאינה משפיעה על ההתקשרות מכוח מכרז זה. החלטת הספק הזוכה על מתן שירותים לגופים אלו אינה מפחיתה או פוטרת את הספק מחובה כלשהי בהתאם להוראות מכרז זה.

ככל שהספק הזוכה יציע ציוד, מוצרים או שירותים לגופים אלו, בתנאים מטיבים לתנאי המכרז, תנאי התיחורים או תנאי ההסכם כגון הנחה או הטבה אחרת כלשהי, מכל מין וסוג, בין בכסף ובין בשווה כסף, תנאים אלו יינתנו ליתר המזמינים ביחס להזמנות ציוד ושירותים שהוזמנו לאחר מועד ההתקשרות עם הגוף ציבורי. הזוכה ידווח לעורך המכרז על כל התקשרות כזו, מיד עם ביצוע ההתקשרות עם גוף כאמור.

* 1. גורמים מעורבים
     1. ניהול
        1. עורך המכרז

איש קשר מטעם מינהל הרכש הממשלתי במשרד האוצר האחראי על ניהול ההתקשרות מכוח מכרז המסגרת והתיחורים.

* + - 1. איש קשר מטעם הספק הזוכה

הזוכה יקצה מטעמו איש קשר מול עורך המכרז שיהווה כתובת לכל עניין הקשור למימוש המכרז. החלפה ועדכון של של איש הקשר המוגדר תיעשה לאחר עדכונו בכתב של עורך המכרז.

הזוכה יקצה מטעמו איש קשר מול המזמינים, אשר ינהל, יתאם ויפקח על כל פעילות הספק מול המזמינים. איש הקשר יהווה נציג הספק זוכה ואיש הקשר שלו לצורך הקשר השוטף בין המזמין ובין הזוכה, ולכל נושא הדורש הידברות בין הצדדים.

* + - 1. נציג המזמין

כל מזמין ימנה נציג מטעמו, אשר ישמש איש הקשר מטעם המזמין לעניין רכישת הציוד והשירותים המבוקשים. המזמין יהא רשאי להודיע לספק הזוכה על מינוי גורמים נוספים, לרבות ספק מיקור חוץ כנציגו.

* + - 1. אנשי הצוות של המציע

הספק יעמיד לרשות המזמינים טכנאי שירות, אשר הוסמכו על ידי גורמים מוסמכים ולפי התקנים הרלוונטיים לביצוע התקנות, לרבות התקנה בגובה או בחלל לרצפה צפה, והכל כפי שיידרש על ידי המזמין.

הזוכה יתחייב כי יעסיק מספיק מנהלי לקוח, אנשי מכירות ואנשי Presale על מנת לתת מענה מיטבי לצורכי המזמינים.

* + - 1. טכנאים מסווגים

ככל שספק רשום יוכרז כמועמד לזכייה בתיחורים יהיה עליו להעמיד לרשות המזמינים לפחות 2 טכנאים בעלי סיווג בטחוני ברמה 2 או גבוה יותר, מתוכם לפחות טכנאי בכיר אחד בעל רמת ההסמכה הגבוהה ביותר מיצרן הציוד בהתאם לאמור בחוברת התיחור או במסמכי התיחור הפרטניים.

* + - 1. קבלני משנה

הזוכה רשאי לבצע את הפעולות הבאות באמצעות קבלני משנה ללא אישור מוקדם מעורך המכרז:

התקנות הדורשות הסמכה או רישוי מיוחדים.

שירותי הובלה ואחסנה.

כל פעולה אחרת ובלבד שעורך המכרז, בהתאם לשיקול דעתו הבלעדי, אישר מראש ובכתב לבצעה באמצעות קבלן משנה.

בכל מקרה אשר אינו מפורט לעיל, נדרש אישור מוקדם מעורך המכרז להפעלת קבלני משנה לצורך אספקת השירותים המבוקשים.

יובהר, כי קבלן משנה אינו מתייחס ליצרן הציוד, ומגבלות סעיף זה לא יחולו ל יצרן הציוד.

בכל מקרה, האחריות הכוללת לביצוע העבודה תהיה של הזוכה וכל התקשרות של גורמי המזמין בנוגע לעבודות יבוצעו מול מוקד הזוכה. יודגש כי קריאה שהופנתה ישירות לקבלן משנה שלא באמצעות המוקד ולא הועברה אל המוקד, תחשב כקריאה שלא טופלה בהתאם לרמות השירות הנדרשות.

* 1. הזמנה ואספקה של ציוד או שירותים
     1. הזמנת ציוד

הזמנת ציוד ושירותים מן הזוכה תיעשה על ידי המזמין או גורם מטעמו בהתאם למפורט להלן, אלא אם הוגדר אחרת במסמכי התיחור.

הספק הזוכה בתיחור יעביר למזמין הצעת מחיר, לא יאוחר מ-5 ימי עבודה מיום שליחת הבקשה על ידי המזמין, על גבי גיליון אלקטרוני, הכוללת את כלל הפריטים הנדרשים ומחיר המחירון שלהם נכון ליום הוצאתה, בניכוי אחוז ההנחה בהתאם למנגנון הקבוע בתיחור.

בקשת המזמין או עורך המכרז לעדכון או שינוי הצעה תיחשב כבקשה חדשה להצעת מחיר. לאור זאת, הצעת המחיר תועבר לא יאוחר מ-5 ימי עבודה, ותהיה בהתאם למחיר הפריט הרלוונטי ליום הוצאתה.

הצעת המחיר תהיה בהתאם לפורמט שיקבע עורך המכרז בתיאום עם הספק הזוכה, ותכלול לכל הפחות את הפרטים הבאים:

תאריך שליחת הצעת המחיר למזמין.

מק"ט הפריט.

תיאור הפריט.

כמות.

מחיר מחירון רשמי לפריט.

אחוז ההנחה.

מחיר לפריט בודד לאחר הנחה.

מחיר כולל לכמות פריטים לאחר הנחה.

מחיר כולל להצעה.

עורך המכרז רשאי, על פי שיקול דעתו הבלעדי, להחליט על שינוי פורמט הצעת המחיר.

הצעת מחיר תהיה בהתאם לאופן שייקבע בתיחור ונכונה למועד הוצאתה. למען הסר ספק, מחירון היצרן המחייב לעניין זה הוא מחירון היצרן אליו יש לעורך המכרז גישה, כנדרש במכרז.

מזמין המעוניין לבצע רכש בהתאם להצעת המחיר שנשלחה אליו, ישלח לספק הזמנה חתומה על ידי הגורמים המוסמכים אצלו לרכישתהציוד והשירותים המבוקשים.

מזמין רשאי לבטל הזמנה בהתקיים כל התנאים האמורים להלן:

לא חלפו 10 ימי עבודה מיום שליחת ההזמנה לספק הזוכה.

הפריטים המוזמנים עדיין לא שולחו לארץ מחו"ל.

ככל שלטענת הספק הפריטים המוזמנים שולחו לארץ, עליו להוכיח כי הפריטים אשר שולחו הינם עבור ההזמנה שנתבקש לבטלה.

ביטול הזמנה ייעשה על ידי המזמין, בכתב בלבד.

המזמין רשאי להזמין מכל ספק זוכה בכל תיחור ותצורה כל פריט ציוד והרחבה אשר מופיעים ברשימת המוצרים המורשים לרכישה בתצורה, ללא התניה ברכישה כלשהי – קודמת או עתידית.

על הספק לספק הרחבות גם עבור ציוד אשר נכלל בתיחורים מכוח המכרז, גם אם הופסק הייצור של ציוד הכלול בהם, וגם אם הוחלפו או יצאו מרשימת המוצרים המורשים לרכישה. במידה שהופסק ייצורן של הרחבות אלה ולא ניתן לספקן עוד, על הספק להעביר על כך לעורך המכרז אישור מיצרן הציוד.

מזמין המבקש לרכוש ציוד ושירותים יגיש בקשה לקבלת הצעת מחיר הכוללת, בין היתר, את הפריטים והציוד הנלווה המבוקשים, וזאת בהתאם לפריטים ברשימת המוצרים המאושרת או שנוספו לה בהתאם לתכולת התיחור המתאימה.

מחיר הציוד והשירותים יהיו בהתאם לתוצאות התיחורים.

ככל שלא הוגדר אחרת במסמך התיחור, עלות האספקה, התקנה ההובלה כלולות במחיר המוצר. כל האמור לעיל יהיה כלול במחיר המוצר כפי שייקבע במסגרת התיחור.

מזמין יהיה רשאי להזמין ציוד ללא תכונות מסוימות כגון חיבור אלחוטי מכל סוג או עיקור כניסות USB או עיקור כניסות, חיבורים ואמצעים אחרים בהתאם לבקשת המזמין. העיקור יכול להיות הן ברמת התוכנה והן ברמת החומרה בהתאם לנדרש והאפשרויות הקיימות בציוד, ויתבצע במועד ההזמנה. עלות עיקור זה, ככל שתהיה, תוגדר במסמכי התיחור, בהתאם לתצורת העיקור הנדרשת.

* + 1. מוצרים מורשים לרכישה בתקופת הרכש

הספק יתחזק רשימת מוצרים סגורה, בהתאם לתיחורים בהם זכה ובהתאם להנחיות עורך המכרז, אשר תעודכן באופן שוטף. ניתן יהיה לרכוש אך ורק ציוד ושירותים המופיעים ברשימה זו.

רשימה זו תעודכן בהתאם לזכיית ספקים בתיחורים ולתקופת ההתקשרות כפי שהוגדרה במסמכי התיחור.

רשימה זו תאושר על ידי עורך המכרז לאחר הכרזתו כזוכה וטרם תחילת ההתקשרות של הספק עם המזמינים.

אין להציע, למכור ולספק כל ציוד נוסף שאינו חלק מרשימת המוצרים המאושרת במכרז, ללא אישור מראש ובכתב של עורך המכרז.

* + 1. תוספות ושינויי ציוד

הזוכה יספק אך ורק את הציוד אשר הוצע על ידו במכרז.

לעורך המכרז שמורה הזכות, לאחר התיחור ובמהלך כל תקופת ההתקשרות, להוסיף מוצרים או שירותים לרשימת המוצרים המאושרת לרכש בהתאם למנגנון אשר יפורט בתיחורים.

מחיר הציוד יחושב בהתאם לקריטריונים אשר ייקבעו במסמכי התיחור.

* + 1. הפסקת ייצור של הציוד המוצע

באחריות הספק לעדכן את עורך המכרז באופן מידי ולכל המאוחר תוך 5 ימי עבודה ממועד קבלת ההודעה מהיצרן, בדבר פריטים אשר בהתאם להצהרת היצרן, קיימת התכנות להפסקת ייצורם, שיווקם או התמיכה בהם (End Of Life, End Of Sale או End Of Support) באופן שאין לספק הזוכה אפשרות להשפיע על המשך הייצור או האספקה – או שכבר הוכרזו ככאלה. על הספק להעביר אסמכתה מיצרן הציוד המפרטת את הפסקת הייצור.

במקרה זה תעמוד לעורך המכרז הזכות לבחור באחת מדרכי הפעולה הבאות, מבלי שתהיה לזוכה כל טענה כנגד עורך המכרז:

לדרוש מהספק הזוכה לספק במקום הדגם שייצורו או אספקתו הופסקו, מוצר או ציוד שתכונותיו עולות או זהות (על פי בדיקת וקביעת עורך המכרז) לתכונות הציוד שבהצעת הספק. במידה שהספק אינו יכול להגיש פריט זהה או עולה על הפריט המוחלף, יישא הספק בפיצוי מוסכם כפי שייקבע באמנת השירות להלן;

להפסיק ההתקשרות מול הספק הזוכה בתיחור ספציפי;

לצאת בתיחור חדש עבור תצורה דומה או זהה;

למנוע מספק זה מלהשתתף בהליכים תחרותיים עתידיים;

להתקשר עם ספק אחר לקבלת דגם הציוד או המוצר האמור, או כלל הציוד והשירותים הנדרשים במכרז – בין אם לתקופה מוגבלת ובין אם באופן קבוע;

לפעול בהתאם להוראות כל דין, לרבות מימוש כל זכות העומדת לרשות עורך המכרז.

* + 1. הפסקת אספקה של הציוד המוצע

ככל שלדעת עורך המכרז הופסקה או נפגמה על ידי היצרן או הספק, אספקת ציוד מסוים מכל סיבה שהיא, אשר נדרש בבקשת תיחור ועליו הוכרז כזוכה, ובהתאם לשיקול דעתו של עורך המכרז, תעמוד לעורך המכרז הזכות לבחור באחת או יותר מדרכי הפעולה הבאות, מבלי שתהיה לספק כל טענה כנגד עורך המכרז:

לדרוש מהזוכה לספק במקום הדגם שאספקתו הופסקה, ציוד המספק מענה שווה ערך או עולה על הציוד שבהצעת הספק, על פי בדיקתו וקביעתו של עורך המכרז, במחיר הזכייה בתיחור.

להפסיק את ההתקשרות מול הספק, לתיחור הספציפי.

להתקשר עם ספק אחר לקבלת הציוד או השירותים הנדרשים במכרז.

לצאת בתיחור חדש עבור תצורה דומה או זהה.

למנוע מהיצרן שאספקת ציודו נעצרה מלהציע את מוצריו בהליכים תחרותיים עתידיים.

למנוע מספק זה מלהשתתף בהליכים תחרותיים עתידיים.

להוציא ספק זה מרשימת הספקים הרשומים.

לפעול בהתאם להוראות כל דין, לרבות מימוש כל זכות העומדת לרשות עורך המכרז.

* + 1. מוצרים המותרים לרכישה ואספקה

בתקופת ההתקשרות, תותר רכישת מוצרים ושירותים בתנאים שיוגדרו בנוסף במסמך התיחור.

יסופק ציוד חדש בלבד, אשר לא נעשה בו שימוש בעבר. יובהר, כי חל איסור לספק ציוד מחודש (Refurbished).

* + 1. מועד אספקה

אספקת הציוד תיעשה עד 30 ימי עבודה ממועד שליחת ההזמנה לספק, אלא אם הוגדר אחרת במסמכי התיחור.

אספקת הרחבות תיעשה עד 14 ימי עבודה ממועד שליחת ההזמנה לספק, אלא אם הוגדר אחרת במסמכי התיחור.

בהתאם לסיכום מראש ובכתב עם המזמין, ניתן יהיה לשנות מועדים אלו.

על הספק לעדכן את המזמין ואת עורך המכרז בכתב על צפי לאי עמידה בזמני האספקה הנדרשים טרם החריגה בפועל. יודגש, כי במקרים של צפי לחריגה במועדי האספקה באופן רוחבי עקב נסיבות שונות על הספק לפנות באופן מיידי לעורך המכרז ולידעו על החריגה הצפויה, הסיבות ואומדן עבור אספקת הציוד.

אספקת הציוד שהוזמן תהיה מידית בהתאם לתנאי השירות כאמור להלן, אלא אם הוסכם עם המזמין בכתב על אופן אספקה שונה (לדוגמה: הזמנות מסגרת, אספקה במספר מועדים וכו'). אספקה לתקופה שעולה על 90 ימי עבודה ממועד ההזמנה הינה באישור עורך המכרז מראש.

לא סיפק הספק את ההזמנה או סיפק ההזמנה בכמויות חסרות או ללא פריטים מסוימים, יודיע המזמין לזוכה בדבר הליקוי והזוכה ידאג לאספקת/השלמת/החלפת ההזמנה תוך 2 ימי עבודה ממועד הודעת המזמין.

עורך המכרז רשאי, בהתאם לשיקול דעתו, להחליט על שינוי מועדי האספקה בתקופת ההתקשרות, בין אם באופן זמני ובין אם באופן קבוע.

* + 1. מקום אספקה

הפריטים יסופקו ישירות לאתרי המזמין או לאתר אחר כפי שנדרש על ידי המזמין במועד ההזמנה, לרבות כל סניפיהם הפרוסים בכל רחבי הארץ כולל יהודה ושומרון ורמת הגולן. הובלתם, הצבתם ופריקתם במקום עליו יורה המשרד יהיו על חשבון הספק ובאחריותו.

ככל שלדעת המזמין או הספק לא ניתן לבצע אספקה של הציוד כאמור לעיל ונדרש גורם או ציוד נוסף לצורך האספקה שאינו מטעם הספק במכרז (להלן: "**גורם נוסף לאספקה**"), באחריות המזמין לדאוג על חשבונו ומכל גורם שיבחר על ידו, לציוד הנוסף (לרבות מנוף, פיגומים, במת הרמה ועוד). בכל מקרה של חילוקי דעות בנוגע לאחריות אספקת הציוד הנוסף, יובא הנושא להחלטת עורך המכרז.

הספק אינו אחראי לכל נזק הנגרם כתוצאה משימוש בגורם נוסף לאספקה במסגרת המכרז, לרבות נזק לציוד בעת אספקתו כאמור בסעיף זה. האחריות במקרה זה תחול על המזמין בלבד.

הספק והמזמין יתאמו ויוודאו את אופן ההפצה והאספקה הנדרשים על ידי המזמין לרבות:

פרטי איש הקשר לקבלת ההזמנה אצל המזמין.

הצבה והתקנה באתרי המזמין, בקומות ובחדרים הנדרשים, לרבות מאפיינים ייחודיים הנדרשים לצרכים אלה.

אספקה בלבד של הציוד.

אספקה מרוכזת על גבי משטחים, בפריטים בודדים וכו'.

נגישות אתר האספקה: חניה, מעליות, אזור פריקה, גדלי פתחים, יכולת שימוש בציוד עזר כגון עגלות וכד'.

אספקת החומרים והציוד תבוצע עד לרמת פנים החדר / המחסן הבודד, וזאת למעט באתרים בהם יש צורך בסיווג בטחוני העולה על "שמור" או אתרים בהם יש צורך בבדיקה ביטחונית מקיפה.

באתרים אלו, אספקת הציוד תבוצע לאתר המזמין לתחום אשר אינו מסווג מעבר ל"שמור" ואין צורך בבדיקה ביטחונית מיוחדת על מנת לספק את המוצרים אליו. האחריות והעלות לביצוע הבדיקה הביטחונית ולשינוע המוצרים בתוך אתר המזמין הן על חשבון המזמין. לחלופין, יוכל המזמין (על פי החלטתו) לקבל את הציוד במתקני הספק בתיאום מוקדם (תוך שהספק מחויב ללוחות הזמנים לאספקה).

עבור הובלת פריטים לאזור יהודה ושומרון (ולאזור זה בלבד) ישלם המזמין לזוכה את עלויות אבטחת הרכב והציוד הייחודי שידרשו לצורך ההובלה באזור זה, זאת כנגד הגשת קבלה מקורית של חברת האבטחה שתלווה את הזוכה או מי מטעמו. לחילופין יוכל המזמין לדאוג בעצמו לאבטחת ההובלה באזור זה, ללא שיידרש לתשלום נוסף לזוכה עבור ההובלה. מודגש, כי לפני כל הובלה לאזור יהודה ושומרון חייב יהיה הזוכה לקבל אישור בכתב מהמזמין להובלה זאת מראש.

* + 1. סימון הציוד המסופק

באחריות הספק לסמן כל ציוד שסופק במסגרת מכרז זה, באמצעות מדבקה הכוללת את פרטי היצרן, דגם ומספר סידורי של המוצר, וכל נתון אחר הנדרש על פי חוק.

הספק ינהל רישום מלא של כל הפריטים המסופקים למזמין, לרבות דגם הציוד, מספרו הסידורי, ההרחבות ותקופות השירות והאחריות שהוזמנו עם הציוד.

* + 1. ציוד לבדיקה טרם הוצאת הזמנה

מזמין רשאי לבקש ביצוע וידוא התאמה של הציוד וביצוע POC לפני ביצוע ההזמנה בפועל.

בהתאם להעברת מסמך דרישות ומדדים לבדיקה מטעם המזמין, המזמין יוכל לקבל דוגמה מכל ציוד שהוצע על ידי הספק הזוכה לבדיקת התאמה למערכותיו, גם אם ציוד זה נבדק בעבר. אספקת הציוד לבדיקה תהיה ללא כל עלות נוספת למזמין.

הספק יספק את ציוד הבדיקה למזמין תוך 10 ימי עבודה מקבלת בקשת המזמין בכתב. עורך המכרז רשאי להאריך מועדים אילו בתיאום עם הספק.

הציוד יועמד לבדיקה לתקופה של עד 14 ימי עבודה. הארכת תקופה זו מותנית באישור הספק.

במהלך תקופה זו רשאי המזמין לבדוק את הציוד בכל דרך שימצא לנכון כולל פתיחתו ובדיקת תכולתו. במידה ועל הציוד מודבקת אחריות המונעת פתיחתו ללא נוכחות טכנאי של הספק הזוכה, יעמיד הספק הזוכה טכנאי לרשות המזמין בהתראה מראש של 2 ימי עבודה.

ביקש המזמין לרכוש את הציוד או חלקו לאחר וידוא ההתאמה, והציוד שסופק על ידי הספק לצורך הבדיקות היה ציוד חדש, יושאר הציוד שנבדק וכלול בהזמנה אצל המזמין, ולא תידרש אספקה חדשה במקומו.

ציוד אשר הועמד לרשות המזמין לצורך ה-POC (ואשר לא נרכש על ידו) יוחזר לספק.

אם יתברר כי מוצרי הספק הזוכה אינם מספקים את הנדרש ב-POC ואינם עומדים בדרישות המזמין המזמין והספק יתעדו את הליקויים הקיימים בכתב, ויעבירו העתק אל עורך המכרז. על הספק הזוכה לתקן את כל הנדרש על מנת לעמוד בדרישות המזמין והמכרז.

אם גם לאחר תיקון הליקויים יימצא כי הספק אינו יכול לספק את דרישות המזמין, יתבצע הליך בירור לסיבת אי העמידה בדרישות המזמין והמכרז בפני עורך המכרז.

* + 1. תקופת בדיקת הציוד לאחר אספקה

החל מיום אספקת הציוד למזמין ועד חלוף 14 ימי עבודה (להלן: "**תקופת בדיקת הציוד**") רשאי מזמין לבדוק את הציוד בכל דרך שימצא לנכון כולל פתיחתו ובדיקת תכולתו. המזמין רשאי לבדוק יחידה/מערכת אחת בלבד מכל תצורה/דגם שהוזמן על ידי פתיחתם ובדיקתם.

במידה שנדרש על ידי היצרן כי הציוד יפתח בנוכחות טכנאי של הזוכה, יעמיד הזוכה לרשות המזמין טכנאי ללא תוספת עלות, בהתראה של 2 ימי עבודה מראש, ובמקרה זה תחל ספירת תקופת בדיקת הציוד מן היום בו התייצב הטכנאי אצל המזמין כפי שנקבע עם המזמין.

המזמין אינו מתחייב לבדוק את הציוד.

תקופת בדיקת הציוד חלה על כל הזמנה והזמנה גם אם ציוד זהה עבר כבר בדיקה בשלב כלשהו בעבר על ידי המזמין.

* + 1. החזרת ציוד

במידה שסופק ציוד שאינו עומד במפרט כפי שאושר על ידי עורך המכרז או כי הציוד אינו תואם את ההזמנה, יהיה רשאי המזמין להחזיר את המוצר בכל עת (ובכלל זה לאחר התקנתו או שימוש בו) ועל חשבון הספק (וללא כל עלות מצד המזמין), באריזתו המקורית ככל שניתן.

כמו כן, בהסכמת המזמין, רשאי הספק לתקן את הליקויים על חשבונו להבאת הציוד לנדרש בהזמנה/במפרט או להחליף את הציוד. אין האמור לעיל מונע כל תהליך שיפוי אחר, לרבות הפעלת הפיצויים המוסכמים.

ככל שיוחזר ציוד על ידי מזמין,מהטעם שלא תוקנו הליקויים או בהתאם להחלטת המזמין או עורך המכרז, הציוד יוחזר במצב חדש ועם כל האביזרים אשר סופקו עמו, וככל שניתן יוחזר באריזתו המקורית. במידה ומדובר על תוכנה (לדוגמה: מערכת שו״ב) ההחזרה תתאפשר כל עוד הלקוח לא ביצע אקטיבציה לרישיון באתר היצרן.

* 1. התקנת הציוד
     1. כללי

לצורך המכרז ימי העבודה הם ימים א'-ה' בין השעות 08:00-18:00, למעט ימי המנוחה הקבועים במדינת ישראל כאמור בסעיף 18א(א) לפקודת סדרי השלטון והמשפט, תש"ח-1948 (להלן: "**ימי עבודה**").

התקנת ציוד תתבצע בהתאם לימי העבודה אשר נקבעו במכרז, ובהתאם למועדים שייקבעו על ידי המזמין, לרבות סיום התקנה מעבר לשעות האמורות בימי העבודה.

אם הוגדר שירות התקנה במסמכי התיחור, הספק יהיה מחוייב להתקין את הציוד המוזמן בהתאם להגדרות שיכללו במסמכי התיחור.

ההתקנה הבסיסית של ציוד תתבצע ללא עלות. התקנה בסיסית תכלול, לכל הפחות:

התקנה פיזית של הציוד באתר המזמין לרבות התקנתו בארונות השרתים תוך שימוש במסילות מתאימות.

חיבור הציוד למערכות התשתית (לדוגמה: רשת תקשורת או רשת ה-SAN) הקיימות אצל המזמין.

ביצוע בדיקות של הציוד, בדיקות שילוב עם ציוד אחר הקיים אצל המשרד המזמין.

שדרוג לגרסאות תוכנות וקושחות (Software and Firmware) חדשות.

הטמעת מערכות הניהול הבסיסיות או המתקדמות (על פי הרישוי שנרכש) והגדרת ממשקי הניהול של כלל הציוד שיוטמע.

אספקת תיעוד ההתקנה ורכיבי המערכת.

התקנת הציוד תתבצע לא יאוחר מ-5 ימי עבודה ממועד אספקת הציוד הנדרש לצורך הפעלת המערכת/ציוד למזמין. המזמין רשאי להאריך משך זמן זה בכתב ובתיאום מול הספק.

בהתאם לסיכום מראש ובכתב עם המזמין, ניתן יהיה לשנות את מועד ההתקנה.

המזמין יעביר לספק אישור על התקנת הציוד והפעלתו המלאה לא יאוחר מ-3 ימי עבודה לאחר ביצוע ההתקנה בפועל.

ככל שלא צוין אחרת על ידי המזמין, ההתקנה תכלול פינוי כל אריזות הציוד וכן פינוי ציוד ישן זהה הקיים אצל המזמין, בהתאם לחוק לטיפול סביבתי בציוד חשמלי ואלקטרוני ובסוללות, התשע"ב-2012.

כל הרכיבים שיסופקו ויותקנו יהיו רכיבים חדשים שלא הותקנו קודם להתקנתם בציוד היעד (למעט ציוד חלופי שיותקן לתקופה קצרה בעת תיקון ציוד תקול, באישור מראש ובכתב של המזמין, ובלבד שציוד זה זהה בתפקודו). יודגש, כי לא ניתן יהיה לעשות שימוש באמצעי אחסון שאינו חדש.

במידה שעל הציוד מודבקת אחריות המונעת פתיחתו ללא נוכחות טכנאי של הספק, יעמיד הספק טכנאי לרשות המזמין בהתראה מראש של 2 ימי עבודה.

יובהר כי אתר מתייחס למתחם מבנים קרובים אשר אין צורך בנסיעה בדרך ציבורית ביניהם (לדוגמה: בנייני ג'נרי בירושלים, קריית הממשלה בתל אביב, בתי משפט ת"א וכו'). ההחלטה הסופית בכל מקרה לגופו, בדבר הגדרת אתר מסוים ככזה, תיקבע ע"י עורך המכרז.

כל הפעולות המפורטות לעיל, ללא תלות בשלב בו הן נדרשות כמפורט במסמכי המכרז, תהיינה כלולות במחיר המוצר, אלא אם ייקבע אחרת במסמכי התיחור.

התקנת הרחבה לציוד תהיה כלולה במחיר ההרחבה.

* + 1. דגשים עבור התקנת הציוד

הציוד יותקן באתרים פעילים ומאוכלסים של המזמין, ועל הזוכה להביא בחשבון את כל ההשלכות והעובדות הנובעות מכך. הזוכה ידאג לכך שכל העבודות יבוצעו על ידו באופן שימזער את ההפרעה לעבודה התקינה של עובדי המזמין ובאתריו האחרים.

הזוכה יקפיד גם על שמירת ניקיון, מניעת הפרעות לפעילויות המזמין מכל סוג שהוא, הגבלות ביטחוניות מיוחדות וכו'.

הזוכה לא יהיה רשאי לעשות שימוש בשטחים מחוץ לתחום שנמסר לזוכה לשם ביצוע עבודתו ולשם התארגנות. כמו כן, חל איסור על גרימת רעש בלתי סביר במשך שעות העבודה המקובלות.

למזמין זכות להורות לזוכה להרחיק כל עובד אשר לדעתו מפר את התנאים הנ"ל ולא תהיה לזוכה זכות לערער על כך.

על הזוכה להביא בחשבון את תנאי הסביבה ורגישותה של אוכלוסיית המזמין להפרעות שעשויות לנבוע מביצוע העבודה לרבות קיום פעילויות ואירועים מיוחדים העלולים לגרום להפסקת העבודות ואת כל המגבלות העשויות לחול על הזוכה מתוך כך. בכל מקרה על הזוכה לנהוג בנדון זה לפי דרישות נציג המזמין אשר החלטותיו תהיינה סופיות ומכריעות.

באתר של מזמין שיש בו רגישות ביטחונית מיוחדת, חלות הגבלות שונות הן על כניסת עובדים, והן ביחס להכנסת ציוד וחומרים לאתר, והעבודה בו תהיה בהתאם להנחיות המזמין.

בין היתר, כל הכנסה של חומרים וציוד לאתר המזמין תתבצע בימים ובשעות מתואמים מוגבלים ומוגדרים מראש, וטעונה בידוק בטחוני של החומרים והציוד. המזמין שומר על זכותו למנוע ולהגביל הכנסת ציוד וחומרים לאתר המזמין ללא צורך במתן הנמקה, ולזוכה לא תהא כל טענה, תביעה או דרישה בקשר לכך.

במידה שקיימות באתר תשתיות מחשוב פעילות, הן תפורקנה, כולן או חלקן, בהתאם להחלטת המזמין רק לאחר הפעלת המערכות החדשות. על הזוכה לתת תשומת לב מיוחדת לנושא זה. במידה שבמהלך העבודה יפגע הזוכה במערכות המחשוב ורשתות התקשורת הקיימות, באחריותו לתקן ולהפעיל מיידית את המערכות שבהן קיימות תקלות, וזאת ללא תשלום כלשהו.

* 1. אבטחת מידע

כאמור בנספח 1 לפרק 3 להלן.

* 1. תיעוד

הספק יתעד את כל מרכיבי המערכת והתקנתה בתיעוד מלא. המזמין לא יבצע למערכת, כולה או חלקה, בדיקות ללא תיעוד. בדיקת קבלה ואישור סופי של תקנת המערכת מותנה בקבלת תיעוד מלא וסופי וכמפורט להלן.

הספק הזוכה יבנה תיק מערכת כללי. התיק יכלול, לכל הפחות, את הפרטים הבאים:

תיעוד העבודה שבוצעה.

כלל מסמכי התכנון.

שרטוטים רלוונטיים.

נהלי עבודה.

נהלי טיפול בתקלות.

מסמכי תיעוד של המערכות השונות שסופקו.

מסמכי תצורה של המערכות שהותקנו .

ממצאי בדיקות המסירה והקבלה.

על הספק הזוכה לצרף לתיק את כל השרטוטים על מדיה דיגיטלית בפורמט Visio ואת כל החומר אשר נוצר אצלו (נהלים, הסברים וכו') בפורמט Microsoft Word/Excel. מזמין רשאי לאשר, בכתב, קבלת הקבצים בפורמט אחר.

הספק יעביר לידי המזמין בעת אספקת הציוד את כל התיעוד הנלווה לציוד על כל הרכיבים הכלולים בו בהזמנה כפי שהוא מופק על ידי יצרן הציוד.

* 1. אחריות ותחזוקה
     1. תקופת שירות, אחריות ותחזוקה לציוד

תקופת האחריות, השירות והתחזוקה (להלן:" **תקופת האחריות והתחזוקה**") הראשוניות לציוד המוצע (לרבות הרחבות ותוכנות הכלולות במכירת הציוד) תעמוד על 36 חודשים מיום האספקה או מיום אישור המזמין כי ההתקנה בפועל, נעשתה לשביעות רצונו ובאופן הנדרש – לפי המאוחר, ולא יחול עליה תשלום נוסף מעבר למחיר רכישת הציוד. אין מניעה כי תקופת השירות תחצה הן את תקופת ההתקשרות של המסגרת והן תקופת ההתקשרות של התיחור. עורך המכרז רשאי לשנות תקופות אלו במסמכי התיחור בהתייחס לתיחור הספציפי.

במקרה שההתקנה עוכבה מעבר ל-5 ימי עבודה ממועד האספקה:

**עיכוב הנגרם על ידי הספק**: האחריות תחל ממועד התקנת הציוד, כאמור לעיל.

**עיכוב הנגרם על ידי המזמין**: תקופת האחריות לציוד תחל להספר מיום העבודה ה-6 לאספקת הציוד.

יובהר, כי תקופת האחריות והתחזוקה אשר תקבע במסמכי התיחור הינה תקופת האחריות המקסימלית. ככל ולציוד כלשהו ניתנת אחריות לתקופות ארוכות יותר מהמצוין לעיל על ידי יצרן ציוד, תקופת האחריות לציוד הארוכה יותר תהא הקובעת.

ככל שייקבע במסמכי התיחור, הזוכה יספק שנות אחריות ותחזוקה נוספות מעבר לתקופת השירות הראשונית, בתעריף אשר ייקבע במסמכי התיחור. מזמין רשאי בכל עת, לרכוש שירותי אחריות ותחזוקה לשנים נוספות, אך אינו מחויב בכך.

הזמנת אחריות ותחזוקה לשנים הנוספות תתבצע על ידי המשרדים המזמינים לא יאוחר מ-25 ימי עבודה מתום תקופת האחריות הקודמת. תוקף האחריות והתשלום יחושב בצורה רציפה מתום תקופת האחריות הקודמת.

* + 1. תכולת האחריות והתחזוקה

תנאי האחריות והתחזוקה המפורטים להלן מהווים דרישה מינימלית, וככל שהספק נותן ללקוחות אחרים תנאים מיטיבים על המפורט להלן, התנאים המיטיבים יחולו על המזמינים.

שירותי האחריות והתחזוקה יינתנו בכל אתרי המזמין בהם מוצב ציוד, בפריסה ארצית (הכוללת את יהודה ושומרון ורמת הגולן), בהתאם להגדרות בתיחורים וללא תלות במיקום היחידה של המזמין או בכמות הציוד הקיים אצלו.

שירותי האחריות והתחזוקה/שירותי התפעול יינתנו בגין כל ציוד המסופק על ידי הזוכה לרבות כל תוכנה הנלווית לציוד.

הספק הזוכה יספק את השירות בהתאם לכללים ולתנאים המוגדרים להלן:

טיפול בתקלות בציוד ותיקונן או החלפת הציוד על חשבונו.

אחזקת מלאי ציוד וחלפים לצורך עמידה בדרישות המוגדרות במכרז ובמסמך התיחור.

במשך תקופת האחריות (והאחריות המורחבת) בכל מקרה של תקלה הדורשת החלפת רכיב, יחליף הספק את החלקים התקולים בחלקים מקוריים בלבד.

תאושר התקנת אמצעי אחסון חדשים בלבד.

עדכוני גרסאות עדכוני תוכנה (Software) וקושחה (Firmware) לכל הגרסאות העתידיות, לרבות Major Releases.

ספק אשר הופסקה זכייתו או שהוצא מרשימת הספקים הרשומים, מכל סיבה שהיא, יחויב בהעברת השירותים והתחזוקה לספק אחר המוסמך על ידי יצרן הציוד, או להמשיך ולתת שירותים ותחזוקה לציוד שסיפק במסגרת המכרז, הכל בהתאם להחלטת עורך המכרז.

סיוע בפתיחת כרטיס תקלה אל מול היצרן ומעקב אחר התקדמות הטיפול בו, ככל שנדרשת התערבות היצרן.

**עבודה אל מול יצרן הציוד**: מבלי לגרוע בכלליות הסעיף, ככל ואתר היצרן תומך בצפייה בסטטוס תקלות, הורדת גרסאות תוכנה וכדומה, יוקצו לכל מזמין, ולעורך המכרז, מספר חשבונות לקוח במערכת התמיכה של היצרן. לחשבונות אילו יהיו הרשאות מעקב אחר כרטיסי התקלה, לגישה למסמכים טכניים, וגישה להורדת גרסאות תוכנה ולתיעוד שלהן.

הספק יבצע טיפול בתקלות בציוד ותיקונן או החלפת הציוד על חשבונו, למעט תקלות שמקורן המוכח הינו כמפורט להלן ושלא נגרמו כתוצאה מפעולה או מחדל שבוצע על ידי הספק או מי מטעמו. במקרה כאמור, על הספק להוכיח את סיבת הנזק, כאשר הסמכות הסופית לקביעה זו נתונה בידי עורך המכרז:

נזקים שנגרמו מנוזלים.

נזקים כגון כפתורים חסרים / שבורים.

תקלה בזרם החשמל.

נזקי אש.

שבר שנגרם תוך שימוש לא סביר. במקרה זה על הספק להוכיח את סיבת הנזק בצורה מפורטת באמצעות דוח מעבדה או טכנאי בכיר. במקרה של חילוקי דעות, יובא המקרה להחלטת עורך המכרז.

נזק שנגרם לציוד בעת הובלה או התקנה שלא באמצעות הספק או מי מטעמו. במקרה זה על הספק להוכיח את סיבת הנזק בצורה מפורטת באמצעות דוח מעבדה או טכנאי בכיר. במקרה של חילוקי דעות, יובא המקרה להחלטת עורך המכרז.

פגעי טבע, במקרה זה על הספק להוכיח את סיבת הנזק.

* + 1. תנאי האחריות והתחזוקה

תנאי השירות חלים על הציוד המסופק והמותקן במסגרת מכרז זה ובמהלך תקופות ההתקשרות כפי שיוגדרו בכל תיחור.

האחריות והתחזוקה הניתנים על ידי הספקיחולו הן על הציוד, הן על ההרחבות עבורו והן על מתכלים, חלקים נעים, חלקי מתכת, גומי ופלסטיק, עדכוני תוכנה וקושחה וכיוצא בזה.

השירותים במכרז זה יינתנו ברציפות, בזמני השירות המפורטים במכרז זה ובמסמכי התיחור, עד לסיום הטיפול בכל תקלה והשלמת התיקונים הנדרשים והחזרת הציוד למצב פעולה תקין.

הספק הזוכה יחזיק בארץ מלאי רכיבים וחלקי חילוף הדרוש למתן השירותים למגוון ולכמויות הציוד הפועל באתרי המזמינים בזמני תגובה ובאיכות הנדרשים, החל מיום תחילת ההתקשרות עמו.

הספק יהיה אחראי לכל פעולה, או נזק, שיגרם לציוד או מידע, כתוצאה מטיפול של טכנאי או כל נציג אחר מטעמו.

במקרה בו חושב הספק כי ביצוע הוראת המזמין עלול לגרום נזק למזמין, עליו להתריע על כך בפני המזמין בכתב ומראש. אם עמד המזמין על ביצוע ההוראה, יתעד הספק אישור זה והוא לא יהיה אחראי לתוצאות הנובעות מביצוע הוראות אלה בלבד.

* + 1. מקום מתן האחריות והתחזוקה

השירות יבוצע באתרי המזמין, או באתר של מזמין אחר, ובהתאם לכתוב במסמכי המכרז והתיחור.

במידה שלדעת הטכנאי, אין ביכולתו לבצע את הנדרש באתר המזמין, יועבר הציוד, תוך אישור בכתב של המזמין, למעבדות הספק. בעת העברה זו עלויות הובלת הציוד, אחסנתו וביטוחו הינן על חשבון הספק, ועל הספק להציב ציוד חליפי בהתאם ללוחות הזמנים המפורטים להלן.

ככל שהמזמין רכש הרחבות לשירותי אחריות ותחזוקה, לרבות הרחבות עבור אי הוצאת ציוד (כולו או חלקו) מאתר המזמין, על הספק לפעול בהתאם לאמור להלן ובהתאם לאמור במסמכי התיחור.

היה ותימצא תקלה בציוד, הנמצא באחריותו של הספק, והמקושר לרכיבים אחרים שאינם באחזקתו של הספק (כגון רשת המחשוב אצל המזמין או מערכות אחרות), יעשה הספק את כל הנדרש על מנת לסייע למזמין ולנותני השירות האחרים על מנת להביא את הציוד למצב עבודה תקין.

* + 1. הרחבת שירותי אחריות ותחזוקה
       1. הרחבה עבור שינוי זמני התגובה

עורך המכרז רשאי, במסגרת מחירון הרחבות בבקשת התיחור להגדיר תמחור עבור קיצור זמני התגובה למתן שירות או להרחבת הזמנים למתן שירות.

עלות ההרחבה תתווסף לעלות הציוד עבור מזמינים אשר יזמינו הרחבה זו, גם בתקופת האחריות הראשונה וגם בתקופות האחריות הנוספות.

* + - 1. הרחבה עבור אי הוצאת אמצעי אחסון נתונים ורכיבים שומרי מידע

הרחבת שירות זה הינה עבור משרדים אשר אינם מאפשרים הוצאת אמצעי אחסון נתונים וכל רכיב השומר מידע (לרבות דיסקים/SSD/Flash/Cache וכו') (להלן" **אמצעי אחסון נתונים**") מתחומיהם.

עורך המכרז רשאי, במסגרת מחירון הרחבות בבקשת התיחור, לבקש או להגדיר תמחור למקרים בהם הלקוח מעוניין שלא לאפשר לספק להוציא אמצעי אחסון נתונים לצורך טיפול בציוד תקול במעבדת הספק. מחיר זה יתווסף לעלות תחזוקת הפריט למזמינים המעוניינים בכך.

ציוד המכיל אמצעי אחסון נתונים שתתגלה בו תקלה שלא ניתן לתקנה באתר המזמין ותידרש הוצאתו לצורך תיקון, יוצא ממנו אמצעי אחסון הנתונים טרם יוצא הציוד מאתר המזמין. אמצעי אחסון הנתונים יוחזר אל הציוד כאשר זה יוחזר מתיקון.

פירוק והרכבת אמצעי האחסון תיעשה על חשבון הספק.

אמצעי אחסון נתונים שהתגלתה בו תקלה יתוקן באתר המזמין. על הספק להביא עמו את הציוד הדרוש על מנת לתקן את אמצעי אחסון הנתונים באתר המזמין.

* + - 1. שירות אי הוצאת רכיבים / ציוד כלל

הרחבת שירות זה הינה עבור מזמינים אשר אינם מאפשרים הוצאת ציוד כלל מתחומיהם.

רשאי עורך המכרז, במסגרת מחירון הרחבות בבקשת התיחור, לבקש או להגדיר תמחור למקרים בהם הלקוח מעוניין שלא לאפשר לספק להוציא כל ציוד או רכיב שהוא לצורך טיפול בציוד או ברכיב. מחיר זה יתווסף לעלות הפריט בעת הרכישה למזמינים המעוניינים בכך.

בגופים אלו הספק לא יוציא כלל ציוד או חלקים ממנו מתחומי המזמין לכל צורך שהוא.

הוצאת חלפים תינתן, אם בכלל, רק לאחר הגשת בקשה מראש לקב"ט המזמין ואישור פרטני של כל רכיב. אין עורך המכרז מתחייב לכמות והיקף החלפים שיאושרו אם בכלל.

ציוד שנתגלתה בו תקלה יתוקן באתר המזמין. על הספק להביא עמו את הציוד הדרוש על מנת לתקן את הציוד באתר המזמין.

* + 1. רמות שירות וזמני תגובה

הספק יספק שירותי תחזוקה לציוד בהתאם למפורט בפרק זה ולנדרש על ידי המזמין, אלא אם הוגדר אחרת במסמכי התיחור. הזוכה יפעל ברציפות, במסגרת שעות העבודה המקובלות, לפתרון התקלה לשביעות רצונו המלאה של המזמין.

במקרה של תקלות קריטיות בציוד המסופק, לרבות תקלות עולמיות בציוד מתוצרת היצרן, אשר עלולות להשפיע באופן רוחבי על הציוד המותקן אצל המזמינים, הספק והיצרן מתחייבים לידע את עורך המכרז ולטפל בתקלה באופן מיידי ועד לסיומה, כולל הפעלת היצרן בחו"ל והוצאת עדכונים דחופים לציוד ככל שיידרש.

* + 1. זמני שירות, מוקד תמיכה וטיפול בפניות

הזוכה יידרש לספק מוקד שירות, הממוקם בישראל, אשר יפעל בימים עבודה כהגדרתם בפרק 3 לעיל.

המוקד ייתן מענה אנושי בעברית.

הזוכה יעמיד לרשות המזמין מספר אפשרויות התקשרות עם המוקד:

מספר טלפון אשר בו זמן ההמתנה המקסימלי למענה טלפוני לא יעלה על 3 דקות.

כתובת דוא"ל ייעודית עבור המוקד לצורך מכרז זה. יובהר, כי פניה בדוא"ל תחשב כאילו התקבלה לאחר 30 דקות מרגע שליחתה על ידי המזמין, גם אם לא התקבל אישור לקבלתה במוקד.

הגעת טכנאי מוסמך או ציוד חלופי לאתר תהיה בהתאם לרמת השרות הנדרשת.

כל הפניות לספק יתועדו במערכת המוקד של הספק. כל פניה תקבל מספר פניה סידורי חד-חד ערכי וכן יתועדו בה כל הפרטים – שם המזמין, שם הפונה, תאריך וזמן הפניה, פרטי התקשרות לפונה, מהות הפניה ואופייה (תקלה חמורה או רגילה), תנועות הפניה מפתיחתה ועד לסגירתה מול הפונה והמזמין.

זמני תגובה בסיסיים למתן שירות באתר הלקוח, אלא אם הוגדר אחרת במסמכי התיחור, יהיו כדלקמן:

**לתקלה חמורה** – במידה והתקבלה קריאת שירות עד לשעה 10:00 בבוקר יגיע הטכנאי באותו יום עד השעה 14:00. אם התקבלה קריאת השירות לאחר 10:00 בבוקר יגיע הטכנאי למחרת עד השעה 10:00 בבוקר.

**לתקלה רגילה** – במידה והתקבלה קריאת שירות עד לשעה 10:00 בבוקר יגיע הטכנאי עד לשעה 12:00 בצהריים למחרת, אם התקבלה קריאת השירות לאחר השעה 10:00 בבוקר, יגיע הטכנאי יומיים מיום פתיחת הקריאה עד לשעה 12:00 בצהריים.

**זמני תגובה לפעולות יזומות** – פעילות שדרוגים יזומים קריטיים תתבצע עד 96 שעות מדרישת המזמין/מועד פרסום העדכון על ידי היצרן.

זמן תגובה לפנייה למוקד וחזרה לפונה על ידי גורם בעל הסמכה לטיפול בציוד נשוא המכרז (שהינו אדם בעל יכולת טכנית לטיפול בתקלות מורכבות) לא יעלה על 60 דקות מרגע קבלת הפנייה במוקד.

הגעת טכנאי מוסמך ו/או ציוד חלופי לאתר תהיה בהתאם לרמת השרות הנדרשת.

על הספק לוודא כי הטכנאי אשר נשלח הינו בעל רמת הסיווג המתאימה לאתר המזמין אליו הוא נדרש להגיע.

ניתן יהיה לפתוח פניה בדוא"ל על תקלה רגילה לאחר שעות העבודה המקובלות. הודעה שתישלח בדוא"ל לאחר שעות העבודה המקובלות, תיחשב כהודעה אשר נמסרה לספק הרשום בבוקרו של יום העבודה הבא לפני השעה 10:00, ותטופל בהתאם להגדרת התקלה על פי המזמין (חמורה או רגילה).

הספק יפעל ברציפות, במסגרת שעות העבודה המקובלות, לפתרון התקלה לשביעות רצון המזמין.

למען הסר ספק, תקלה ברכיב מתכלה (ככל שהוגדר כך במסמך התיחור) בצורה המונעת שימוש בציוד תוגדר כתקלה לכל דבר ועניין.

סמכות הגדרת תקלה כתקלה חמורה נתונה באופן בלעדי למזמין או לעורך המכרז.

* + 1. חריגה מזמני תגובה למתן שירות

בכל מקרה של חריגה מלוחות הזמנים המצוינים לעיל יעביר הספק הזוכה למזמין בקשה בכתב לעיכוב במתן השירות.

על הספק לענות לכל בקשה בהתאם לסוג התקלה ולזמן מתן התגובה המתאים לה, כפי שהוגדר במסמכי המכרז. ככל שלא התקבל אישור מהמזמין על עיכוב במתן השירות, על הספק הזוכה לעמוד בלוחות הזמנים שנקבעו במכרז.

יובהר, כי מזמין רשאי לאשר מראש חריגה בזמני התגובה למתן שירות, האישור ינתן בכתב בלבד.

* + 1. ציוד חלופי

במקרה של תקלה בציוד שתיקונו לא הסתיים תוך 24 שעות מרגע קבלת הקריאה במוקד השירות, יספק הזוכה ציוד חלופי עד לתיקון מלא של התקלה וזאת בהתאם לתנאים הבאים:

ציוד חלופי יסופק לא יאוחר מ-48 שעות ממועד פתיחת הקריאה אצל הספק.

רמת הציוד החלופי תהיה שווה או עולה על רמת הציוד המוחלף / הפגום.

הציוד החלופי יסופק כולל כל הציוד הנדרש לצורך עבודה רציפה על ידי המזמין, לרבות הרחבות או כל ציוד נוסף ללא עלות, באם נדרש לקחת אותם יחד עם הציוד התקול למעבדה. ככל שלא נדרש לקחת את ההרחבות או הציוד הנוסף למעבדה, יעביר הטכנאי של הספק את ההרחבות והציוד הנוסף לציוד החלופי המותקן על ידו.

על הציוד החלופי יותקנו כל התוכנות וההרחבות שהיו מותקנות על הציוד שהוחלף.

צורת התחברותו של הציוד החלופי לרשת והשירותים שיעמיד הספק לרשות המשתמש ואנשי ניהול הרשת של המזמין, תהיה תואמת לזו של הציוד המוחלף.

ככל שתידרש התקנת אמצעי אחסון נתונים בציוד החלופי, תאושר התקנת אמצעי אחסון נתונים חדשים בלבד.

על פי דרישת המזמין, יהיה על הספק להעביר את כל תוכנות הבסיס, הגדרות הנתונים האגורים בציוד המוחלף אל הציוד החלופי. העברה זו יכולה להיעשות על ידי העברת הנתונים בלבד או על ידי העברת המדיה בין הציוד הפגום למוחלף, וזאת על פי דרישת המזמין.

המזמין רשאי, על שיקולו הבלעדי ובכתב בלבד, לאשר אי הצבה של ציוד חלופי עד לסיום תיקון התקלה.

* + 1. שמירה על עדכניות הציוד

הספק הזוכה יספק חלקי חילוף מקוריים לציוד שסופק על ידו, וזאת לאורך כל תקופת השירות. אם לא יהיו קיימים רכיבי החילוף כאמור, לרבות במקרים של הפסקת ייצורו והפסקת התמיכה בציוד על ידי היצרן, יוחלף הציוד כולו בציוד חדש העומד בכל מפרטי הציוד המוחלף, ההחלפה תהא על חשבון הספק הזוכה (ההחלפה לציוד חדש לא תתחייב במקרה בו עברו 5 שנים מיום אספקתו והמוצר הוגדר על ידי היצרן כ End of Support – במצטבר).

הספק הזוכה מתחייב כי כל ציוד שיוצע במהלך תקופת השירות וכל ציוד שיסופק במסגרת המכרז וההסכם, יהיה כזה אשר לגביו יש לזוכה כל הידע, הכלים, המכשור וכוח האדם הדרוש לצורך מתן שירות ותמיכה למוצר.

הספק הזוכה מתחייב שכל שינוי או התאמה שהוא יבצע בציוד שיסופק במסגרת המכרז יבוצעו על פי הנחיות היצרן באופן שלא יפגע במחויבותו ובמחויבות היצרן למימוש האחריות על הציוד, וכן ששינויים או התאמות אלו יבוצעו מבלי לפגוע ביכולת השדרוג של הציוד, וימשיכו לפעול באופן תקין לאחר ביצוע שדרוג.

* + 1. החלפת ציוד עקב תקלות חוזרות

במקרה של תקלות מאותו סוג החוזרות על עצמן בציוד, המתועדות מול הספק, יוחלף הציוד בציוד שווה ערך או עולה על רמת הציוד המוחלף, אשר יוצר באותה השנה כמו הציוד המוחלף, כשהוא תקין וללא עלות כלשהי למזמין, וזאת בהתאם לאמור לעיל:

**תקלה חמורה**: יותר מ-3 תקלות חמורות בציוד, במשך 30 ימי עבודה מיום ההודעה הראשונה על התקלה לספק.

**תקלה רגילה**: יותר מ-5 תקלות מכל סוג שהוא בציוד, במשך 120 ימי עבודה מיום ההודעה הראשונה על התקלה לספק.

ימי העבודה לעניין התקלות יכללו את פרק הזמן בו בציוד היה אצל המזמין ויחלו מיום ההודעה על התקלה הראשונה. (לא ייספרו ימי עבודה בהם הציוד התקול היה אצל הספק או במעבדה).

במקרה של חילוקי דעות, יובא הנושא להחלטת עורך המכרז, והחלטתו תהיה הקובעת.

פרטים אודות מקרה כאמור בסעיף זה, לרבות ממצאי הבדיקה של הציוד התקול, יובאו לידיעת עורך המכרז (על ידי הזוכה) על מנת שעורך המכרז יבחן את הצורך להורות לזוכה על החלפת פריט מאותו סוג שיש בו ריבוי תקלות גם לגבי מזמינים אחרים.

* + 1. ניטור תקלות

הציוד המוצע והמסופק יהיה בעל יכולת ניטור תקלות אוטומטי, כולל ניתוב אוטומטי של התרעות על תקלות לגורמים שונים באמצעות טכנולוגיות שונות. לא יהיה ניתוב אוטומטי לזוכה ו/או לכל גורם חיצוני כלשהו, ולא תהיה גישה חיצונית של הספק הזוכה ו/או של גורם חיצוני כלשהו למערכות המזמין למעט במקרים מיוחדים בהם המזמין יאשר זאת מראש ובכתב.

באחריות הספק הזוכה לשלב את הציוד המוצע והמסופק על ידו במערכות הניטור (דוגמת Mom , Sms, Ca Unicenter, Hp Open View וכו') הקיימות אצל המזמין, כל עוד מערכות אלו מיצרנים מוכרים ומקובלים, וזאת בהתאם לדרישות המזמין.

* + 1. עדכוני תוכנה/קושחה

כחלק מהתחזוקה ובתיאום עם המזמין ובהסכמתו, הספק יבצע שדרוגי תוכנה וקושחה בציוד, כפי שסופקו על ידי היצרן, ויספק כל עדכון תוכנה כאמור אשר נקבעה על ידי המזמין כחיונית לתפעול המערכת, ללא תשלום כחלק מהשירותים המבוקשים.

הספק יפרט למזמין את תהליך שדרוג התוכנות, יכין תכנית שדרוג אשר תבוצע לאחר קבלת אישור המזמין מראש ובכתב, ויבצע את השדרוג לאחר קבלת אישור המזמין, והכל כאמור- ללא כל עלות נוספת.

הספק יבצע עדכון תוכנה/קושחה יזומים בהתאם למפורט להלן:

פעילות שדרוגים יזומים לא קריטיים (בהתאם להגדרות היצרן) תערך במרוכז (לכל המערכות הרלוונטיות ולכל השדרוגים הנדרשים ששוחררו עד לאותו המועד) מדי חצי שנה - בתיאום מראש של עד שבעה ימי עבודה, אלא אם המזמין ביקש במפורש לא לבצע עדכון זה.

פעילות שדרוגים יזומים קריטיים (בהתאם להגדרות היצרן) - יש להעביר עדכון למזמינים תוך 96 שעות מהוצאת העדכון. באם המזמין ידרוש ביצוע עדכון זה, יש לבצעו באופן מרוכז (לכל המערכות הרלוונטיות) תוך 96 שעות מבקשת המזמין.

אי עמידה במועדי העדכון כנדרש בסעיף שלעיל, תיחשב כאי מענה לזמני שירות לתקלות לעניין עמידה ברמת השירות.

המזמין יהיה רשאי לבצע עדכוני גרסאות/קושחה, על פי הוראות היצרן, בעצמו וללא פגיעה באחריות על המוצרים או על המערכת.

* + 1. ריתוק משקי

הזוכה מודע כי ייתכן שעקב הזכייה, ארגונו יידרש לפעול לצורך הכרזתו כ"מפעל חיוני" לפי חוק שירות עבודה בשעת חירום, התשכ"ז-1967, כאמור בהסכם ההתקשרות.

* 1. אמנת שירות (SLA) ופיצויים מוסכמים
     1. כללי

אמנת השירות היא כלי בידי עורך המכרז והמזמין, להגדרת מדיניות וסדרי עדיפויות לאספקה, לתחזוקה שוטפת ולפיקוח על הזוכה בקיום תנאי המכרז.

* + 1. פיצויים מוסכמים

במידה והספק הזוכה לא יעמוד באיכות השירות וברמת השירות שהוגדרו, ישלם הספק הזוכה פיצויים מוסכמים בהתאם לפירוט ה-SLA להלן.

במסגרת תיחור עורך המכרז רשאי יהיה לעדכן, לשנות או להוסיף סעיפים באמנת השירות וה-SLA המפורטת להלן עבור אותו תיחור, ובהתאם לשיקול דעתו הבלעדי.

במניין זמני התגובה לא יילקחו בחשבון עיכובים אשר נגרמו על ידי המזמין או מי מטעמו, המתנה לליווי בטחוני בשירות באזורי יו"ש, ומצבי חירום/אסון באם יוכרזו כחוק.

* + 1. SLA ורמת השירות הנדרשת

| **SLA ורמת השירות הנדרשת** | | | |
| --- | --- | --- | --- |
| **מס"ד** | **הנושא** | **תיאור החריגה** | **פיצוי מוסכם** |
| 1 | מועד אספקת או התקנת ציוד | איחור באספקת הזמנה או חלקה. האיחור יוגדר לגבי כלל הפריטים שלא סופקו במועד, או עבור כלל הפריטים אשר לא ניתן להפעילם כנדרש עקב אי אספקת רכיב זה או אחר מההזמנה. | * **ביומיים הראשונים לאיחור** - 1% מעלות רכיבי ההזמנה שלא סופקו או שלא ניתן להפעילם כנדרש בגין כל יום פיגור (ימי עבודה) או חלקו. * **לאחר מכן** - 5% מעלות רכיבי ההזמנה שלא סופקו או שלא ניתן להפעילם בגין כל יום פיגור (ימי עבודה) נוסף או חלקו. |
| 2 | אי עמידה בזמני תגובה להגשת הצעת מחיר, לרבות הגשת מסמכי תכנון | כל חריגה | * 150 ₪ על יום או חלקו ב-5 ימי האיחור הראשונים. * 1,000 ₪ נוספים על כל יום נוסף או חלקו. |
| 3 | עיכוב בעדכון עורך המכרז בדבר הפסקת ייצור של ציוד | אי עמידה במועדים הנקובים במכרז או בתיחור. | * **בעבור 3 הימים הראשונים** - 50 ₪ עבור על כל יום איחור, או חלקו, מיום הוצאת העדכון על ידי היצרן. * **לאחר מכן** – 200 ₪ על כל יום חריגה מעבר לכך. |
| 4 | זמן תגובה לתקלה חמורה | אי עמידה במועדים הנקובים במכרז או בתיחור. | * 200 ₪ בגין כל שעת איחור, או חלקה, עבור חריגה של עד 3 השעות הראשונות . * 500 ₪ בגין כל שעת איחור נוספת, או חלקה, במסגרת שעות העבודה הרגילות או במשך הזמן בו המערכת מושבתת. |
| 5 | זמן תגובה לתקלה רגילה | אי עמידה במועדים הנקובים במכרז או בתיחור. | * 100 ₪ בגין כל יום (יום עבודה), או חלקו, עד ל-2 הימים הראשונים. * 300 ₪ בגין כל יום פיגור (יום עבודה) נוסף או חלקו בו המערכת מושבתת. |
| 6 | החלפת ציוד תקול בציוד אחר, באופן זמני או קבוע | אי עמידה במועדים הנקובים במכרז או בתיחור. | 1,000₪ בגין כל יום פיגור (יום עבודה), או חלקו בו המערכת מושבתת.  סכום זה ישולם עבור כל ציוד/רכיב תקול אשר נדרש להחליפו. |
| 7 | אי עמידה בזמנים לפעילות שדרוגים יזומים **לא קריטיים** | כל חריגה | 150 ₪ על כל שבוע קלנדרי, החל משבוע האיחור ה-4. |
| 8 | אי עמידה בזמנים לפעילות שדרוגים יזומים**קריטיים** | כל חריגה לרבות אי עדכון המזמין בזמן על הוצאת העדכון | 500 ₪ על כל יום עבודה. |
| 9 | אספקת נתונים ודוחות לעורך המכרז/המזמין, לרבות מחירונים עדכניים | אי עמידה במועדים הנקובים במכרז או בתיחור. | 200 ₪ בגין כל יום (יום עבודה) פיגור, עבור כל דוח מבוקש. |
| 10 | אספקת ציוד שאינו תואם את דרישות המכרז או שאינו מהרשימה המאושרת על ידי עורך המכרז | כל חריגה | עד כפל המחיר ששולם או שאמור היה להיות משולם בעבור כל מוצר, פריט או רכיב שלא מהרשימה המאושרת. |
| 11 | הצעת מחיר למוצר שלא מהרשימה המאושרת על ידי עורך המכרז | הצעת מחיר למוצר שלא מהרשימה המאושרת על ידי עורך המכרז גם אם לא בוצע רכש בגין הצעה זו | ערך העלות של כל הציוד בהצעת המחיר שאינו ברשימה המאושרת על ידי עורך המכרז. |
| 12 | הפסקת גישה למחירון היצרן הרשמי או לכלי הקונפיגורציה הרשמיים של היצרן | כל חריגה | 500 ₪ על כל יום, מעבר ל-7 ימי עבודה ראשונים בכל שנה להסכם, בו לא ניתנת הגישה לעורך המכרז. |
| 13 | אי עדכון על שינויים במחירון היצרן, לרבות EOL או EOS | כל חריגה | * 50 ₪ עבור על כל יום איחור, או חלקו, מיום הוצאת העדכון על ידי היצרן, בעבור שלושת הימים הראשונים. * 200 ₪ על כל יום חריגה מעבר לכך. |
| 14 | ביצוע עבודות על ידי עובד שאינו עומד בדרישות המכרז | כל חריגה | הגעתו של העובד לא תיחשב לנושא העמידה בדרישות המכרז. הפיצוי המוסכם יחושב בהתאם לסעיף הרלוונטי למועד ביצוע העבודה בפועל על ידי העובד העומד בדרישות המכרז. |
|  |  |  |  |

* 1. דיווחים שוטפים
     1. דיווח לעורך המכרז

ספק והיצרן מתחייבים להעביר באופן מיידי עדכון על תקלות קריטיות בציוד המסופק, לרבות תקלות עולמיות בציוד מתוצרת היצרן, אשר עלולות להשפיע באופן רוחבי על הציוד המותקן אצל המזמינים.

בהתאם לדרישת עורך המכרז, ימציא הספק הזוכה לא יאוחר מ-5 ימי עבודה מרגע קבלת הדרישה, דוח מכירות מפורט לגבי כל סוגי הציוד, כמויותיו ומחיריו, כפי שסופק על ידו למזמינים.

על הספק להעביר מחירון עדכני מיצרן הציוד המסופק על ידו, לא יאוחר מ-5 ימי עבודה מדרישת עורך המכרז. על המחירון להיות מוגש בקובץ Excel. יחד עם המחירון בקובץ ה-Excel תוגש אסמכתה חתומה על ידי נציג האזור האמור על אישור המחירון לתיחור, ובה יצוין בבירור שם קובץ המחירון וערך פונקציית הגיבוב (Hash) של הקובץ המאושר. חישוב ערך הגיבוב יבוצע באלגוריתם SHA1 (ניתן לבצע חישוב זה באתר http://onlinemd5.com/) או בכל כלי המאפשר את הפקת הערך הנדרש.

בנוסף, ימציא הספק הזוכה לעורך המכרז דוחות בתחומים שונים בהתאם לדרישות עורך המכרז, לרבות דוח קריאות שירות הכולל את כמות הקריאות וסוגי התקלות שקיבל וטיפל בהן, וכן תעודות משלוח.

הדוחות יופקו לפי חתכים ומיונים שונים בטבלה שתוכן על ידי עורך המכרז ותועבר לספק הזוכה ככל שיידרש לכך. הדוחות יוגשו בהתאם לדרישות עורך המכרז.

הספק יאפשר לעורך המכרז, למזמין או למי שימונה מטעמם לפקח על אספקת השירותים המבוקשים, טיבם ואיכותם, ולהיכנס לצורך זה לכל מקום, על מנת לבדוק ולפקח על אופן מילוי התחייבויותיו. באם נדרשת כניסה לאתרי הספק, יתואם הביקור מראש, הספק מתחייב להיענות לבקשת ביקור כאמור בתוך 7 ימי עבודה.

* + 1. דיווח למזמין

הספק ימסור למזמין, מעת לעת ועל פי בקשת המזמין, ולפחות במועדים שיקבעו על ידי עורך המכרז ככל שיקבעו, דוחות בכתב הכוללים דיווחים שונים בהתאם לדרישת המזמין. הדוחות יועברו בהעתק פיזי או במדיה דיגיטלית, במספר עותקים כפי שיקבע על ידי המזמין.

* 1. הדרכה והטמעה
     1. הדרכה למפעילי הציוד והמערכות

באחריות הספק הזוכה לבצע הדרכה למפעילי ציוד, מערכת או תת-מערכת, לרבות רכיבים בודדים ממערכת, לאחר התקנתם ולפני הפעלתם, וזאת כתנאי להפעלה.

ההדרכה תכלול את כל הנדרש לתפעול שוטף של הציוד או המערכת לרבות:

ניהול שוטף של המערכת, ביצוע הגדרות, בדיקות שוטפות ופתרון תקלות בסיסיות.

תוספת או החלפת רכיבים בציוד (זיכרונות, כרטיסים, דיסקים וכו')

שדרוג גרסאות קושחה בציוד.

תפעול ושדרוג מערכות התוכנה שסופקו.

כל הנדרש לתפעול היום יומי של המערכת.

היקף ההדרכה יהיה יומיים לפחות ויכלול את כל הנדרש בכדי לאפשר למפעילי המערכת להפעיל את הכלים העומדים לרשותם.

מתכונת ותכני ההדרכה יועברו לאישור מוקדם של עורך המכרז טרם ביצועה.

ההדרכות יתבצעו בהתאם לדרישה. הספק יהיה רשאי לאחד מס' הדרכות בודדות להדרכה רבעונית. ההדרכות יבוצעו באתרי המזמין אלא עם צוין אחרת והתקבל לכך אישור עורך המכרז או המזמין.

הספק אחראי לספק את כל הכלים ומערכי ההדרכה לביצוע ההדרכות.

ההדרכה תהיה כלולה במחיר הציוד/שירות/מערכות ולא תשולם עבורה תוספת תשלום.

* + 1. הדרכה בעקבות עדכונים טכנולוגיים

הספק הזוכה יקיים, על חשבונו וללא תשלום נוסף מצד המזמינים, יום עיון לעדכונים טכנולוגיים שוטפים למזמינים אחת לשנה לפחות.

ביום העיון יוצגו למזמינים הציוד והשירותים מתוצרת היצרן אותו מספק הספק, פתרונות חדשים, כיווני התפתחות עתידיים, הצגת עדכונים טכנולוגיים ונושאים נוספים הקשורים לתחום בו זכה הספק.

יום העיון יועבר על ידי מומחים מטעם הספק אשר הינם בעלי הסמכות מטעם היצרן הרלוונטי ובעלי ידע ויכולת הצגה בתחום הרצאתם.

יום העיון יהיה פתוח למזמינים (ניתן לחייב בהרשמה מוקדמת) ויתקיים במתקן אשר בנוי להכיל בנוחות את כל המשתתפים תוך שיספק הזוכה אספקת כיבוד קל ושתיה קרה/חמה לאורך יום העיון.

נספח 1 לפרק 3 – אבטחת מידע והגנה בסייבר

1. **הגדרות ייעודיות לנספח זה**
   1. **אירוע אבטחה** – אירוע (incident) אשר עלול לפגוע בזמינות, מהימנות או סודיות של מידע של המשרד, של מערכות או קוד המסופקות לו, של חומרה, תכנה, מאגרי מידע או תשתית בהם הספק עושה שימוש לצורך ביצוע ההסכם, ובכלל זה תקיפת סייבר.
   2. **מזמין** – בהתאם להגדרתו במסמכי המכרז או ההתקשרות.
   3. **מידע** – כל מסמך, תכתובת, תכנית, נתון, רשומה, עובדה, פרט תוכן, מודל, תמונה, סרט, הקלטה, תהליך עסקי, חוות דעת, קוד, לוגיקה אשר נשמר או תועד על ידי הספק באמצעי טכנולוגי מכל סוג שהוא.
   4. **מידע רגיש** – מידע של מזמין אשר יש בחשיפתו כדי לפגוע או לשבש בדרך כלשהי את עבודת המזמין, לפגוע בשירותים המסופקים על ידי המזמין או הממשלה, או לחשוף פרטים ומידע של המזמין אשר אינם נחלת הכלל, ובכלל זה מידע אישי של אזרחים או עובדים, תהליכי עבודה רגישים, שרטוטי מתקנים, תיאור מערכות אבטחה, קוד מקור ותוכנות של מערכות המזמין, מסמכי תכנון של מערכות המזמין או של מערכות המותאמות לשימושו, אמצעי הזדהות ואימות, מידע לגבי מזמינים מסווגים, יעדי הספקה של חומרה או מערכות וכל מידע אחר שיוגדר על ידי המזמין.
   5. **עורך המכרז** – בהתאם להגדרתו במסמכי המכרז או ההתקשרות, או מי מטעמו.
   6. **שירות חיוני** – אחד מאלה:
      1. שירותים המסופקים על ידי מזמין לאזרחי ותושבי מדינת ישראל אשר תפקודם התקין והסדור הוא קריטי לאזרח או למשק.
      2. שירות של מזמין הנדרש לתפקוד התקין של המזמין או הממשלה.
   7. **תקיפת סייבר** – אירוע אבטחה שמטרתו לעבור או לעקוף את אמצעי האבטחה או הבקרה בהם הספק או מזמין עושים שימוש, או לנצל חולשה קיימת בניסיון לגרום להרס, אובדן, דלף, שינוי, שימוש, חשיפה לא מורשית או גישה לנתוני מזמין.
2. **כללי**
   1. האמור בנספח זה אינו גורע מהאמור במסמכי המכרז וההתקשרות.
   2. המידע של המזמינים, המערכות המותקנות אצלם וכל כלי ונתון אחר המשמש אותם, הינם בעלי רגישות גבוהה, הן מבחינה תפעולית והן מבחינת ביטחון מידע ועל כן קיום האמור בנספח זה הינו תנאי מהותי לביצוע העבודה או אספקה של שירותים וטובין.
   3. בהתאם לכך, חומרי עבודה, מסמכים, שרטוטים, חומרי הגלם, דוחות הביניים, סיכומים, תכתובת פנימית וכל מידע רלוונטי אחר הינם בעלי רגישות ביטחונית.
   4. הספק הזוכה ועובדיו יהיו כפופים להנחיות הביטחון התקפות בכל אחד מאתרי המזמינים בהם הוא פועל, לפני תחילת העבודה ובמהלכה.
   5. המזמין או עורך המכרז שומר לעצמו את הזכות לפסול כל אחד מנותני השירותים עקב סיבות ביטחוניות ללא צורך בנימוק או הסבר כלשהו והחלטתו תהיה סופית ומכרעת.
   6. הספק מסכים כי כל מידע שהועבר על ידו לעורך המכרז בנוגע לאמור בנספח זה, יועבר על ידי עורך המכרז לגורמים נוספים הנדרשים לטעמו זאת לצורך הערכת סיכונים וקביעת פעולות נדרשות.
   7. עורך המכרז יהיה מחויב להשתמש במידע שיתקבל מהספק אך ורק לצרכים האמורים בנספח זה תוך גילויו לגורמים הנדרשים לכך בלבד.
   8. עורך המכרז רשאי לעדכן, לשנות ולהוסיף לנספח זה ככל הנדרש במהלך כל תקופת ההתקשרות, לרבות בעת פרסום במסמכי התיחור.
3. **סיווג**
   1. עורך המכרז רשאי לדרוש כי מי מעובדי הספק, קבלני המשנה ונותני השירותים מטעמו, יעברו בדיקת התאמה ביטחונית לסיווג בטחוני כנדרש.
   2. עבור פעילויות מיוחדות, להן תיקבע על ידי עורך המכרז רמת סיווג גבוהה מ"שמור", יגיש כל אחד מנותני השירותים המיועדים לתת את השירותים המבוקשים בפעילות זו, טרם ביצוע העבודות, טפסים, שאלונים והצהרות לפי דרישת עורך המכרז או המזמין כשהם חתומים כנדרש, ויהיה נכון לעמוד בבדיקה ביטחונית לרמת ההכשר הנדרשת. על הספק הזוכה לוודא כי לעובדיו או למי מטעמו, העוסקים בפעילויות מיוחדות, לרבות בעבודה באתרים מסווגים, יהיה לכל הפחות את הסיווג הנדרש והמאושר על ידי עורך המכרז וקצין הביטחון של המזמין.
   3. הספק הזוכה מתחייב כי לא יעסיק במתן השירותים המבוקשים עובדים מטעמו שהופנו לגורם הממלכתי המוסמך על פי דין, לרבות קצין ביטחון של מזמין, ולא הורשו על ידם לתת למזמין את השירותים, וכי לא יחשוף בפני אלה כל חומר הקשור לביצוע הסכם זה בטרם עמדו בקריטריונים הביטחוניים והורשו בידי הגורם המוסמך על פי דין לתת שירותים למזמין.
   4. הספק הזוכה מתחייב לעמוד בלוח הזמנים לביצוע חלקו בפרויקט, ללא תלות באישור ביטחוני לעובדים מסוימים, או בהרחקת עובדים, לפני או במהלך העבודה.
   5. לפני ביצוע העבודה יעביר הספק הזוכה לנציג עורך המכרז לצורך קבלת אישורי כניסה ועל גבי טופס סטנדרטי של המזמין, את כל הפרטים האישיים של העובדים אשר יספקו את השירותים המבוקשים או יבצעו את העבודה או יהיו בעלי גישה למידע בנוגע למערכות המזמין, ובמידת הצורך יופנו עובדי הספק הזוכה לממונה הביטחון של המזמין לתחקיר ביטחוני. חובת קבלת אישורי כניסה תחול גם על עובדים אקראיים של החברה (נהגים, סבלים וכד').
   6. הזוכה מודע ומתחייב כי כל החלפת עובד מחייבת העמדה מיידית של עובד אחר מטעמו ובעל אישור ביטחוני מתאים.
4. **ממונה אבטחת מידע מטעם הספק**
   1. הספק ימנה גורם מקצועי בכיר מטעמו בעל ידע ומיומנות בתחום אבטחת מידע והגנה בסייבר, כממונה אבטחת מידע.
   2. ממונה זה יהיה אחראי על אופן מימוש תנאי ההתקשרות וההסכם אצל הספק וקבלני המשנה מטעמו, בתחום אבטחת המידע, פרטיות והגנה בסייבר.
   3. יש לעדכן את עורך המכרז בזהות הממונה ובאופן ההתקשרות עמו. בכל מקרה של החלפת הממונה יש לעדכן את עורך המכרז תוך 5 ימי עבודה בזהות הגורם המחליף ופרטי הקשר עמו.
   4. עורך המכרז יהיה רשאי לקבוע דרישה לסיווג בטחוני לממונה זה.
5. **שמירה על המידע**
   1. הספק הזוכה ומי מטעמו מתחייבים בזה כי ישמרו בסודיות מלאה ומוחלטת כל מידע לרבות נתונים או סודות מסחריים על אודות מזמין, עורך המכרז או ממשלת ישראל שיגיעו לידיעתם במישרין או בעקיפין או יופקו על ידם עקב מתן השירותים המבוקשים על פי המכרז.
   2. הספק הזוכה ומי מטעמו מתחייבים שלא לגלות במישרין או בעקיפין את המידע או כל חלק ממנו לצד שלישי כלשהו ולא לעשות בו כל שימוש במישרין או בעקיפין, אלא כנדרש לצורך ביצוע הפרויקט; הספק הזוכה מתחייב כי הוא ומי מטעמו ינקטו את כל אמצעי הזהירות הנדרשים כדי למנוע גישה של צד שלישי כלשהו למידע בכל צורה שבה יהיה אגור. כל חריגה מהוראה זו תתבצע אך ורק באישור מראש ובכתב של עורך המכרז או המזמין וזאת למעט מידע המצוי בנחלת הכלל או מידע שיש חובה למסרו ע"פ דין.
   3. התחייבותו של הספק הזוכה בדבר השמירה על הסודיות לרבות כל האמור לעיל תהיה תקפה גם לאחר סיום תקופת ההתקשרות ותחול לזמן בלתי מוגבל.
   4. כל המידע הנוגע להתקשרות זו לרבות הזמנות, קריאות שירות, כתובות אתרים, שרטוטים, מפרטים טכניים של פתרונות ספציפיים למזמינים ועוד, ייאסף ויאוחסן במערכות מאובטחות ומוגבלות לגישה של מורשים בלבד.
   5. המידע יהיה בהשגחתו של עובד הספק או קבלן המשנה המוסמך לראותו או לעסוק בו.
   6. הדפסה, אחסון ומשלוח של החומרים שבידי הספק הזוכה יהיו על פי הנחיות עורך המכרז או המזמין.
   7. בשום מקרה לא יועבר כל מידע הקשור להתקשרות זו בתווך אשר עורך המכרז או המזמין לא אישר מראש. תעבורת הדואר תאושר בהתאם לסיווג המידע. סעיף זה לא יחול על מידע בסיווג שמור ומעלה אשר אין להעבירו בדוא"ל כלל.
   8. **מידע מסווג ביטחונית**
      1. גישה למידע מסווג ביטחונית תהיה אך ורק לעובדי הספק או לקבלני משנה בעלי הכשר בטחוני מתאים אשר ניתן או הוכר על ידי הגורם המוסמך על פי חוק ושאושרו על ידי עורך המכרז או המזמין.
      2. טיפול במסמכים מסווגים ביטחונית יבוצע אך ורק במתקנים, מחשבים ומצעי זיכרון בעלי הכשר בטחוני מתאים אשר ניתן/הוכר על ידי הגורם הממלכתי המוסמך על פי חוק ולאחר אישור המזמין או עורך המכרז.
      3. העברת מסמכים בסיווג הגבוה מ"בלתי מסווג" או המכילים תוכן שהוגדר על ידי עורך המכרז כ"רגיש", עבודה עליהם ואחסנתם יבוצעו בהתאם להרשאות ולהנחיות פרטניות שעל הספק הזוכה לקבל מעורך המכרז טרם הטיפול בהם.
   9. אבטחת מערכות הספק הזוכה תהיה לפי הסטנדרטים המחמירים הנהוגים בשוק. בנוסף, עורך המכרז רשאי לתת הנחיות נוספות לאבטחת מידע והגנה בסייבר והספק ישתף פעולה עם הנחיות אלה. ככל והנחיות כאמור משיתות על הספק עלויות חריגות, הוא יפנה לעורך המכרז לצורך בחינתן. על הספק לקיים לפחות את הדרישות הבאות:
      1. זיהוי משתמש באמצעות שם משתמש וסיסמה חזקה המשתנה לפחות כל 90 ימים, עם בקרה על מורכבות הסיסמה ומניעת חזרות.
      2. מידור הרשאות ברמת מערכת ההפעלה המאפשר למשתמש המורשה בלבד גישה למידע.
      3. אמצעי הגנה מפני קוד מפגע ומתקפות Zero Day המתעדכן תדיר.
      4. הגנת Firewall בין מחשב המשתמש לרשת האינטרנט.
      5. מערכת איתור התקפות רשתיות.
      6. על כל מחשב נייד המחזיק חומר נשוא מכרז זה להגן על הגישה לדיסק הקשיח באמצעות סיסמה או טביעת אצבע ברמת ה-BIOS.
   10. הספק יציג לעורך המכרז, ככל שיידרש, את האמצעים בהם הוא נוקט לשם אבטחת המידע.
   11. כל המידע הנאסף, תוצרי הביניים והתוצרים הסופיים יגובו באופן סדיר על מנת למנוע את אובדנם. הגיבויים יישמרו במקום נפרד מהמקור תוך שמירה על רמת אבטחה שהוגדרה במקור עבור אותו חומר.
   12. הספק הזוכה יעביר למזמין/עורך המכרז, לפי בקשתם, את פירוט האמצעים שינקוט כאמור לעיל. עם סיום ההתקשרות, הספק הזוכה ימסור למזמין יחד עם המקור את כל ההעתקים של הדוחות והרישומים הסופיים שהופקו לשם מתן השירותים המבוקשים, ומיד לאחר מכן ישמיד את כל הדוחות, הרישומים, המסמכים ונתוני הביניים שנוצרו במהלך מתן השירותים המבוקשים.
   13. התחייבויות הספק הזוכה על פי סעיף זה אינן מוגבלות בזמן, הן תנאי מהותי להתקשרות והן מחייבות את עובדי הספק לסוגיהם ומי מטעמו המעורבים בפרויקט, לרבות קבלני משנה.
   14. **עמידה בדרישות חוק, תקנות ותקני אבטחת מידע**
       1. ככלל, על הספק ועל מערכותיו לעמוד בכל דרישות הדין הרלוונטיות. מבלי לגרוע מכלליות האמור, ומבלי לגרוע מיתר התחייבויות הספק, מערכותיו יענו על כל דרישות אבטחת המידע ואחרות המפורטות בגרסתם ומהדורתם העדכנית ביותר של החוקים, התקנות, התקנים וההנחיות המפורטים להלן:
          1. הוראות חוק מאגרי מידע – חוק הגנת הפרטיות, התשמ"א-1981.
          2. הוראות כל דין המתייחס למערכות ממוחשבות, ובפרט – חוק המחשבים, התשנ"ה-1985, חוק זכות יוצרים, התשס"ח-2007 וכל דין רלוונטי אחר.
          3. תקן אבטחת מידע ISO 27001.
          4. דרישות אבטחת המידע המפורטות במסמכי ההתקשרות (כגון מכרז, נספחים למכרז, הסכם ונספחיו).
6. **התמודדות עם אירועים וביקורות**
   1. **כללי**
      1. הספק יהיה האחראי הבלעדי על אבטחת המידע שהועבר או נצבר אצלו במסגרת ההתקשרות. בנוסף הספק יהיה אחראי על אבטחת המערכות, התוכנות והחומרה המשמשות אותו לצורך אספקת השירותים או המוצרים למזמינים, על תקינותם, אמינותם (integrity) ועל תפקודם השוטף והתקין. לצורך עמידת הספק בחובות אלו, יתפעל הספק ויעדכן את אמצעי האבטחה באופן שוטף, ויוודא כי האמצעים הטכנולוגיים המשמשים לאבטחת המידע הם חדישים ועומדים בסטנדרטים המקובלים בתחום.
      2. מבלי לגרוע מהאמור, ולצורך עמידה בחובותיו על פי נספח זה מסכים הספק על שיתוף פעולה עם עורך המכרז והמזמינים כמפורט בנספח זה, והכל לצורך ביצועה התקין של ההתקשרות.
      3. הספק מתחייב לתקן ליקויים שנמצאו על ידי עורך המכרז בפרק זמן סביר ועל חשבונו, וכן מסכים כי ככל ולא יתקן ליקויים כאמור בפרק זמן סביר, יהווה הדבר הפרה יסודית של ההסכם, ויהווה עילה להפסקת התקשרות בכפוף לשימוע.
   2. **חובת דיווח**
      1. הספק מתחייב להודיע לעורך המכרז והמזמינים, בהקדם האפשרי, במהלך כל שעות היממה, וללא שיהוי, על כל אירוע אבטחה, בדגש על אירוע אשר מסכן מידע או מערכות של מזמין או עלול להשפיע על יכולתו לעמוד בהתחייבויותיו נשוא ההסכם, ובפרט יודיע למזמין על האירועים הבאים:
         1. אירוע אבטחה או תקיפת סייבר אשר הביאו לדלף מידע הקשור למזמין או לשיבושו של מידע או קוד תוכנה.
         2. אירוע אבטחה או ניסיון תקיפת סייבר אשר עלול להביא לפגיעה במערכות מזמין, במערכות המסופקות לו, במידע של מזמין או בקוד המשמש אותו.
         3. אירוע אבטחה או ניסיון תקיפת סייבר אשר מטרתו לאסוף מידע על מזמין.
      2. במקרה כאמור, על הספק להודיע לעורך המכרז והמזמינים על התרחשות האירוע ועל כל פרט נוסף ביחס לאירוע זה. יודגש כי חובה זה תחול גם אם אין בידי הספק את כלל המידע הרלוונטי, ועליו יהיה לעדכן את דיווחיו בהתאם למידע שיצטבר אצלו ולהנחיות עורך המכרז. על הדיווח לכלול לפחות את הפרטים הבאים:
         1. אופן הטיפול באירוע והאמצעים הננקטים באופן מיידי לצורך צמצום הנזק ומזעור החשיפה בטווח הזמן המיידי.
         2. תיאור כללי של האירוע, אופן התרחשותו, סקירת היסטוריית האירוע הידועה וכד'.
         3. המערכות אשר נפגעו או היו היעד לתקיפה.
         4. המידע אשר זלג, נפגע או שהיה היעד לתקיפה.
         5. ניתוח דרכי התקיפה, החולשות ששימשו את התקיפה וכל מידע רלוונטי אחר.
         6. פעולות מתקנות למניעת הישנות אירועים בעתיד.
         7. כל מידע אחר שיידרש על ידי המזמין לצורך ניתוח האירוע.
      3. יובהר כי חובת הדיווח המפורטת בסעיף ‏6.2 לעיל תוגבל לכלל המידע הרלוונטי למערכות הספק המשמשות למתן שירותים למזמינים, ולא נדרש גילוי מידע של לקוחות או גורמים בלתי קשורים אחרים.
   3. **ביקורת תקופתית**
      1. עורך המכרז יהיה רשאי לבצע ביקורת תקופתית אודות עמידת הספק בדרישות אבטחת המידע, הפרטיות והסייבר במסגרת אספקת השירותים למזמינים. ביקורת זו תתבצע בדרך של בקשת דוחות ודיווחים על אופן עמידת הספק בדרישות המכרז לאבטחת מידע והגנה בסייבר. על הספק להעביר את הדוחות והדיווחים בהתאם ללוח הזמנים שיוגדר על ידי עורך המכרז.
      2. ככל והספק סבור כי יש בהעברת המידע או באופן ביצוע הביקורת חשש לפגיעה בתהליכי העבודה שלו, או בשירותים הניתנים ללקוחות האחרים שלו או שהיא כרוכה בעלויות כספיות לא פרופורציונאלית, יפנה לעורך המכרז לצורך תיאום אופן ביצוע הביקורת. למען הסר ספק, החלטת עורך המכרז לגבי אופן ביצוע הביקורת תהיה מכרעת.
   4. **ביקורת בעקבות חשש לתקיפת סייבר**
      1. עורך המכרז יהיה רשאי לבצע ביקורת בעקבות חשש לתקיפת סייבר המשפיע על אספקת השירותים או המוצרים למזמינים, בהתאם לאחד המסלולים המפורטים להלן:
         1. מסלול א' – ביקורת על התמודדות הספק:
            1. עורך המכרז יהיה רשאי לדרוש כל מסמך או פירוט לגבי אופן התמודדות הספק עם תקיפת סייבר כמפורט בסעיף ‏6.2.2 לעיל או כל מידע אחר הנדרש על מנת לעמוד על הפגיעה באספקת השירותים או המוצרים למזמין.
            2. עורך המכרז יהיה רשאי לדרוש מהספק כי יבצע בדיקה או פעולה במערכותיו המשמשות למתן השירותים לצורך בחינת התקיפה או על מנת לוודא כי לא מתקיים אירוע כאמור. יובהר כי כל מידע שיועבר לספק לצורך בדיקה זו הוא רגיש ואין להעבירו לכל גורם אחר ללא אישור עורך המכרז או המזמין.
            3. ככל שעורך המכרז מצא כי אין די באמור בסעיפים לעיל על מנת להבטיח בצורה מספקת את אבטחת המערכות או המידע של המזמינים, או שמדובר במידע רגיש, או באירוע שיש לו השפעה על שירותים חיוניים, יהיה עורך המכרז רשאי לקבוע כי במקביל לעבודת הספק, יהיה עורך המכרז רשאי לבצע בדיקה של מערכותיו של הספק הנוגעות למתן השירותים או לאספקת המוצרים, לבצע בדיקת הנזקים או הסיכונים שנגרמו למזמין, להתמודד עם אירוע האבטחה ולאבחן את אופן התקיפה, המערכות שנפגעו, ההשפעה על מתן השירות, ולבחון דרכים למנוע את המשכם והישנותם ולהנחות את הספק בדרכים לצמצם סיכונים אלו ועוד, וזאת באופן ישיר ובאמצעות כלים העומדים לרשותו.
         2. מסלול ב' – סיוע של מינהל הרכש בהתמודדות עם האירוע:
            1. פעילות במסלול זה תהיה אך ורק לבקשת הספק ובהסכמה מפורשת ובכתב שלו למעט במקרים המפורטים בסעיף ‏6.4.1.1.3 לעיל, בהם פעילות במסלול זה תשולב עם הטיפול באירוע על ידי הספק.
            2. עורך המכרז רשאי, בהתאם לשיקול דעתו הבלעדי, לסייע לספק לבצע בדיקה של מערכותיו הנוגעות למתן השירותים או לאספקת המוצרים, לבצע בדיקת הנזקים או הסיכונים שנגרמו למזמין, להתמודד עם אירוע האבטחה ולאבחן את אופן התקיפה, המערכות שנפגעו, ההשפעה על מתן השירות, ולבחון דרכים למנוע את המשכם והישנותם ולהנחות את הספק בדרכים לצמצם סיכונים אלו ועוד, וזאת באופן ישיר ובאמצעות כלים העומדים לרשותו, והכל ביחס לשירותים הניתנים על ידו בהתאם להסכם זה ולצורך המשך אספקתם.
            3. יובהר כי אין בסיוע של עורך המכרז בכדי להפחית אי אלו ממחויבויות הספק או להטיל על עורך המכרז כל אחריות.
      2. הספק ישתף פעולה כמיטב יכולתו עם דרישות עורך המכרז ויעמיד לרשותו כל מידע נדרש לצורך אבחון והתמודדות עם אירוע האבטחה או לוודא כי אירוע כאמור לא מתקיים. מידע זה יוגבל למידע הרלוונטי למערכות המזמינים או המערכות המשמשות למתן שירותים למזמינים, וללא גילוי מידע של לקוחות או גורמים בלתי קשורים אחרים.
      3. ככל והספק סבור כי יש בהעברת המידע או באופן ביצוע הביקורת חשש לפגיעה בתהליכי העבודה שלו או בשירותים הניתנים ללקוחות האחרים שלו, יפנה לעורך המכרז לצורך תיאום אופן ביצוע הביקורת.

נספח 2 לפרק 3 – אופן ביצוע וכללים עבור הליכי התיחור

1. **כללי**
   1. הספקים הרשומים ישתתפו בהליכי תיחור בהתאם לאמור בנספח זה ובהתאם לדרישות שיפורטו במסמכי התיחור הפרטניים שיפורסמו מעת לעת.
   2. כל בקשת תיחור תכיל תצורה אחת או יותר ותהיה בלתי תלויה בבקשות תיחור אחרות. אין מניעה כי עורך המכרז יפרסם או יקיים מספר תיחורים במועד אחד, ולסוגי ציוד שונים. עורך המכרז יקבע לכל תיחור את אופן ביצוע התיחור כגון: הנחה ממחיר מחירון יצרן, תיחור דינמי עם מחירי מינימום או הגשת הצעות מחיר במעטפות וכד', ואת משקלות המחיר והאיכות.
   3. כל הליך תיחור הינו עצמאי ועומד בזכות עצמו ואין לראות בו התחייבות לדרישות בתיחורים אחרים.
   4. עורך המכרז יפרסם את מסמכי התיחור לכלל הספקים הרשומים. הליך הגשת הצעות המחיר ייערך באמצעות הליך תיחור דינמי מקוון (להלן: "**תיחור דינמי** **מקוון**") או באמצעות חלופה אחרת להגשת הצעת מחיר, כפי שתיקבע על ידי עורך המכרז.
2. **מסמך תיחור**
   1. בעבור כל תיחור יפורסמו לספקים הרשומים כלל המסמכים עבורו (להלן: "**מסמך התיחור**"), אשר יכללו את כל הדרוש לביצוע התיחור ואשר לא פורסמו בנספח 2 לפרק 3 זה, ובכלל זאת אפשר שיכללו הנחיות ועדכונים בנושאים הבאים:
      1. דרישות נוספות שלא פורטו בתנאי הסף במכרז המסגרת (לרבות כמות טכנאים וסוג הסמכתם, רמות סיווג ביטחוני ועוד), וכן דרישות ומפרטים פרטניים עבור המוצרים והשירותים המבוקשים בו.
      2. תקופת התיחור.
      3. המודל הכלכלי של התיחור.
      4. אמות המידה לבחירת ספק זוכה, לרבות קביעת ציון מחיר וציון איכות.
      5. אופן הגשת ההצעה ואופן ביצוע התיחור.
      6. הנחיות בדבר מענה למציעים המבקשים לקבל העדפה לטובין מתוצרת הארץ או מציעים המבקשים ליהנות מהיעדר אפליה בהתאם להסכם ה-GPA, ככל שעורך המכרז ימצא כי הוראות אלו רלוונטיות למסמך התיחור .
      7. התחייבות המציע לקיים שיתוף פעולה תעשייתי בהתאם לתקנות חובת המכרזים (חובת שיתוף פעולה תעשייתי), התשס"ז-2007 (להלן: "תקנות שתפ"ת"), ככל שהוראות תקנות אלו יחולו על התיחור הרלוונטי.
      8. הערבויות הנדרשות.
      9. חובת עמידה בדרישות הרישוי והתקנים הנדרשים על פי דין לצורך אספקת המוצרים והשירותים המבוקשים.
      10. כל הוראה, דרישה, הנחייה או פירוט נוסף שיחליט עליו עורך המכרז ובכלל זה, בהתאם לשיקול דעתו הבלעדי של עורך המכרז, קביעת תנאי סף ותנאים נוספים, נוספים שלא נקבעו במכרז המסגרת.
   2. האמור בכל בקשת תיחור יתייחס לאותה בקשת תיחור בלבד ולא יחול על אספקת השירותים מכח הזכייה בתיחורים אחרים. (לדוגמה: אם בתיחור מסוים קבע עורך המכרז תנאי אספקה מסוימים, תנאי אספקה אלה יחולו על התיחור הספציפי בלבד).
   3. עורך המכרז יהיה רשאי להוסיף ו/או לשנות את תנאי התיחור ומימוש המכרז, לרבות הוספת או שינוי דרישות סף אשר על המציע לעמוד בהן לצורך השתתפות בהליך התיחור.
   4. עורך המכרז רשאי, על פי שיקול דעתו הבלעדי, לבטל בקשת תיחור או הליך תיחור או לפרסם הליך תיחור חדש. הודעה על כך תשלח לכל רשימת הספקים הרשומים.
   5. עורך המכרז לא יהיה חייב לפצות את הספקים הרשומים משתתפי התיחור במקרה של ביטול מכל סיבה שהיא.
   6. חובת שיתוף פעולה תעשייתי תתבצע במסגרת התיחור בהתאם להוראות הקבועות בתקנות חובת המכרזים (חובת שיתוף פעולה תעשייתי), התשס"ז-2007.
   7. **העדפת תוצרת הארץ**
      1. העדפת תוצרת הארץ במכרז תתבצע בהתאם לתקנות חובת המכרזים (העדפת תוצרת הארץ), תשנ"ה – 1995. מנגנון העדפה יפורט ככל שהדבר יידרש במסמכי התיחור.
      2. מציע המבקש לקבל את ההעדפה לגבי הטובין המוצעים על ידו במסגרת התיחורים השונים שיתקיימו מכוח מכרז מסגרת זה, יצהיר בהצעתו לתיחור על כך שהטובין הם מתוצרת הארץ ויצרף אישור רו"ח להוכחת זכאותו (נספח ב – הצהרות ואישור רו''ח – העדפת תוצרת הארץ להוראת התכ"ם 7.12.0.2). מציע שהטובין המוצעים על ידו הם מתוצרת מדינה שאמנת הGPA חלה עליה יצהיר על כך בהצעתו לתיחור.
      3. מציע שביקש בהצעתו בתיחור לקבל העדפה לטובין מתוצרת הארץ, גם אם לא קיבל את ההעדפה בפועל, יהיה מחוייב, במהלך כל תקופת ההתקשרות להמשיך ולספק את הטובין מתוצרת הארץ שהציע בהצעתו. ככל שבמהלך תקופת ההתקשרות יבקש הספק לספק טובין מיובאים במקום הטובין שהתחייב לספק, תבחן ועדת המכרזים האם התקיימו נסיבות המצדיקות זאת שעיקרן אילוצים חיצוניים שאינם תלויים בספק ושלא יכול היה לצפות אותם מראש, וככל שוועדת המכרזים השתכנעה שיש מקום לאשר את השינוי המבוקש, יעודכנו המחירים המשולמים עבור אותו פריט טובין, ויחולקו ב-1.5, אלא אם התקיימו נסיבות מיוחדות שמצדיקות לחלק את מחירו רק ב- 1.15.
3. **מענה ספק רשום להליך התיחור**
   1. הצעה לכל תיחור תוגש בהתאם לאמור במסמכי התיחור.
   2. המענה יכיל מענה מלא לדרישות התיחור הכולל פירוט מלא לכל תצורה נדרשת, לרבות היצרן, דגם מדויק ומענה למפרט.
   3. במידה שהספק הרשום מעוניין להגיש מוצרים מתוצרת יצרן שטרם אושר על ידי עורך המכרז, עליו לצרף אישורי יצרן חדשים כמפורט במסמכי המכרז או, אם נקבעו הוראות אחרות לעניין זה במסמכי התיחור, בהתאם להוראות אלו.
   4. יובהר, כי עורך המכרז רשאי בהתאם לשיקול דעתו הבלעדי, שלא לאפשר, או לפסול את מענה הספק הרשום לבקשת התיחור במידה שהיא מבוססת על ציוד מתוצרת יצרן אשר קיימת, לדעתו, אי וודאות ביחס לאפשרות להסתמך על תוצרתו לכל תקופת הרכש והשירות. בין אם יצרן זה אושר בעבר על ידי עורך המכרז ובין אם לאו.
4. **שלבי בדיקת הצעה להליך תיחור**
   1. בשלב הראשון, תיבדק עמידתן של כל ההצעות בדרישות התיחור.
   2. בשלב השני, בתיחורים בהם הוגדר משקל איכות – תבוצע הערכת איכות הצעות הספקים אשר עמדו בשלב הראשון, ומתן ציון איכות בהתאם למפורט בבקשת התיחור.
   3. בתיחורים בהם תידרש עמידה בניקוד איכות מינימלי, ההצעות אשר לא יעמדו בו תיפסלנה. רק הצעות אשר תעמודנה בניקוד האיכות המינימלי תאושרנה להשתתף בתיחור הדינמי המקוון.
   4. הספקים שהצעותיהם אושרו להשתתף בתיחור, יוזמנו להשתתף בתיחור הדינמי המקוון אשר בהתאם לתוצאותיו יבחר מועמד לזכייה בתיחור.
5. **בדיקת הציוד והשירותים בהצעת המציע לתיחור**
   1. עורך המכרז רשאי לדרוש, כי הצעת המציע לתיחור תלווה בהצגת הציוד והשירותים המוצעים, לרבות כל רכיב הנדרש להפעלתם וידרשו על ידי עורך המכרז, בהתאם לתצורה המוצעת, לצורך בחינת איכות ועמידה בדרישות המפרט הטכני כפי שהוגדרו בבקשת התיחור, וזאת בתוך פרק הזמן שיוגדר על ידי עורך המכרז בבקשת התיחור.
   2. הצגת הציוד והשירותים תתבצע בהתאם לאופן הבדיקה ומיקום ביצועה, אשר יצוינו במסמכי התיחור. עורך המכרז, באמצעות צוות בדיקה מטעמו, יהיה רשאי לבצע את הבדיקה ללא נוכחות אנשי הספק.
   3. על המציע לאפשר את בדיקת הציוד והשירותים תוך 5 ימי עבודה ממועד בקשת עורך המכרז, אלא אם הוחלט אחרת על ידי עורך המכרז. מובהר, כי עורך המכרז רשאי לפסול הצעת ספק מסגרת אשר לא יאפשר הצגת הציוד והשירותים לבדיקה, בהתאם לשיקול דעתו הבלעדי.
   4. עורך המכרז יהיה רשאי, על פי שיקול דעתו, לדרוש כי בתיחור מסוים יישלח הציוד, כולו או חלקו, לבדיקת מעבדה או גורם אחר על פי בחירתו.
   5. כל עלויות הבדיקה, כולל כל עלויות משלוח ומיסים יחולו על הספק הרשום.
   6. כמו כן, עורך המכרז יהיה רשאי לדרוש את ביצוען של בדיקות נוספות על מנת להניח את דעתו, כי הצעת המציע עומדת בדרישות המכרז או בהצהרות המציע בהצעתו, לפי שיקול דעתו של עורך המכרז.
   7. הליך הבדיקה ומשקולות הבדיקה והציון יפורטו במסמכי התיחור.
6. **חישוב ציון איכות**
   1. הצעות המציעים שעמדו בדרישות הסף יבחנו על ידי צוות מקצועי שימנה עורך המכרז.
   2. הצוות המקצועי ינקד את ההצעות בהתאם לאמות המידה שיפורסמו במסמך התיחור, תוך שימוש במקורות המידע הבאים (כולם או חלקם): הציוד (במידה ובתיחור נדרשת הגשת ציוד לבדיקה מוקדמת), מפרטיו, נתונים שהוגשו על ידי המציע, מידע ציבורי על המציע והמוצרים, ניסיון גופים ממשלתיים בעבודה עם המציע, חוות דעת יועצים, וכן כל מקור מידע אחר לפי שיקול דעתו של הצוות המקצועי ושל עורך המכרז.
   3. לאחר מתן הניקוד בכל אחד מהנושאים, יחושב ניקוד האיכות הכולל של ההצעה על ידי סכימת הנקודות שצברה ההצעה בכל פרק. ניקוד האיכות הכולל יהווה את ציון האיכות של המציע.
   4. במידה שהציוד יועבר לבדיקת גוף חיצוני כאמור, ישוקלל ציון הבדיקה, ככל שנקבעו מדדי איכות בתיחור, בהתאם למשקלות שיפורסמו במסמך התיחור.
   5. היה ויימצא כי מוצרי יצרן מסוים אינם עומדים בדרישות המכרז או במפרטי המוצר שהוצגו לעורך המכרז בהצעת המציע, באופן מהותי, לדעת עורך המכרז, בשלוש תצורות ומעלה, יהיה רשאי עורך המכרז לפסול את מוצרי היצרן מהשתתפות בתיחורים עתידיים.
   6. מובהר, כי עורך המכרז רשאי על פי שיקול דעתו הבלעדי לשנות את שיטת קביעת ציון האיכות להצעה הנבחנת כפי שפורטו לעיל, לכל שיטת קביעת ציון איכות אחרת כפי שיפורסם במסמכי הבקשה לתיחור.
7. **מנגנון תמחור ההצעות**
   1. מנגנון התמחור ואופן קביעת המחירים יפורטו במסמכי התיחור. יובהר כי מנגנון זה יכול להיות שונה בין תיחור לתיחור, ואף שונה בין תצורות בתיחור עצמו.
   2. במסגרת הליך התיחור, יציעו הספקים הרשומים מחירים לכל סעיף המופיע בתיחור, או את הנחותיהם למחירי מחירון היצרן או את הנחותיהם למחירי הפתיחה, הכל כמפורט במסמכי התיחור.
   3. הצעת המחיר שתוגש על ידי המציע במסגרת התיחור תהיה סופית ותכלול את כל מרכיבי העלות של המוצרים והשירותים המבוקשים הנדרשים לצורך אספקתם וביצועם (ובכלל זה מע"מ).
   4. במהלך התיחור, המחיר המשוקלל של ההצעה יחושב לצורך שקלול בהתאם למפורט במסמכי התיחור ("**המחיר המשוקלל של ההצעה").**
8. **חישוב ציון המחיר**
   1. בכל תיחור יקבע עורך המכרז, בהתאם לשיקול דעתו הבלעדי, את אופן חישוב ציון המחיר והמודל הכלכלי הרלוונטי לתיחור – אשר באמצעוו ידורגו ציוני המחיר של המציעים.
   2. עורך המכרז יהיה רשאי לפרסם מודל ככלי שונה עבור כל תיחור או חלקו, בהתאם לשיקול דעתו הבלעדי.
9. **חישוב ציון הצעה ודירוג המציעים**
   1. ההצעות תדורגנה בהתאם לציון המשוקלל שלהם:
      1. בתיחורים ללא מרכיב איכות: ציון המחיר בלבד יהווה את ציון ההצעה.
      2. בתיחורים הכוללים מרכיב איכות: ציון המחיר ישוקלל יחד עם ציון האיכות של ההצעה לפי המנגנון והמשקלות שפורסמו במסמך התיחור, ויהווה את ציון ההצעה.
   2. ההצעה בעלת הציון המשוקלל [הגבוה/הנמוך ביותר], תדורג במקום הראשון. יתר ההצעות תדורגנה במקומות שלאחר מכן בסדר יורד, בהתאם לציון המשוקלל שלהן.
   3. אם למספר הצעות ציון משוקלל זהה, יפעל עורך המכרז לפי סדר הפעולות הבא עד לבחירת זוכה:
      1. יפעל בהתאם להוראות ס' 2ב לחוק חובת המכרזים בדבר "עסק בשליטת אישה" כהגדרתו שם, וזאת בתנאי שמציע במכרז הגיש בקשה ועומד בדרישות החוק.
      2. יבחר בהצעה עם ציון האיכות הגבוה יותר.
      3. יבצע בין אותן ההצעות הליך תיחור נוסף במסגרתו כל אחד ממציעים אלו יוכל להגיש הצעת מחיר מיטיבה ביחס להצעתו המקורית.
10. **בחירת מועמד לזכייה בתיחור וכשירים נוספים**
    1. **מועמד לזכייה**
       1. לאחר תום הליך התיחור ועדת המכרזים תכריז על המציע שהציע את ההצעה בעלת ציון ההצעה הגבוה ביותר עבור כל תצורה, כמועמד לזכייה באותו תיחור (להלן: "מועמד לזכייה").
       2. לאחר שימלא המועמד לזכייה את כל הדרישות הנקובות כאמור בסעיף ‏11 להלן, תכריז עליו ועדת המכרזים כזוכה בתיחור.
    2. **כשירים נוספים**
       1. לאחר ההכרזה על הזוכה, עורך המכרז יהיה רשאי לבחור במציע אשר הצעתו דורגה במקום השני, ולאחר מכן את זה שהצעתו דורגה במקום השלישי וכן הלאה, ככשיר שני, שלישי ואילך (להלן: "הכשיר").
       2. במידה שהזוכה לא יעמוד באיזו מדרישות המכרז, או במקרה בו התגלה כי הזוכה מסר מידע שגוי או חלקי במכרז או במקרה בו תבוטל זכייתו מכל סיבה שהיא בתקופה שעד תום 18 חודשים מיום תחילת תקופת ההתקשרות עימו (להלן: "תקופת הכשיר הנוסף"), רשאי עורך המכרז להכריז על הכשיר הבא אחריו כזוכה בהתאם להצעתו בתיחור הדינמי למכרז, וזאת בכפוף לעמידה בדרישות המנויות לעיל ממועמד לזכייה.
       3. עורך המכרז יהיה רשאי לשנות את תקופת הכשיר הנוסף במסמכי התיחור בהתאם לשיקול דעתו הבלעדי.
       4. יובהר כי ערבות ספק המסגרת אשר תינתן במסגרת חלק א' של המכרז על ידי כל ספקי המסגרת, תחשב כבטוחה להבטחת מילוי התחייבויותיו ועמידה בדרישות התיחור של הכשירים הנוספים.
11. **דרישות ממועמד לזכייה**
    1. **בדיקות איכות והתאמה**
       1. טרם ההכרזה על הזוכים בכל תיחור על ידי ועדת המכרזים, רשאי עורך המכרז לבקש מהמועמד לזכייה על פי תוצאות התיחור, הדגמות ציוד ושירות על מנת להוכיח את עמידת הצעתו בדרישות המכרז.
       2. הוכחת עמידת ההצעה תבוצע באחת או יותר מהדרכים הבאות, בהתאם לדרישת עורך המכרז, לפי שיקול דעתו המלא והבלעדי, ובאופן ובצורה אשר ידרשו על ידיו, ביחס לאחד או יותר מהפרטים שבהצעה:
          1. הדגמת פעולת הציוד הכלול בהצעה.
          2. העברת הציוד לבדיקת עורך המכרז או מי מטעמו.
          3. הדגמת פעולת שירותים מוצעים שונים לצורך בחינה.
          4. ביצוע בדיקות לבדיקת עמידת המערכות והמוצרים המוצעים בדרישות.
          5. העברת אישורי מעבדה, או גוף בדיקה חיצוני, לפי דרישת עורך המכרז.
          6. בדיקת מעבדה או גורם אחר על פי בחירתו של עורך המכרז.
          7. כל עלויות הבדיקה, כולל כל עלויות משלוח ומיסים יחולו על המועמד לזכייה.
          8. כל דרך אחרת שתידרש על מנת להניח את דעת עורך המכרז כי הצעת המציע עומדת בדרישות המכרז או בהצהרות המציע בהצעתו, לפי שיקול דעתו של עורך המכרז.
       3. עורך המכרז יעביר למועמד לזכייה את פירוט הבדיקות הנדרשות. למציע תהיה אפשרות לבקש הבהרות ושינויים בתהליך הבדיקה תוך 3 ימי עבודה מיום קבלת פירוט הבדיקות מאת עורך המכרז. בכל מקרה, החלטת עורך המכרז תהא הקובעת.
       4. על המציע לספק את הציוד ולתפעל את השירותים תוך 14 ימי עבודה ממועד בקשת עורך המכרז, אלא אם הוחלט אחרת על ידי עורך המכרז.
       5. הפריטים, המערכות והשירותים יבדקו על ידי צוות בדיקה מטעם עורך המכרז.
       6. במידה שיתברר כי הציוד או השירות אינם עונים על דרישת התיחור או אינם עולים בקנה אחד עם ההצהרות שמסר המציע בהצעתו, רשאי עורך המכרז, על פי שיקול דעתו הבלעדי, לבקש את תיקון הליקוי במסגרת זמן מוגדרת או לפסול את ההצעה. במקרה של פסילה כאמור, רשאי עורך המכרז לפנות לכשירים הנוספים לפי סדר דירוגם בתיחור. במקרה כאמור, יהיה על הכשיר הנוסף לעמוד בבדיקות אשר עורך המכרז חייב בהן את המועמד לזכייה. במידה שלא עמד הכשיר הנוסף בבדיקות, יפסל מציע זה ועורך המכרז יפנה למדורג הבא אחריו וכן הלאה.
       7. מבלי לגרוע מהאמור לעיל, עורך המכרז רשאי לערוך ביקור באתרי המציע או היצרן לצורך אימות נתונים או הערכת איכות המציע או הציוד בכל שלבי בדיקת המכרז או לאחר בחירת הזוכה. המציע מתחייב להיענות לבקשת עורך המכרז לביקור כאמור בתוך 5 ימי עבודה.
    2. **ערבות זכייה בתיחור**
       1. כבטחון למילוי ההתחייבויות של הספק על-פי ההסכם ימסור המועמד לזכייה לעורך המכרז, ובהתאם ללוחות הזמנים שיוגדרו, ערבות אוטונומית בלתי מותנית בסכום המפורט במסמכי התיחור, ותהיה בנוסח זהה לנוסח הערבות המצורפת כנספח ג' להסכם ההתקשרות בחוברת מסמכי מכרז המסגרת.
       2. תנאי הערבות התיחור ואופן הגשתה יהיו בהתאם להוראות המפורטות בפרק 4 למסמכי מכרז המסגרת.
       3. ספק רשום אשר יזכה במספר תצורות באותו סבב תיחורים, יהיה רשאי להגיש ערבות אחת, בסכום מצטבר בגין כל הזכיות בסבב התיחורים , וזאת בתנאי שתקופת הערבות בכל התצורות באותו הסבב זהה.
12. **הליך תיחור דינמי מקוון**
    1. הליך התיחור הדינמי המקוון יתנהל המערכת ממוחשבת שיעמיד עורך המכרז עבור הספקים הרשומים.
    2. אופן העבודה במערכת, בכלל זה מינוי נציגים ורישום למערכת, כללי התיחור הדינמי במודלים מכרזיים שונים יפורסמו באופן פומבי על ידי עורך המכרז.
13. **שינוי אופן הליך התיחור**
    1. עורך המכרז רשאי לעדכן או לשנות את אופן ושיטת התיחור למכרז.
    2. מובהר, כי עורך המכרז רשאי על פי שיקול דעתו הבלעדי, ובכל שלב, לשנות את שיטת התיחור כפי שפורטה לעיל לכל שיטת תיחור אחרת לרבות תיחור דינמי עם מחירי מינימום, הגשת הצעות מחיר במעטפות וכד'.
    3. במקרה של שינוי אופן התיחור במכרז, יישלח לספקים הרשומים נספח המפרט את שיטת התיחור החדשה שנקבעה.
14. פרק 4 – הסכם ההתקשרות

**הסכם התקשרות**

נערך ונחתם בירושלים ביום ................ בחודש ............... בשנת ...202

**ב י ן**

ממשלת ישראל בשם מדינת ישראל  
על ידי מינהל הרכש הממשלתי באגף החשב הכללי במשרד האוצר

(להלן: "**עורך המכרז**")

**מצד אחד**

**ל ב י ן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

מכתובת \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(להלן: "**הספק**")

**מצד שני**

**הואיל** ועורך המכרז פרסם מכרז מרכזי מספר 7-2022 לאספקת שירותים ומערכות בתחומי תשתיות טכנולוגיות למשרדי הממשלה, יחידות סמך וגופים נלווים מסוימים (להלן: **"המכרז"**), לאספקת הטובין והשירותים המפורטים במסמכי המכרז (להלן: "**הטובין** **והשירותים"**);

**והואיל** והספק הגיש הצעה למכרז, ומעוניין לספק את השירותים המבוקשים בהתאם לאמור במכרז, בהצעתו ובהסכם זה (להלן: "**ההסכם**");

**והואיל** ובכפוף לחתימתו על הסכם זה וקיום יתר הדרישות המפורטות במכרז, ועדת המכרזים של עורך המכרז בחרה בספק כספק זוכה במכרז לצורך אספקת הטובין/השירותים;

**לפיכך הוצהר, הותנה והוסכם בין הצדדים כדלקמן**:

1. **כללי**
   1. להסכם זה מצורפים הנספחים המפורטים להלן:
      1. **נספח א'** – מסמכי המכרז;
      2. **נספח ב'** – ההצעה של הספק במכרז;
      3. **נספח ג'** – ערבות ביצוע;
      4. **נספח ד' –** דרישות ביטוח ואישור על קיום ביטוחים;
      5. **נספח ה' –** התחייבות לסודיות והיעדר ניגוד עניינים;
      6. **נספח ו' –** הצהרה על טכנאים מסווגים.
   2. המבוא והנספחים להסכם מהווים חלק בלתי נפרד ממנו.
   3. בהסכם זה תהיה למונחים המשמעות המופיעה במכרז. פרשנות ההסכם על נספחיו תיעשה באופן המקיים את דרישות המכרז המפורשות והמשתמעות ואת תכלית המכרז של אספקת השירותים לעורך המכרז באופן מיטבי.
2. **תקופת ההתקשרות**
   1. תקופת ההתקשרות תהיה כהגדרתה במסמכי המכרז.
3. **התחייבויות והצהרות הספק**
   1. הספק מצהיר ומתחייב כי -
      1. אין מניעה לפי כל דין להתקשרותו בהסכם זה.
      2. הוא יספק את הנדרש ממנו על פי דרישות המכרז.
      3. הוא עומד בכל דרישות הדין הרלוונטיות לאספקת הטובין והשירותים בהתאם להסכם.
      4. בכל מקרה שבו יחולו שינויים בהוראות הדין, באופן המשפיע על ביצוע ההסכם, יפעל הספק באופן יעיל ומהיר לצורך התאמת השירותים לדרישות הדין, והוא יישא בעלויות הכרוכות בשינויים אלו.
      5. ברשותו הניסיון, המיומנות, הידע, הכלים, המלאי וכוח האדם הדרושים למילוי חובותיו בהתאם לתנאי ההסכם והמכרז.
      6. הספק יימנע מלפעול במטרה לפגוע או לחתור תחת זכויות המזמינים על פי הסכם זה.
      7. כל מי שיקח חלק במתן השירותים/ אספקת הטובין מטעמו במסגרת המכרז הינו מוסמך ומוכשר לתפקידו.
      8. הוא ישתף פעולה עם עורך המכרז ועם כל מזמין שיתקשר עמו, מכוח המכרז.
      9. הוא ימסור לעורך המכרז, למזמין או למי שימונה מטעמם כל מידע או דיווח שיידרש על ידיהם שלדעתם הם רלוונטיים לאספקת השירותים, במועד ובאופן שייקבע על ידיהם.
4. **שירותים חיוניים ומצב חירום**
   1. במצב חירום, מרגע הכרזתו על ידי כנסת ישראל, ממשלת ישראל, רשות החירום הלאומית (רח"ל) או כל מי שמוסמך לכך בהתאם לכל דין (להלן: "**מצב חירום**"), או לחלופין, במצב שהוגדר על ידי עורך המכרז כמצב כוננות מוגברת כגון: אסון טבע, אסון לאומי, התפרצות של מגיפה, מצב לחימה, הערכות למלחמה או למצב צבאי (להלן: "**מצב כוננות**"), הספק ימשיך באספקת הטובין/השירותים באופן סדיר, ובהתאם לחובותיו לפי הסכם זה.

לעניין סעיף זה, מצב חירום כולל רק מצבי חירום שהוכרזו לאחר החתימה על הסכם ההתקשרות.

* 1. מבלי לגרוע מהאמור, בכל מקרה שבו כתוצאה ממצב חירום, מצב כוננות או אירוע של כוח עליון ("force majeure") לספק יש קושי באספקת טובין או שירות מסוים או בעמידה בחובה אחרת שלו בהתאם להסכם זה, יפנה הספק לעורך המכרז מראש, או במקרים חריגים בהם הדבר לא התאפשר, מיד ובסמוך לרגע בו נודע הקושי לספק, לצורך יידוע עורך המכרז וקבלת אישורו, לתקופה מוגבלת בזמן, לסטייה מחובותיו בהתאם למכרז. במקרה כאמור, רשאי עורך המכרז לדחות את הבקשה או לאשרה לפרק זמן מוגבל, או לאשרה בתנאים, ובכלל זה תנאי לפיו במהלך התקופה כאמור יוכל המזמין לרכוש את השירותים הנדרשים מספק חלופי.

"כוח עליון" לעניין סעיף זה: מלחמה, פלישת מדינת אויב, פעולת מדינה אויבת או קרבות, התקוממות, מגפה, אסון טבע וכל נסיבה אחרת אשר לספק לא היתה שליטה עליה והוא לא יכול היה, באופן סביר, לצפות אותה ביחס להתקשרות זו עם ממשלת.

1. **סודיות והיעדר ניגוד עניינים** 
   1. הספק מתחייב כי הוא ומי מטעמו ישמרו את המידע שהתקבל אצלם מכוח ביצוע חובותיהם על פי ההסכם והמכרז בסודיות מוחלטת, במהלך תקופת ההתקשרות ולאחריה, ולא יעשו בו כל שימוש למעט לצורך ביצוע חובותיהם בהתאם למכרז ולהסכם.
   2. ככל שיידרש סיווג בטחוני לצורך העברה לספק של מידע הנוגע להתקשרות, יעמיד הספק נציגים מטעמו עם הסיווג הנדרש, ויקפיד כי מידע כאמור יישמר רק אצל בעלי הסיווג המתאים.
   3. מבלי לגרוע מהאמור לעיל, הספק אחראי לוודא ולהבטיח בכל האמצעים העומדים לרשותו, כי בעלי תפקידים אצל הספק וקבלני משנה שלו אשר במסגרת עבודתם נחשפים למידע של המזמינים (לרבות במסגרת מתן שירותי תמיכה, שרותי מומחים, שרותי סיוע באירוע אבטחה וכיוצ"ב), ישמרו על המידע אליו הם נחשפו בסודיות מוחלטת ולא יגלו לאף גורם את המידע אליו נחשפו.
   4. חשיפה או גילוי של מידע כאמור בסעיף זה, בין במעשה ובין במחדל, שלא בהתאם להסכמה מפורשת מראש ובכתב של עורך המכרז, מהווים הפרה של חובת הסודיות של הספק, ועלולים להוות עבירה פלילית בהתאם לחוק הישראלי, ובפרט בהתאם לסעיף 118 לחוק העונשין, התשל"ז-1977, וכן בהתאם לכל חקיקה רלוונטית אחרת בהתאם לסוג המידע שייחשף (לדוגמא: מידע פרטי, מידע הנתון תחת חיסיון לפי החוק הישראלי וכיוצ"ב)
   5. מבלי לגרוע מחובותיו לשמירה על סודיות כמפורט בסעיף זה, בכל הנוגע לביצוע ההתקשרות מול מזמינים ממשלתיים בעלי רגישות בטחונית, ייתכנו דרישות נוספות בדבר אופן מימוש חובות הספק, או בקרה על ידי גופים מוסמכים, לפי כללי ביטחון או סדרי ביטחון וזאת להבטחת עמידת הספק בחובותיו לשמירה על סודיות כמפורט במכרז. דרישות כאמור יועברו על ידי עורך המכרז במקרים הרלוונטיים.
   6. הספק מתחייב כי אין בביצוע ההסכם כדי ליצור ניגוד עניינים כלשהו, בין במישרין ובין בעקיפין, בינו לבין עורך המכרז או המזמין כלשהו.
   7. בכל מקרה שייווצר חשש שהספק, עובד שלו או גורם אחר מטעמו עלול להימצא, במישרין או בעקיפין, במצב של ניגוד עניינים ביחס לאספקת השירותים למזמינים, יודיע הספק על כך למזמין, ללא כל שיהוי ויפעל באופן מידי להסרת ניגוד העניינים. בנוסף, במקרה כאמור, יודיע המזמין לספק אודות אמצעים נוספים או מיוחדים הנדרשים ממנו לצורך הסרת ניגוד העניינים, והספק יבצע את הנדרש ממנו בהקדם.
   8. הספק מתחייב להחתים כל אחד מבעלי התפקידים המוזכרים בסעיפים ‏3.5.1.2 ו-‏ 3.5.1.4 לסמכי המכרז ובהצעתו, על הצהרת סודיות והיעדר ניגוד עניינים בנוסח המופיע כנספח ו' להסכם זה. במהלך תקופת ההתקרות יחולו שינויים בזהות בעלי התפקידים דלעיל, הספק מתחייב להחתים את בעלי התפקידים החדשים אצלו על ההתחייבות בנספח ו'.
2. **שינוי מבנה ארגוני של הספק**
   1. הספק יודיע בכתב לעורך המכרז באופן מיידי על כל שינוי משמעותי במבנה העסקי, מקצועי או המשפטי שלו, (למשל רכישה, מיזוג, רה – ארגון, פיצול וכדומה) אשר יש לו השלכה על עמידת הספק בחובתיו לפי הסכם זה. במקרה כאמור, עורך המכרז יהיה רשאי לקבל כל החלטה המתבקשת לדעתו מהשינוי האמור לעיל, לרבות ביטול פרויקטים קיימים, הפסקת ההתקשרות עמו או התניית ההתקשרות בתנאים.
3. **קניין רוחני וזכויות יוצרים** 
   1. הספק הוא בעל הזכויות הנדרשות לצורך אספקת השירותים והשימוש בהם על-ידי המזמינים (להלן: "**זכויות הקניין הרוחני**"). ככל שהספק אינו בעל מלוא זכויות הקניין הרוחני, הוא מצהיר כי בעלי זכויות הקניין הרוחני נתנו בידיו את כל האישורים, הרשאות השימוש והרישיונות הדרושים לפי כל דין לצורך אספקת השירותים והשימוש בהם על-ידי המזמינים, בהתאם לתנאי חוזה זה.
   2. הספק מעניק למזמינים רישיון, לא בלעדי, להשתמש בשירותים המוצעים על ידי הספק, וזאת במסגרת התמורה שתשולם לספק וללא כל תמורה נוספת. הספק לא יחייב את המזמינים לרכוש רישיונות לצורך שימוש בשירותים, ולא יתנה שימוש בשרות בקבלת רישיון או ברכישת שרות אחר. למען הסר ספק, אין באמור כדי לגרוע, לסתור או להפר את האפשרות של הסכם רישוי שבין הספק לבין צדדי ג' מהם רוכש הספק את רישיונות השימוש הדרושים לו לצורך אספקת השימוש.
   3. אין ולא יהיה באספקת השירותים למזמינים ובשימוש שיעשו המזמינים בשירותים, משום פגיעה בזכויות הקניין הרוחני של צד שלישי כלשהו בהתאם לכל דין. הספק יודיע לעורך המכרז בכל מקרה שבמסגרת הליך משפטי נטען כי שימוש שעושים המזמינים בשירותים יש בו משום פגיעה בזכויות הקניין הרוחני של צד שלישי כלשהו.
   4. נודע לספק, כי בשימוש שעושים המזמינים בשירותים יש משום פגיעה בזכויות הקניין הרוחני של צד שלישי כלשהו, בניגוד להוראות הדין, הספק יעשה כל מאמץ על מנת להעמיד לרשות המזמינים, ללא תוספת עלות, רכיב או שירות, שאין בשימוש בהם לגרום פגיעה בזכויות קניין רוחני, כאשר תכונותיו של הרכיב או השירות החלופיים אינן נופלות מאלה של הרכיב או השירות מפרי הזכות. הספק יודיע למזמינים על סיבת החלפת השירות או הרכיב. בכל מקרה, יחדל הספק מאספקת השירות שיש בו משום פגיעה בזכויות קניין רוחני של צד שלישי כלשהו, ויזכה את המזמין בגין הסכום ששילם עבור השירות שהופסק.
   5. בנוסף, בכל מקרה שבו יטען צד שלישי במסגרת הליך משפט כלשהו, כי שירות שהעמיד ספק לרשות המזמינים מפר זכות קניין רוחני של צד שלישי (להלן: "**טענת הפרה**"), אזי הספק יישא באחריות הבלעדית להתמודדות עם טענת ההפרה, על חשבונו ובכלל זה ישלם שיפוי מלא למזמינים וכן את כל ההוצאות, הנזקים ושכ"ט עו"ד שבהם יידרש לצורך כך.
   6. עורך המכרז יודיע לספק על כל תביעה שתוגש ובה הועלתה טענת הפרה. ככל שהספק אינו צד לתביעה אשר במסגרתה הועלתה טענת ההפרה, יפעל עורך המכרז לצרפו כצד להליך, על מנת לאפשר לו להתגונן. במקרה כאמור, רשאי עורך המכרז לדרוש מהספק להיכנס בנעלי המזמין לצורך ניהול ההליך. במקרה שהמזמין יבחר לייצג את עצמו, הוא ימנע מלהודות בטענות התובע, ללא הסכמת הספק מראש ובכתב. .
   7. מבלי לגרוע מהאמור לעיל, הספק ישפה את המזמין, מיד עם דרישתו הראשונה, בגין כל נזק, אובדן, עלות, תשלום או הוצאה, מכל מין וסוג שהם, שנגרמו למזמין בקשר עם טענת ההפרה. חובת השיפוי של הספק כאמור, לא תחול במקרים הבאים:
      1. טענת ההפרה נובעת משימוש שעשה המזמין תוך סתירה מהקבוע בהסכם זה, כאשר הפעולה שיש בה סתירה של ההסכם היא שגרמה בפועל להפרת הזכויות לקניין רוחני.
      2. ככל שיקבע ע"י ערכאה שיפוטית מוסמכת בפסק דין חלוט שלא עוכב ביצועו, כי הפרה הזכויות לקניין רוחני אינה נובעת מהשימוש שעשה המזמין בשרותי המזמין כשלעצמם, אלא שההפרה הינה תולדה משילוב של אותו שירות עם תוצר או שירות שסופק ע"י גורם חיצוני להסכם זה או שפותח על ידי המזמין בעצמו.
   8. זכויות הקניין הרוחני בתוצרים שיכין הספק בהתאם לדרישת עורך המכרז או המזמינים מכוח הסכם זה, יהיו בבעלות המזמין ולספק לא תהיה בהם זיקת בעלות כלשהי.
4. **יחסים בין הצדדים**

מוצהר ומוסכם בזה בין הצדדים כי:

* 1. היחסים ביניהם לפי הסכם זה יוצרים יחסי מזמין ספק ואינם יוצרים יחסי עובד ומעביד.
  2. עורך המכרז, או המזמינים אינם המעסיק של עובדי וקבלני המשנה של הספק.
  3. הספק בלבד יהיה אחראי לכל תשלום, לשיפוי בגין נזק או פיצויים או כל תשלום אחר המגיע ממנו על פי כל דין לאנשים המועסקים על ידו או הפועלים מטעמו.
  4. ככל שלמרות האמור לעיל, ערכאה שיפוטית או מנהלית מוסמכת קבעה בפסק דין חלוט שלא עוכב ביצועו כי המזמין נושא באחריות ישירה כלפי הספק, עובדיו או קבלני משנה שלו, הנובעת מהכרה במזמין כמעסיקם, ישפה הספק את המזמין עבור כל תשלום בו הוא חויב וחורג מהתמורה המגיע לו לפי הסכם זה. בכלל זה יישא הספק בתשלומי הוצאות משפט ושכר טרחת עורך דין בהם נשא המזמין.
  5. במקרה של הגשת תביעה כאמור בסעיף זה נגד עורך המכרז או מזמין, יודיע המזמין לספק על קיומה של התביעה בהקדם האפשרי לאחר קבלתה, ויאפשר לספק להתגונן. ככל שבכוונת עורך המכרז או המזמין להתפשר עם התובע, תימסר הודעה על כך לספק מראש.

1. **כללי תשלום**
   1. תמורת ביצוע מלוא התחייבויותיו של הספק לפי המכרז והסכם זה, ישלמו המזמינים לספק את התשלומים להם הוא זכאי בהתאם להצעת המחיר שהוגשה במענה למכרז, לצריכת הטובין/השירותים בפועל ולכללי המכרז (להלן: "**התמורה**").
   2. לא ישולם לספק סכום נוסף כלשהו בגין הנדרש ממנו על פי הסכם זה, בכלל זה לא ישולם לספק בגין החזר הוצאות, תשלום עבור קבלני משני או תשלומים לצדדי ג', רישויים מיוחדים שמחירם אינו כלול במחיר השירות, הכשרת אנשיו (לרבות צד ג'), סיווג בטחוני עבורם, או כל הוצאה אחרת למעט אם נקבע אחרת באופן מפורט במסמכי המכרז.
   3. במקרה בו יהיו שינויים במיסים או בהיטלים החלים על הספק ביחס למחיר השירותים או הטובין, וככל ששינויים אלו אינם בשיעור מע"מ, לא יהיה בשינויים אלה כדי להשפיע על גובה התמורה, אלא בהתאם ובכפוף לקבלת אישור המזמין מראש ובכתב, ולפי שיקול דעתו הבלעדי.
   4. כתנאי מוקדם לביצוע תשלומים לספק על פי הסכם זה, הספק יידרש, להגיש דיווחים וחשבונות הנדרשים לצורך אישור חשבוניות שיוגשו על ידו לתשלום. בכלל זה ימציא הספק לעורך המכרז ולמזמינים, כתנאי לביצוע תשלום, את המסמכים הבאים:
      1. צילום תעודת עוסק מורשה על פי חוק מס ערך מוסף, התשל"ו-1976 (בסעיף זה – "**החוק**"), בתוקף לאותה שנת כספים.
      2. אישור מפקיד מורשה (כמשמעותו בחוק עסקאות גופים ציבוריים), בתוקף לאותה שנת כספים, כי הוא מנהל או פטור מלנהל את פנקסי החשבונות והרשומות שעליו לנהלם על פי פקודת מס הכנסה [נוסח חדש] ועל פי החוק.
   5. המטבע לתשלום הוא שקל חדש.
   6. הספק הזוכה ירכז את כל ההזמנות המאושרות של המזמין באותו חודש לחשבונית מרכזת אחת שתשלח למזמין אחת לחודש.
   7. החשבונית המרכזת החודשית תוצא רק בהתאם להזמנות מאושרות החתומות ע"י מורשי החתימה של המזמין.
   8. יחד עם זאת, המזמין רשאי לפטור ספק מהגשת חשבונית מרכזת או להורות על הגשת חשבוניות בכל אופן אחר, מראש ובכתב.
   9. המזמין יבדוק ויאשר את החשבון. ככל שימצא חיוב שלא תואם את השירותים כפי שנדרשו על ידי המזמין ועל מנת שלא לעכב את יתרת התשלום רשאי המזמין לקזז את הסכום שנמצא במחלוקת עד לברור סופי של מהות החיוב. מובהר כי סכום שיתברר כי קוזז שלא כדין יוחזר לספק הזוכה.
   10. הספק יידרש להגיש דיווחים וחשבוניות באמצעות פורטל הספקים הממשלתי, מערכת ממוחשבת של הממשלה המאפשרת בין היתר הגשת חשבוניות באופן מקוון. לצורך כך יחתום הספק על חוזה שימוש בפורטל הספקים בהתאם לאמור ב[הוראת תכ"ם 7.12.5 – פורטל ספקים](https://takam.mof.gov.il/document/H.7.12.5), ויבצע את כל הפעולות הנדרשות ממנו לצורך התחברות לפורטל. לחילופין ימציא הספק אישור שהוא עושה כבר שימוש בפורטל הספקים, והכל כאמור ב[הוראת תכ"ם 7.12.5 – פורטל ספקים](https://takam.mof.gov.il/document/H.7.12.5) העדכנית.
       1. עבור משטרת ישראל – בפורטל הספקים של משטרת ישראל.
       2. עבור מזמינים אחרים – בהתאם לדרישה של מזמין, יידרש הספק במערכות ממוחשבות נוספות לצורך הגשת חשבוניות באופן מקוון, לרבות פורטל ספקים אחר. במערכות ממוחשבות אלו יחולו הוראות אחרות או נוספות לאלו של פורטל הספקים הממשלתי. לצורך שימוש במערכות אלו, יחתום הספק על כל הסכם שיידרש, ויעמוד בתנאי המערכת ובכלל זה יישא בעלויות הכרוכות בשימוש במערכת.
   11. כללי התשלום המפורטים לעיל, לרבות מועדי התשלום, יהיו בהתאם להוראות החשב הכללי במשרד האוצר כפי שמתפרסם מעת לעת.
   12. הוראות הנוגעות להיבטים של רכש שירותים או התחייבויות כספיות המחייבות את המזמינים תהיינה תקפות רק אם הן הוזמנו ואושרו בחתימתם של מורשי החתימה מטעם המזמינים.
2. **אחריות לנזקים**
   1. הספק יישא באחריות בגין אובדן, נזק או הפסד מכל סוג שהוא, שייגרם למזמין, לעובדיו וכל מי מטעמו וכן לכל גוף, אדם או צדדים שלישיים כלשהם, עקב מעשה או מחדל של הספק, עובדיו, שלוחיו, קבלני משנה שלו או כל מי שבא מכוחו או מטעמו, במסגרת ביצוע הסכם זה.
   2. המזמין, הבאים מכוחו או המועסקים על ידו לא יישאו באחריות ולא יישאו בשום תשלום, הוצאה, אובדן או נזק, בגין אבדן, נזק או הפסד מכל סוג שהוא שייגרם לספק, לבאים מכוחו או למועסקים על ידו. האמור לא יחול ביחס לנזק שנגרם בזדון או ברשלנות חמורה ושהאחריות בגינו מוטלת על המזמין לפי דין.
   3. לא יהיה בסיומו של הסכם זה כדי לגרוע מאחריות הספק לגבי נזקים שעילת התביעה בגינם נובעת מהסכם זה או מאספקת השירותים על פיו או קשורה אליהם.
   4. ככל שיחויב המזמין, הספק מתחייב לשלם ולשפות את המזמין באופן מלא, בגין חיוב שעל פי הסכם זה חב בו הספק, בין אם הוא נובע מתביעתו של עובד של הספק, מי מטעמו של הספק (לרבות קבלני משנה), עובד של המזמין, צד שלישי כלשהו, מבטח או מכל מקור אחר.
3. **המחאת זכויות או חובות על פי הסכם**
   1. חל איסור מוחלט על הספק להמחות או להסב כל זכות או חובה על פי הסכם זה או את ביצוע האמור בו או חלקו לאחרים, ללא אישור מראש ובכתב של עורך המכרז, בהתאם לשיקול דעתו הבלעדי.
   2. אישור עורך המכרז כאמור יכול להינתן באופן חלקי, או בתנאים שנועדו להבטיח את זכויותיו של עורך המכרז והמזמינים.
   3. המחאת זכויות או חובות לפי סעיף זה תיעשה בכפוף לחתימה על הסכם "גב אל גב" בין הממחה לנמחה. ההסכם האמור יועבר לידי עורך המכרז טרם וכתנאי לכניסתו לתוקף של המחאת הזכויות או החובות.
   4. מוצהר ומוסכם בזה כי לעורך המכרז הזכות להמחות או להסב כל זכות או חובה על פי הסכם זה ללא צורך בקבלת אישור כלשהו מהספק או מצד ג' כלשהו.
4. **ערבות ביצוע**
   1. כבטחון למילוי ההתחייבויות של הספק על-פי ההסכם ימסור הספק לעורך המכרז ערבות אוטונומית בלתי מותנית בהיקף של 150,000 ₪. הערבות לא תהיה צמודה למדד כלשהו.
   2. ערבות ביצוע תהיה בהתאם לאחת החלופות הבאות:
      1. ערבות בהתאם לנוסח המפורט כנספח ג'1 להסכם.
      2. ערבות דיגיטלית בהתאם לתקן הערבויות הדיגיטליות אשר פורסם על יד החשב הכללי, ואשר הונפקה על ידי בנק או חברת ביטוח אשר הוסמכו על ידי החשב הכללי להנפקת ערבות דיגיטאלית בהתאם לתקן. במקרה כאמור תהיה הערבות בהתאם לנוסח המפורט כנספח ג'2 להסכם, ותנוהל בהתאם לתקן הערבויות הדיגיטאליות ול[הוראת תכ"ם 14.4.1 ערבויות דיגיטליות](https://takam.mof.gov.il/document/H.14.4.1).
   3. הערבות תהיה מבנק או מחברת ביטוח בהתאם להוראות המפורטות ב[הוראת תכ"ם 7.3.3 – ערבויות](https://takam.mof.gov.il/document/H.7.3.3).
   4. למען הסר ספק, על מציע להתעדכן בהנחיות ההוראה כאמור, טרם הגשת הערבות הנדרשת.
   5. הערבות תהיה בתוקף עד 90 ימים לאחר תום תקופת ההתקשרות. ככל שעורך המכרז יממש את האופציה להארכת תקופת ההתקשרות, יאריך הספק תוקף ערבות זו בהתאמה כך שהערבות תעמוד בתוקפה למשך 90 הימים שלאחר תום התקופה הרלוונטית.
   6. בנוסף, המזמין רשאי לדרוש להאריך את תוקף הערבות בשלושה חודשים נוספים, מעבר לאמור לעיל, במקרה בו הדבר יידרש על מנת להבטיח מילוי חובותיו של הספק.
   7. ככל שהספק לא יאריך את תוקף הערבות בהתאם להוראות ההסכם, רשאי עורך המכרז לחלט את הערבות כולה או חלקה, בהתאם לשיקול דעתו הבלעדי.ככל שחולטה הערבות או חלקה במהלך תקופת ההתקשרות, יידרש הספק לחדש את הערבות, ולמסור ערבות בגובה המפורט לעיל, כתנאי להמשך ההתקשרות.
   8. לאחר תום התוקף של הערבות, ככל שהיא לא חולטה, יחזיר עורך המכרז את הערבות לספק.
5. **ביטוח**
   1. הספק מתחייב לקיים את כל הביטוחים המפורטים ב**נספח ד'**, וזאת לאורך תקופת ההתקשרות.
   2. הביטוח הנדרש הוא בבחינת דרישה מינימאלית המוחלת על הספק ואין בו משום אישור עורך המכרז על היקף וגודל הסיכון לאירוע ביטוחי. על הספק לבחון את חשיפתו ולקבוע את הביטוחים הנחוצים מעבר לדרישות הביטוח המפורטות במסמך הביטוח, לרבות היקף הכיסויים וגבולות האחריות בהתאם לניהול הסיכונים של הספק בהתאם לתנאי המכרז וההסכם.
   3. הספק מתחייב להציג את העתקי הפוליסות המחודשות מאושרות וחתומות ע"י המבטח או אישור קיום ביטוחים בחתימת המבטח על חידושן לעורך המכרז לכל המאוחר שבועיים לפני סיום תקופת הביטוח.
6. **הפסקת ההתקשרות**
   1. מבלי לגרוע מכל הוראה אחרת בהסכם או במסמכי המכרז, עורך המכרז יהיה רשאי להודיע לספק בהודעה מוקדמת של 60 יום על הפסקת ההתקשרות מכל סיבה שהיא, ומבלי שעורך המכרז יהא חייב לפרש ולנמק את החלטתו. במקרה כאמור, יחולו הכללים הבאים:
      1. הופסקה ההתקשרות עם הספק, כולה או מקצתה המזמינים ועורך המכרז רשאים להתקשר בהסכם עם ספק אחר בנושא המכרז.
      2. לא תהיה לספק כל תביעה, דרישה כספית או טענה אחרת כלפי עורך המכרז בקשר עם הפסקת פעולתו כאמור.
   2. מבלי לפגוע בכלליות האמור בכל מקום בהסכם, עורך המכרז רשאי להפסיק את ההתקשרות עם הספק, בהודעה מוקדמת של 30 יום, בהתרחש כל אחד מהמקרים הבאים:
      1. אם ימונה קדם מפרק, מפרק זמני או קבוע לספק;
      2. אם ימונה כונס נכסים זמני או קבוע לעסקי או לרכוש הספק;
      3. אם יינתן צו הקפאת הליכים לספק;
      4. אם ניתן לספק צו לפתיחת הליכים לפי חוק חדלות פירעון ושיקום כלכלי, התשע"ח 2018, או צו שווה ערך במדינה אחרת;
      5. אם הספק פשט את הרגל, או הסתלק מביצוע ההסכם מכל סיבה אחרת;

על הספק להודיע מידית לעורך המכרז על התרחשות אחד המקרים המפורטים בסעיף זה.

* 1. בכל מקרה בו הופסקה או בוטלה ההתקשרות עם הספק, ישלמו המזמינים לספק את התמורה בעד השירותים שנרכשו וסופקו על ידי הספק בפועל בהתאם להוראות ההסכם, עד למועד הפסקת ההתקשרות.

1. **הפרת ההסכם**
   1. הפרה יסודית של ההסכם - אלה יחשבו כהפרה יסודית של ההסכם (להלן: "**הפרה יסודית**"):
      1. הפרת הסעיפים המפורטים בהסכם זה תחת הכותרות הבאות: התחייבויות והצהרות הספק; שירותים חיוניים ומצב חירום; סודיות והיעדר ניגוד עניינים;קניין רוחני וזכויות יוצרים; אחריות לנזקים; המחאת זכויות או חובות על פי ההסכם; ערבות ביצוע וביטוח.
      2. חריגות משמעותיות מתנאי השירותים המבוקשים במכרז.
      3. הפעלת קבלן משנה בניגוד להוראות המכרז וההסכם.
      4. שינוי מחירים ביחס למפורט במכרז ובהצעה שהגיש הספק.
      5. אם הספק הפסיק לנהל את עסקיו לתקופה רצופה העולה על 30 יום.
      6. אם הספק הסתלק מביצוע ההסכם.
   2. הפר הספק את ההסכם הפרה יסודית יפעל עורך המכרז בהתאם למפורט להלן:
      1. עורך המכרז יאפשר לספק לתקן את הפגם, וזאת תוך 10 ימי עבודה מעת קבלת ההודעה בכתב מאת עורך המכרז, או תוך פרק זמן ארוך יותר שיקבע עורך המכרז בהתאם לנסיבות העניין. בכל מקרה בו ההפרה לא תוקנה בפרק הזמן שהגודר לצורך כך, עורך המכרז יהיה רשאי להודיע לספק בהודעה מוקדמת של 21 יום על הפסקת ההתקשרות.
   3. במידה וכתוצאה מההפרה היסודית צפויים המזמינים או עורך המכרז להיפגע באופן מידי, רשאי עורך המכרז, לפי שיקול דעתו, להפסיק מידית את ההתקשרות עם הספק או כל חלק ממנה ללא הודעה מוקדמת, וזאת מבלי לגרוע מזכות עורך המכרז לחלט את ערבות הביצוע, וכל סעד או פיצוי אחר כאמור במכרז, בהסכם או על פי כל דין.
   4. הפרת הסכם שאינה יסודית –
   5. ביטול ההסכם עקב הפרה או הפרה צפויה
      1. מבלי לגרוע מהאמור לעיל, בכל מקרה של אי עמידה של הספק בהתחייבויותיו על פי המכרז וההסכם, מכל סיבה שהיא, יתאפשר לספק לתקן את ההפרה תוך 15 ימי עבודה מקבלת הודעה בכתב מאת עורך המכרז, או תוך פרק זמן ארוך יותר שיקבע עורך המכרז לבטל בהתאם לנסיבות העניין.
      2. בכל מקרה בו ההפרה לא תוקנה בפרק הזמן שהגודר לצורך כך, עורך המכרז יהיה רשאי להודיע לספק בהודעה מוקדמת של 180 יום על הפסקת ההתקשרות בגין הפרת ההסכם לפי שיקול דעתו.
      3. נוכח הספק לדעת כי קיימת אפשרות מסתברת כי לא יוכל לעמוד בהתחייבויותיו כולן או מקצתן מכל סיבה שהיא, (בסעיף זה: "**הפרה צפויה**"), או כי לא יוכל לעמוד במועדי ובתנאי השירות, יודיע על כך מיד בעל פה ובדואר אלקטרוני לעורך המכרז.
      4. בכל מקרה של הפרה צפויה של ההסכם, יביא הספק לאישור עורך המכרז כיצד בכוונתו לעמוד בחובותיו לפי הסכם זה באופן המיטבי בנסיבות העניין. פעל הספק בהתאם לאופן שאושר על ידי עורך המכרז לא יופעלו כנגדו הסעדים הקבועים בהסכם זה בגין הפרת ההסכם.
   6. שימוע טרם ביטול הסכם בגין הפרה
      1. מבלי לגרוע מהאמור לעיל, בכל מקרה בו בכוונת עורך המכרז להורות על ביטול ההסכם מכל אחת מעילות הביטול אשר פורטו לעיל, למעט ביטול מידי כתוצאה מהפרה יסודית וחשש לפגיעה מידית, יערוך עורך המכרז לספק שימוע, אשר יערך בכתב או בע"פ, בהתאם להחלטת עורך המכרז, במסגרתו יוכל הספק להציג את טענותיו.
   7. בכל מקרה של הפרת הסכם יעמדו לרשות עורך המכרזים כל אחד מהסעדים הבאים, ביחד ולחוד:
      1. פיצויים מוסכמים –
         1. בהתאם למפורט במסמכי המכרז.
         2. מימוש פיצויים מוסכמים על ידי עורך המכרז או המזמין יכול להיעשות בכל דרך שהיא ובכלל זה בדרך של קיזוז מחשבונית (בחתימה ואישור של מורשה חתימה מטעם המזמין). בנוסף, עורך המכרז יוכל קזז פיצויים מוסכמים מהערבות של הספק הזוכה.
   8. קיזוז ועכבון –
      * 1. לעורך המכרז ולמזמינים תהיה זכות לקזז מסכומים שהם חייבים לספק על פי ההסכם, כנגד כל חוב שהספק חייב לאחד מהם לפי הסכם זה, בין קצוב ובין שאינו קצוב, לרבות בין הזמנות. כן יהיו עורך המכרז והמזמינים רשאים לעכב תחת ידם כל סכום שהם חייבים לספק, עד לתשלום כל חוב שיש לספק כלפי אחד מהם.
        2. לספק לא תהא כל זכות קיזוז או עכבון כלפי עורך המכרז או מזמין כלשהו בגין כל סכום שלטענתו אחת מהן חייבת לו.
   9. חילוט ערבות –
      1. מבלי לגרוע מהאמור בכל מקום אחר בהסכם ובמכרז, ערבות הביצוע ניתנת לחילוט על ידי המזמין או עורך המכרז עקב כל הפרה של הספק ביחס לתנאי המכרז או ההסכם על ידי הספק או בגין התנהגות שאינה מקובלת ושאינה בתום לב, או לצורך כל תשלום אחר המגיע למזמין או לעורך המכרז או למזמינים מהספק, ובכלל זה פיצויים.
      2. לספק תינתן התראה בכתב 7 ימים בטרם יממש עורך המכרז את סמכותו לפי סעיף זה.
      3. מובהר בזאת כי חילוט הערבות לא ייחשב כתשלום מלוא הפיצויים בהתאם להסכם זה, וכי עורך המכרז יהיה זכאי לקבל מן הספק את ההפרש בין הסכום ששולם עקב חילוט הערבות, ובין סכום הנזק שנגרם לעורך המכרז בפועל.
      4. חולטה ערבות הביצוע כאמור, כולה או מקצתה, יעביר הספק לעורך המכרז תוך 20 ימי עבודה, ערבות ביצוע חדשה במקומה, או ערבות נוספת כך שהסכום הכולל של הערבויות יהיה בסכום ערבות הביצוע המקורית טרם חילוטה, והעומדת בכל שאר תנאי הערבות המפורטים במסמכי המכרז.
   10. רכש מספק חלופי –
       1. מבלי לגרוע מהאמור בכל מקום אחר בהסכם ובמכרז, במידה וכתוצאה מהפרת הסכם שירות הנדרש למזמינים אינו ניתן לרכישה, ירכשו אותו המזמינים מספק חלופי, בהתאם לשיקול דעתו הבלעדי של עורך המכרז, אף אם לא הופסקה ההתקשרות. לאחר תיקון ההפרה ולאחר שעורך המכרז קבע כי ניתן לשוב לרכוש את השירות מהספק, המזמינים לא ירכשו שירותים נוספים מהספק החלופי, למעט הרחבות ותוספות לשירותים שנרכשו ממנו בתקופת ההפרה.
   11. לספק תינתן הודעה בכתב 7 ימים מראש, לפחות, בטרם יפעיל עורך המכרז את הסעדים העומדים לרשותו לפי סעיף זה.
2. **תרופות מצטברות**
   1. התרופות, לרבות זכות הקיזוז והחילוט, פיצויים מוסכמים, וכל הפעולות שהורשה עורך המכרז בהסכם זה לעשות בתגובה להפרת ההסכם בידי הספק, הן מצטברות, ואין בכל הוראה בהסכם זה כדי לשלול את זכותו של עורך המכרז לכל סעד או תרופה בהתאם להסכם זה או לפי כל דין.
   2. ויתר עורך המכרז על זכויותיו עקב הפרת הוראה מהוראות הסכם זה על ידי הספק, לא ייראה הוויתור כוויתור על כל הפרה אחרת של אותה הוראה או הוראה אחרת.
3. **שינויים בהסכם**

כל שינוי בהסכם יעשה בהסכמת הצדדים ובאמצעות חתימה על תוספת להסכם זה. בתוספת יפורטו השינויים מההסדרים הקבועים בהסכם זה.

1. **כתובות הצדדים והודעות**
   1. כל הודעה על פי הסכם זה תימסר באמצעות כתובת הדואר האלקטרוני שהגדירו הצדדים, אלא אם הסכימו הצדדים בכתב אחרת. הודעה בדואר אלקטרוני כאמור תחשב שנתקבלה לאחר יום עבודה אחד מיום שליחתו.
   2. במקרה של משלוח דואר על פי הסכם זה יהיה לכתובת הבאות:
   3. כתובת עורך המכרז: מינהל הרכש הממשלתי, רח' נתנאל לורך 1 ירושלים;
   4. כתובת הספק: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_;
   5. קבלה הנושאת חותמת רשות הדואר תשמש ראיה לתאריך המסירה.
2. **הדין החל ומקום שיפוט ייחודי**

הצדדים מסכימים כי סמכות השיפוט בכל הקשור לנושאים והעניינים הנובעים או הקשורים בהסכם או לאספקת השירותים נשוא ההסכם, או בכל תביעה הנובעת או הקשורה להתקשרות או ניהולה זה תהא אך ורק לבתי המשפט המוסמכים במחוז ירושלים ויחול עליהם החוק הישראלי.

1. **שונות**
   1. כל שינוי בהוראת הסכם זה ייעשה בהסכמת שני הצדדים, מראש ובכתב.
   2. הסכם זה ממצה את כל אשר הוסכם בין הצדדים, ולא יהיה תוקף לכל הסכם או הסדר שנערכו עובר לחתימתו של הסכם זה.

**ולראיה באו הצדדים על החתום:**

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

**עורך המכרז** **הספק**

נספח א' להסכם ההתקשרות – מסמכי המכרז

**הושאר ריק ביודעין.**

נספח ב' –הצעת הספק

**הושאר ריק ביודעין.**

נספח ג' להסכם ההתקשרות – כתב ערבות מסגרת / ביצוע (זוכה בתיחור)

שם הבנק/חברת הביטוח: \_\_\_\_\_\_\_\_\_\_\_\_\_\_\_\_

מס' הטלפון: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

מס' הפקס: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

**הנדון: כתב ערבות (ללא הצמדה)**

לכבוד

ממשלת ישראל

באמצעות מינהל הרכש הממשלתי, אגף החשב הכללי, משרד האוצר

**ערבות מס'**\_\_\_\_\_\_\_\_\_\_\_\_

אנו ערבים בזה כלפיכם לסילוק כל סכום עד לסך 150,000 ש"ח במילים מאה וחמישים אלף ש"ח), אשר תדרשו מאת: \_\_\_\_\_\_\_\_\_\_\_\_\_\_\_\_\_\_\_\_\_ (להלן "החייב"), בקשר עם מכרז מרכזי 7-2022 לאספקת שירותים ומערכות בתחומי תשתיות טכנולוגיות למשרדי הממשלה [בתיחור – יצוין מס' תצורה/תיחור רלוונטיז]

אנו נשלם לכם את הסכום הנ"ל תוך 15 יום מתאריך דרישתכם הראשונה, שנשלחה אלינו במכתב בדואר רשום או במסירה ידנית, מבלי שתהיו חייבים לנמק את דרישתכם ומבלי לטעון כלפיכם טענת הגנה כל שהיא, שיכולה לעמוד לחייב בקשר לחיוב כלפיכם, או לדרוש תחילה את סילוק הסכום האמור מאת החייב.

ערבות זו תהיה בתוקף עד תאריך \_\_\_\_\_\_\_\_\_\_\_\_\_\_\_.

דרישה על פי ערבות זו יש להפנות לסניף הבנק/חב' הביטוח שכתובתו :

|  |  |  |  |  |  |
| --- | --- | --- | --- | --- | --- |
|  | | |  |  | |
| שם הבנק/חברת הביטוח | | |  | מספר הבנק ומספר הסניף | |
|  | | |  |  | |
|  | | |  | כתובת סניף הבנק/חברת הביטוח | |
| הערבות אינה ניתנת להעברה או להסבה. | | | | | |
| תאריך |  | שם מלא | |  | חתימת מורשה חתימה וחותמת הבנק |

**תדפיס ערבות דיגיטלית**

**מסמך זה הוא תדפיס של ערבות דיגיטלית ונועד לצרכי המחשה בלבד – הנוסח הקובע הינו הנוסח של מפיק הערבות**

תדפיס זה הופק ע"י המערכת של \_\_\_\_\_\_\_\_\_\_\_ (שם מנפיק הערבות/מקבל הערבות לפי העניין) ביום DD/MM/YYYY ב- SS:MM:HH על סמך קובץ ערבות דיגיטלית.

**נתוני הערבות**

קוד הערבות הדיגיטלית: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

מנפיק הערבות:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ מס' סניף: \_\_\_

טלפון מנפיק הערבות: \_\_\_\_\_\_\_\_\_\_\_ פקס' מנפיק הערבות: \_\_\_\_\_\_\_\_\_\_

כתובת מנפיק הערבות: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

רחוב ומספר: \_\_\_\_\_\_\_\_\_\_\_\_ ישוב: \_\_\_\_\_\_\_\_\_\_\_\_\_\_\_\_\_ מיקוד \_\_\_\_\_\_\_\_\_

שם מורשה החתימה 1: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

שם מורשה החתימה 2: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

מקבל הערבות:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

הנערבים (להלן ביחד ו/או לחוד: "הנערב"):

| מזהה נערב | שם הנערב |
| --- | --- |
| \_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

נושא הערבות:

(שם המכרז / נושא ההתקשרות)

סכומים ותאריכים

סכום הערבות \_\_\_\_\_\_\_\_\_ שקלים חדשים.

הצמדה: \_\_\_\_\_\_\_\_\_\_\_\_\_\_ תאריך בסיס להצמדה: \_\_\_\_\_\_\_\_\_\_

תאריך הנפקת הערבות: \_\_\_\_\_\_\_\_\_\_\_\_\_(חלק זה יושלם על ידי המנפיק) תאריך סיום תוקף הערבות: \_\_\_\_\_\_\_\_\_\_\_\_\_\_\_

**ניסוח ההתחייבות**

מנפיק הערבות, ערב בזה כלפי מקבל הערבות, בעבור הנערב, לסילוק כל סכום אשר מקבל הערבות ידרוש מאת מנפיק הערבות, בקשר עם נושא הערבות, ואשר לא יעלה על סכום גובה הערבות. מנפיק הערבות מתחייב בזאת לשלם למקבל הערבות את הסכום האמור בתוך מספר הימים לחילוט הקבועים בערבות וזאת מתאריך דרישת מקבל הערבות ומבלי שמקבל הערבות יהיה חייב לנמק את דרישתו או לדרוש תחילה את סילוק הסכום מאת הנערב.

במקרה של דרישה כאמור מנפיק הערבות לא יטען כלפי מקבל הערבות טענת הגנה כל שהיא שיכולה לעמוד לו או לנערב, ולא יתנה את התשלום בתנאי כלשהו או יעכבו מסיבה כלשהי ובכלל זה בסילוק הסכום האמור מאת הנערב.

ערבות זו אינה ניתנה להעברה או להסבה.

ערבות זו ניתנת למימוש לשיעורין, באופן שחילוטה החלקי לא יגרע מתוקפה לגבי יתרת סכום הערבות שלא חולט, ובלבד שסך כל התשלומים על פי ערבות זו לא יעלה על סכום הערבות.

על ערבות זו יחולו הוראות הדין הישראלי בלבד.

הכללים לניהול כתב ערבות זה יהיו בהתאם לתקן הערבויות הדיגיטליות כפי שפורסם באתר הוראות התכ"ם של החשב הכללי, כנוסחו במועד הנפקת הערבות, ובכלל זה בהתאם לכללים המפורטים להלן:

1. ניהול ערבות זו יעשה באופן דיגיטלי, על ידי שליחת דרישות ובקשות בין מערכות מקבל הערבות ומערכות מנפיק הערבות, בהתאם לכללים המפורטים בתקן הערבויות הדיגיטליות.
2. התאריכים בערבות מתייחסים לימים קלנדריים, המסתיימים בשעה 23:59, וזאת למעט מניין הימים לתשלום בגין חילוט ערבות על ידי מנפיק הערבות. מניין הימים לתשלום בגין חילוט הערבות, יחל ביום העסקים הבנקאי בו התקבלה הדרישה לחילוט ממקבל הערבות. במקרה שבו הדרישה התקבלה שלא במהלך יום עסקים בנקאי, מנין הימים לביצוע החילוט יחל ביום העסקים הבנקאי העוקב.
3. לאחר שתאריך סיום תוקף הערבות חלף, תוקפה של הערבות פוקע ללא צורך בביצוע פעולה נוספת מטעם הנערב, מקבל הערבות או מנפיק הערבות.

מספר ימים לחילוט 15

אסמכתאות (למילוי על ידי המערכת הטכנולוגית, לא על ידי המשרד)

אסמכתא פנימית של מנפיק הערבות: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

אסמכתאות פנימיות 1 של מקבל הערבות: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

אסמכתאות פנימיות 2 של מקבל הערבות: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

אסמכתאות פנימיות 3 של מקבל הערבות: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

אסמכתאות פנימיות 4 של מקבל הערבות: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

נספח ד'– דרישות ביטוח במכרז

* 1. הספק מתחייב לרכוש ולקיים את הביטוחים המפורטים בזה, לטובתו ולטובת מדינת ישראל – משרד האוצר, משרדי הממשלה נוספים, גופים נלווים ויחידות סמך , כשהם כוללים את כל הכיסויים והתנאים הנדרשים, כאשר גבולות האחריות לא יפחתו מהמצוין להלן:

1. **ביטוח חבות מעבידים**
2. אחריותו החוקית כלפי עובדיו בכל תחומי מדינת ישראל והשטחים המוחזקים.
3. גבול האחריות לא יפחת מסך- 20,000,000 ₪ לעובד, למקרה ולתקופת הביטוח (שנה).
4. הביטוח מורחב לכסות את חבותו של המבוטח כלפי קבלנים, קבלני משנה ועובדיהם היה ויחשב כמעבידם.
5. הביטוח על פי הפוליסה מורחב לשפות את מדינת ישראל – משרד האוצר, משרדי הממשלה נוספים, גופים נלווים ויחידות סמך היה ונטען לעניין קרות תאונת עבודה/מחלת מקצוע כלשהי כי הם נושאים בחבות מעביד כלשהם כלפי מי מעובדי הספק, קבלנים, קבלני משנה ועובדיהם שבשירותו.
6. **ביטוח אחריות כלפי צד שלישי**
7. אחריותו החוקית בביטוח אחריות כלפי צד שלישי על פי דיני מדינת ישראל, בגין נזקי גוף ורכוש בכל תחומי מדינת ישראל והשטחים המוחזקים.
8. גבול האחריות לא יפחת מסך 4,000,000 ש"ח למקרה ולתקופת הביטוח (שנה).
9. בפוליסה נכלל סעיף אחריות צולבת - Cross Liability.
10. כל סייג/חריג לגבי רכוש והמתייחס לרכוש מדינת ישראל – משרד האוצר, משרדי הממשלה נוספים, גופים נלווים ויחידות סמך שהספק או כל איש שבשירותו פועלים או פעלו בו- מבוטל.
11. הביטוח יורחב לכסות נזקים שייגרמו כתוצאה מפריקה וטעינה על ידי ובאמצעות מכשירי הרמה מכל סוג שהוא. אם קיים סייג/חריג לגבי טעינה ופריקה, הוא יבוטל.
12. רכוש מדינת ישראל – משרד האוצר, משרדי הממשלה נוספים, גופים נלווים ויחידות סמך ייחשב רכוש צד שלישי.
13. מנהלים, טכנאים, מתקינים ובעלי תפקידים נוספים, אשר אינם נכללים במסגרת ביטוח חבות מעבידים של הספק ייחשבו צד שלישי.
14. הביטוח מורחב לכסות את חבותו של המבוטח כלפי צד שלישי בגין פעילות של קבלנים, קבלני משנה ועובדיהם.
15. הביטוח מורחב לשפות את מדינת ישראל – משרד האוצר, משרדי הממשלה נוספים, גופים נלווים ויחידות סמך ככל שייחשבו אחראים למעשי ו/או מחדלי הספק והפועלים מטעמו.
16. **ביטוח משולב לאחריות מקצועית וחבות המוצר**

**COMBINED PRODUCTS LIABILITY AND PROFESSIONAL INDEMNITY POLICY FOR THE SOFTWARE AND HARDWARE INDUSTRY.**

**או**

**ELECTRONIC PRODUCTS AND SERVICES ERRORS OR OMISSONS AND PRODUCTS LIABILITY INSURANCE .**

**או**

נוסח אחר לביטוח משולב לאחריות מקצועית וחבות המוצר לענף הייטק/תחום מחשוב כדלהלן:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(**בכפוף לבחינתה ולשיקולה של ענבל**).

1. אחריותו החוקית של הספק שייגרמו בקשר לאספקת שירותים ומערכות בתחומי תשתיות טכנולוגיות למשרדי הממשלה כולל הציוד, השרתים והתוכנה, אחזקת מלאי וחלפים, תחזוקה ותיקון הציוד, טיפול בתקלות בציוד ותיקונן, הדרכת והכשרת צוותי התפעול במשרדים, תמיכה טכנית, עדכוני תוכנה וקושחה, ניטור תקלות, בדיקות, שירות, הדרכה והטמעה, אבטחת מידע, בהתאם למכרז וחוזה עם מדינת ישראל – משרד האוצר, משרדי ממשלה נוספים, יחידות סמך והגופים הנלווים הכלולים במכרז, בביטוח משולב לאחריות מקצועית וחבות המוצר.
2. הפוליסה מכסה את חבות הספק, עובדיו ובגין כל הפועלים מטעמו:
   1. בקשר עם מעשה או מחדל מקצועי - כיסוי בגין הפרת חובה מקצועית, טעות השמטה, הזנחה ורשלנות.
   2. חבותו מפגם במוצר - כיסוי בגין נזקים ייגרמו בקשר עם מוצרים שיוצרו, פותחו, הורכבו, תוקנו, סופקו, נמכרו, הופצו או טופלו בכל דרך אחרת על ידי הספק או מי מטעמו.
3. פעילות הספק, עובדיו ובגין כל הפועלים מטעמו כולל בגין אספקת שירותים ומערכות בתחומי תשתיות טכנולוגיות למשרדי הממשלה כולל הציוד, השרתים והתוכנה, אחזקת מלאי וחלפים, תחזוקה ותיקון הציוד, טיפול בתקלות בציוד ותיקונן, הדרכת והכשרת צוותי התפעול במשרדים, תמיכה טכנית, עדכוני תוכנה וקושחה, ניטור תקלות, בדיקות, שירות, הדרכה והטמעה אבטחת מידע.
4. גבול האחריות לא יפחת מסך - 10,000,000 ש"ח למקרה ולתקופת ביטוח (שנה).
5. הכיסוי על פי הפוליסה מורחב לכלול את ההרחבות הבאות:
6. מרמה ואי יושר של עובדים.
7. אובדן מסמכים, לרבות אובדן השימוש ו/או העיכוב עקב מקרה ביטוח.
8. אחריות צולבת, אולם הכיסוי לא יחול על תביעות הספק כנגד מדינת ישראל – משרד האוצר, משרדי ממשלה נוספים, יחידות סמך והגופים הנלווים הכלולים במכרז.
9. הארכת תקופת הגילוי לפחות 12 חודשים.
10. הביטוח יורחב לשפות את מדינת ישראל – משרד האוצר, משרדי ממשלה נוספים, יחידות סמך והגופים הנלווים הכלולים במכרז, לגבי אחריותם בגין נזק עקב פגם במוצרים אשר סופקו, הותקנו ותוחזקו על ידי הספק וכל הפועלים מטעמו.
11. **ביטוח רכוש**

ביטוח הרכוש שנמסר לספק על ידי משרד האוצר, משרדי ממשלה נוספים, יחידות סמך והגופים הנלווים הכלולים במכרז לצורך תחזוקה ו/או תיקון מחוץ לחציריהם (ככל ויהיה) וכן את הציוד החלופי שיספק למשרד האוצר, משרדי ממשלה נוספים, יחידות סמך וגופים הנלווים (ככל ויהיה) בביטוח מסוג אש מורחב או כל הסיכונים, כולל כנגד סיכוני רעידת אדמה, נזקי טבע, פריצה גניבה ושוד ובערכי כינון (מלאי בבעלות הספק בערך הנדרש בטופס הפוליסה).

כחלופה ידאג הספק כי הציוד החלופי שיספק, שאינו שלו יהיו מבוטחים על ידי בעלי/משכירי הציוד החלופי. ביטוח כאמור יכלול סעיף ויתור על זכות השיבוב כלפי מדינת ישראל –משרד האוצר, משרדי ממשלה נוספים, יחידות סמך והגופים הנלווים הכלולים במכרז. הוויתור כאמור לא יחול לטובת אדם שגרם לנזק מתוך כוונת זדון.

תגמולי הביטוח המגיעים למבוטח בגין אובדן או נזק לרכוש שנמסר לספק על ידי מדינת ישראל – משרד האוצר, משרדי ממשלה נוספים, יחידות סמך והגופים הנלווים הכלולים במכרז ישולמו למדינת ישראל – משרד האוצר, משרדי ממשלה נוספים, יחידות סמך והגופים הנלווים ישירות אלא אם חשב משרד מנהל הכספים של הגוף הרלוונטי יורה למבטח בכתב אחרת.

1. **ביטוחים נוספים:**

הספק ידאג ויוודא כי בעלי מקצוע, ספקים, קבלנים, קבלני משנה מטעמו-יערכו ביטוחים מתאימים לגבי פעילותם בגבולות אחריות סבירים. הביטוחים יכללו כיסוי לפעילויות, לכל רכוש שלהם במסגרת הפעילות, וכן ביטוח אחריות כלפי צד שלישי, ביטוח חבות מעבידים כלפי עובדיהם, ביטוח אחריות מקצועית /מוצר (ככל שרלוונטיים) וכאשר הפעילות משולבת עם כלי רכב גם ביטוחי כלי רכב הכוללים ביטוח חובה, רכוש ואחריות כלפי צד שלישי. ביטוחי החבויות יורחבו לכלול את מדינת ישראל – משרד האוצר, משרדי ממשלה נוספים, יחידות סמך והגופים הנלווים הכלולים במכרז כמבוטחים נוספים בכפוף להרחבי שיפוי כמקובל באותו סוג ביטוח כולל (בכל הביטוחים רכוש וחבויות) ויתור המבטח על זכות השיבוב כלפיהם וכלפי עובדיהם, אולם וויתור כאמור לא יחול לטובת אדם שגרם לנזק מתוך כוונת זדון.


1. **כללי**

בכל פוליסות הביטוח הנ"ל הנדרשות מהספק יכללו התנאים הבאים:

1. לשם המבוטח יתווספו כמבוטחים נוספים: מדינת ישראל **–**משרד האוצר, משרדי ממשלה נוספים, גופים נלווים ויחידות סמך, בכפוף להרחבי השיפוי כמפורט לעיל.
2. בכל מקרה של צמצום או ביטול הביטוח ע"י אחד הצדדים לא יהיה להם כל תוקף אלא אם ניתנה על כך הודעה מוקדמת של 60 יום לפחות במכתב רשום לחשב משרד האוצר.
3. המבטח מוותר על כל זכות תחלוף/שיבוב, תביעה, השתתפות או חזרה כלפי מדינת ישראל – משרד האוצר, משרדי הממשלה נוספים, גופים נלווים ויחידות סמך, ועובדיהם של הנ"ל, ובלבד שהוויתור לא יחול לטובת אדם שגרם לנזק מתוך כוונת זדון.
4. הספק אחראי בלעדית כלפי המבטח לתשלום דמי הביטוח עבור כל הפוליסות ולמילוי כל החובות המוטלות על המבוטח על פי תנאי הפוליסות.
5. ההשתתפויות העצמיות הנקובות בכל פוליסה ופוליסה תחולנה בלעדית על הספק.
6. כל סעיף בפוליסות הביטוח המפקיע או מקטין בדרך כל שהיא את אחריות המבטח, כאשר קיים ביטוח אחר לא יופעל כלפי מדינת ישראל – משרד האוצר, משרדי הממשלה נוספים , גופים נלווים ויחידות סמך, והביטוח הינו בחזקת ביטוח ראשוני המזכה במלוא הזכויות על פי הביטוח.
7. תנאי הכיסוי של הפוליסות הנ"ל (למעט אחריות מקצועית, סייבר) לא יפחתו מהמקובל על פי תנאי פוליסות נוסח "ביט" בכפוף להרחבת הכיסויים כמפורט לעיל.
8. חריג כוונה ו/או רשלנות רבתי יבוטל ככל שקיים.
   1. הספק מתחייב בכל תקופת ההתקשרות החוזית עם מדינת ישראל –משרד האוצר, מינהל הרכש הממשלתי, וכל עוד אחריותו קיימת, להחזיק בתוקף את פוליסות הביטוח. הספק מתחייב כי פוליסות הביטוח תחודשנה על ידו מדי תקופת ביטוח, כל עוד החוזה עם מדינת ישראל - משרד האוצר, מינהל הרכש הממשלתי , בתוקף.
   2. אישור בחתימתו של המבטח על קיום הביטוחים יומצא על ידי הספק למדינת ישראל - משרד האוצר, משרדי הממשלה, גופים נלווים נוספים ויחידות סמך באמצעות מינהל הרכש הממשלתי עד למועד חתימת החוזה. הספק מתחייב להציג את האישור חתום בחתימת המבטח אודות חידוש הפוליסות מדינת ישראל –משרד האוצר, משרדי הממשלה נוספים, גופים נלווים ויחידות סמך באמצעות מינהל הרכש הממשלתי, לכל המאוחר שבועיים לפני תום תקופת הביטוח.

**מובהר בזאת כי אישור/י הביטוח שיוצגו אינו/ם בא/ים לצמצם את התחייבויות הספק לפי סעיפי הביטוח המפורטים לעיל, ומתכונתו/תם התמציתית של אישור/י הביטוח שיוצג/ו הינה אך ורק כדי לאפשר לחברות הביטוח לעמוד בהנחיות הפיקוח עליהן. הוראות הביטוח המחייבות הן אלו המופיעות לעיל. על הספק יהיה ללמוד דרישות אלה ובמידת הצורך להיעזר באנשי ביטוח מטעמו, על מנת להבין את הדרישות וליישמן בביטוחיו כנדרש לעיל.**

* 1. מדינת ישראל –משרד האוצר, משרדי הממשלה נוספים, גופים נלווים ויחידות סמך, שומרים לעצמם את הזכות לקבל מהספק בכל עת את העתקי הפוליסות במלואן או בחלקן, במקרה של גילוי נסיבות העלולות להביא לתביעה בפוליסות ו/או על מנת שיוכלו לבחון את עמידת הספק בסעיפים אלו ו/או מכל סיבה אחרת, והספק יעביר את העתקי הפוליסות במלואן או בחלקן כאמור מיד עם קבלת הדרישה. הספק מתחייב לבצע כל שינוי או תיקון שיידרש על מנת להתאים את הפוליסות להתחייבויותיו על פי הוראות סעיף א' לעיל. מוסכם כי הספק יהיה רשאי למחוק מפוליסות הביטוח כאמור מידע עסקי ו/או מסחרי סודי שאינו רלוונטי להתקשרות זו.
  2. הספק מצהיר ומתחייב כי זכות מדינת ישראל –משרד האוצר, משרדי הממשלה נוספים, גופים נלווים ויחידות סמך, לעריכת הבדיקה ולדרישת השינויים כמפורט לעיל אינן מטילות על מדינת ישראל –משרד האוצר, משרדי הממשלה נוספים, גופים נלווים ויחידות סמך, או על מי מטעמם כל חובה וכל אחריות שהיא לגבי פוליסות הביטוח/ אישורי הביטוח כאמור, טיבם, היקפם ותוקפם, או לגבי העדרם, ואין בה כדי לגרוע מכל חובה שהיא המוטלת על הספק לפי ההסכם, וזאת בין אם נדרשו התאמות ובין אם לאו, בין אם נבדקו ובין אם לאו.
  3. **למען הסר ספק מוסכם בזה כי הביטוחים הנדרשים בנספח זה, גבולות האחריות ותנאי הכיסוי הם בבחינת דרישה מינימלית המוטלת על הספק, ואין בהם משום אישור המדינה או מי מטעמה להיקף וגודל הסיכון לביטוח ועליו לבחון את חשיפתו לסיכונים רכוש וחבות לרבות גוף ורכוש ולקבוע את הביטוחים הנחוצים לרבות היקף הכיסויים, וגבולות האחריות בהתאם לכך.**
  4. אין בכל האמור בנספח זה כדי לפטור את הספק מכל חובה החלה עליו על פי דין ועל פי החוזה ואין לפרש את האמור כוויתור של מדינת ישראל –משרד האוצר, משרדי הממשלה נוספים, גופים נלווים ויחידות סמך, על כל זכות או סעד המוקנים להם על פי כל דין ועל פי חוזה זה.
  5. אי עמידת הספק בתנאי הוראות ביטוח אלו מהווה הפרה יסודית של הסכם.



**יש להגיש את ההצהרה על גבי נייר לוגו של הספק**

**הצהרה**

תאריך:\_\_\_\_\_\_\_\_\_\_\_\_

לכבוד:

מדינת ישראל – על ידי מינהל הרכש הממשלתי באגף החשב הכללי במשרד האוצר

א.ג.נ.

**הנדון: הבהרה לעניין אישור ביטוח בפורמט "אישור ביטוח אחיד"**

1. אני הח"מ, מאשר כי אישור הביטוח שהוצג אינו בא לצמצם את התחייבויותיי לפי סעיפי הביטוח המפורטים בהסכם ההתקשרות, ומתכונתו התמציתית של אישור הביטוח שהוצג הינה אך ורק כדי לאפשר לחברת הביטוח לעמוד בהנחיות הפיקוח עליה. אני מאשר כי הוראות הביטוח המחייבות הן אלו המופיעות במסמכי ההתקשרות בלבד. דרישות אלו מובנות לי, במידת הצורך נעזרתי באנשי ביטוח מטעמי על מנת להבין את הדרישות, ודרישות אלו הושמו בביטוח שהוצג ללא הסתייגויות.
2. ידוע לי כי מדינת ישראל – על ידי מינהל הרכש הממשלתי באגף החשב הכללי במשרד האוצר, שומרת לעצמה את הזכות לקבל בכל עת את העתקי הפוליסות במלואן או בחלקן, במקרה של גילוי נסיבות העלולות להביא לתביעה בפוליסות ו/או על מנת שתוכל לבחון את קיום תנאי הביטוח שבהסכם ו/או מכל סיבה אחרת, ואני אעביר את העתקי הפוליסות במלואן או בחלקן כאמור מיד עם קבלת הדרישה. אני מתחייב לבצע כל שינוי או תיקון שיידרש על מנת להתאים את הפוליסות להתחייבויותיי על פי הוראות הסכם ההתקשרות.
3. אני מצהיר ומתחייב כי זכות מדינת ישראל – על ידי מינהל הרכש הממשלתי באגף החשב הכללי במשרד האוצר, לעריכת הבדיקה ולדרישת השינויים כמפורט לעיל לא יטילו על מדינת ישראל – על ידי מינהל הרכש הממשלתי באגף החשב הכללי במשרד האוצר, או על מי מטעמם כל חובה וכל אחריות שהיא לגבי פוליסות הביטוח/ אישורי הביטוח כאמור, טיבם, היקפם ותוקפם, או לגבי העדרם, ואין בה כדי לגרוע מכל חובה שהיא המוטלת עלי לפי הסכם ההתקשרות, וזאת בין אם נדרשו התאמות ובין אם לאו, בין אם נבדקו ובין אם לאו.
4. אני מאשר כי אי עמידה בתנאי הוראות ביטוח תהווה הפרה יסודית של הסכם ההתקשרות.

|  |  |  |  |  |  |  |
| --- | --- | --- | --- | --- | --- | --- |
|  | שם החותם: |  | תפקיד החותם: |  | חתימה וחותמת החברה |  |
|  | שם החותם: |  | תפקיד החותם: |  | חתימה וחותמת החברה |  |
|  | שם החותם: |  | תפקיד החותם: |  | חתימה וחותמת החברה |  |

נספח ה' – התחייבות לסודיות והיעדר ניגוד עניינים

**לכבוד**

**מינהל הרכש הממשלתי, החשב הכללי משרד האוצר**

**הנדון: התחייבות לסודיות והיעדר ניגוד עניינים**

אני \_\_\_\_\_\_\_\_\_\_\_\_\_\_\_\_\_\_\_\_\_\_\_, ת.ז. \_\_\_\_\_\_\_\_\_\_\_\_\_\_\_\_\_\_, אשר תפקידי אצל הספק הינו \_\_\_\_\_\_\_\_\_\_\_\_\_\_\_\_\_\_\_\_\_\_, נותן התחייבות זו בקשר להתקשרות על ידי \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ [למלא שם הספק] (להלן - "הספק") למכרז מרכזי מספר 05-2022 רכש ואספקת מוצרים ושירותים בתחום אבטחת המידע וההגנה בסייבר (להלן - "המכרז").

1. בהתחייבות זו תהיה למונחים הבאים המשמעות המופיעה לצידם:
   1. "**מידע**" - כל מידע (Information), ידע (Know-How), ידיעה, מסמך, תכתובת, תוכנית, נתון, מודל, חוות דעת, מסקנה וכל דבר אחר כיוצ"ב הקשור באספקת השירותים בין בכתב ובין בע"פ ו/או בכל צורה או דרך של שימור ידיעות בצורה חשמלית ו/או אלקטרונית ו/או אופטית ו/או מגנטית ו/או אחרת.
   2. "**סודות מקצועיים**" - כל מידע אשר יגיע לידי בקשר לאספקת השירותים, בין אם נתקבל במהלך מתן השירותים או לאחר מכן, לרבות ומבלי לפגוע בכלליות האמור לעיל: מידע אשר ימסר על ידי מדינת ישראל ו/או כל גורם אחר ו/או מי מטעמה.
2. הנני מתחייב לשמור את המידע והסודות המקצועיים שיגיעו אלי עקב ההסכם, בסודיות מוחלטת ולעשות בהם שימוש אך ורק לצורך מילוי חובותיי על פי ההסכם.
3. מבלי לפגוע בכלליות האמור, הנני מתחייב לא לפרסם, להעביר, להודיע, למסור או להביא לידיעת כל אדם את המידע והסודות המקצועיים שהגיעו אלי עקב ההסכם, למעט מידע שהוא בנחלת הכלל או מידע שיש למסור על פי כל דין.
4. נכון למועד החתימה על תצהיר זה, לא מתקיים כל ניגוד עניינים בין כל פעילות אחרת או התחייבות אחרת שלי לבין התחייבויות הספק על פי הסכם זה.
5. אמנע מכל פעולה שיש בה כדי ליצור ניגוד עניינים בין מילוי תפקידי על פי ההסכם לבין מילוי תפקיד או התחייבות אחרת, במישרין או בעקיפין.
6. אני מתחייב להודיע לעורך המכרז ולמזמין על כל חשש לקיום ניגוד עניינים בין התחייבויותיי על פי ההסכם לבין פעילות אחרת שלי.

|  |  |  |  |  |  |  |
| --- | --- | --- | --- | --- | --- | --- |
|  | שם |  | תאריך |  | חתימה |  |

נספח ו' – הצהרה על טכנאים מסווגים

תאריך:\_\_\_\_\_\_\_\_\_\_\_\_\_

לכבוד:

מדינת ישראל – על ידי מינהל הרכש הממשלתי באגף החשב הכללי במשרד האוצר

א.ג.נ.

**הנדון: הצהרה לעניין טכנאים מסווגים**

1. אנו הח"מ, מאשרים כי בחברתנו מועסקים (בין אם באופן ישיר ובין אם באמצעות קבלן משנה) טכנאים מסווגים בהתאם לנדרש בפרק 1 למסמכי המכרז.
2. בחברתנו מועסקים \_\_\_\_\_ [*יש להשלים את מספר הטכנאים*] טכנאים מסווגים בהתאם לפירוט הבא:

|  |  |  |  |
| --- | --- | --- | --- |
| **#** | **רמת סיווג** | **רמת הסמכת יצרן** | **סוג העסקה** |
| 1 |  |  |  |
| 2 |  |  |  |
| 3 |  |  |  |
| 4 |  |  |  |
| 5 |  |  |  |
| 6 |  |  |  |
| 7 |  |  |  |
| 8 |  |  |  |
| 9 |  |  |  |
| 10 |  |  |  |

*\* ניתן להוסיף שורות לטבלה ככל הנדרש*

1. ידוע לי כי אי עמידה בדרישה לטכנאים מסווגים תהווה הפרה יסודית של הסכם ההתקשרות.

|  |  |  |  |  |  |  |
| --- | --- | --- | --- | --- | --- | --- |
|  | שם החותם: |  | תפקיד החותם: |  | חתימה וחותמת החברה |  |
|  | שם החותם: |  | תפקיד החותם: |  | חתימה וחותמת החברה |  |
|  | שם החותם: |  | תפקיד החותם: |  | חתימה וחותמת החברה |  |

1. אישור רואה חשבון וחוות דעת רואה חשבון הן אסמכתאות חלופיות. במקרים בהם מדובר בנתון חשבונאי המופיע בדוחות הכספיים המבוקרים / בדוחות כספיים סקורים בדבר מידע כספי לתקופות ביניים, תוגש אסמכתה מסוג "אישור", אחרת יוגש דוח מיוחד במתכונת של "חוות דעת". לגבי נתונים חשבונאים שלא מופיעים בדוחות הכספיים, רואה החשבון ייתן דוח מיוחד רק בנושאים שהם בתחום עיסוקו המקצועי. כמו כן, ככל שהליך הביקורת / סקירה על הדוח הכספי טרם הסתיים, רואה החשבון יכול לתת דוח מיוחד אם נקט בנוהלי ביקורת / בנוהלי סקירה להנחת דעתו בדבר נאותותם ואימותם של הנתונים עליהם הוא נותן את הדוח. אולם, אם לדעתו של רואה החשבון השלמת הביקורת / הסקירה עלולה להביא לשינוי בנתונים שבצהרת הלקוח, עליו לציין נסיבות הימנעותו בדוח המיוחד. [↑](#footnote-ref-2)
2. אישור רואה חשבון וחוות דעת רואה חשבון הן אסמכתאות חלופיות. במקרים בהם מדובר בנתון חשבונאי המופיע בדוחות הכספיים המבוקרים / בדוחות כספיים סקורים בדבר מידע כספי לתקופות ביניים, תוגש אסמכתה מסוג "אישור", אחרת יוגש דוח מיוחד במתכונת של "חוות דעת". לגבי נתונים חשבונאים שלא מופיעים בדוחות הכספיים, רואה החשבון ייתן דוח מיוחד רק בנושאים שהם בתחום עיסוקו המקצועי. כמו כן, ככל שהליך הביקורת / סקירה על הדוח הכספי טרם הסתיים, רואה החשבון יכול לתת דוח מיוחד אם נקט בנוהלי ביקורת / בנוהלי סקירה להנחת דעתו בדבר נאותותם ואימותם של הנתונים עליהם הוא נותן את הדוח. אולם, אם לדעתו של רואה החשבון השלמת הביקורת / הסקירה עלולה להביא לשינוי בנתונים שבצהרת הלקוח, עליו לציין נסיבות הימנעותו בדוח המיוחד. [↑](#footnote-ref-3)